SunOnline: Thailand Table Tennis mubaaraathuge double championkan dheemaa hoadhaifi\nތައިލެންޑު ޓޭބަލް ޓެނިސް މުބާރާތުގެ ޑަބަލްސް ޗެމްޕިއަންކަން ދީމާ ހޯދައިފި\nމުޙައްމަދު ޝާނިފް 08 Jan 2022, 23:40\nފާތިމަތު ދީމާ އަލީ އާއި އޭނާގެ ޕެއާ ފަންގް ކޯޗާއެކު ޗެމްޕިއަން ތަށި ހިފައިގެން-\nތައިލެންޑުގައި ބާއްވާ އެންމެ ބޮޑު ޓޭބަލް ޓެނިސް މުބާރާތް ކަމަށްވާ "އޯލް ތައިލެންޑް ޓީޓީ ޗެމްޕިއަންޝިޕް" ގެ 15 އަހަރުން ދަށުގެ ޑަބަލްސް އިން ރާއްޖޭގެ ފާތިމަތު ދީމާ އަލީ ޗެމްޕިއަންކަން ހޯދައިފިއެވެ.\nރާއްޖޭގެ އެއްވަނަ ޓޭބަލް ޓެނިސް ކުޅުންތެރިޔާ ދީމާ ވަނީ ޓޭބަލް ޓެނިސްގެ ތަމްރީނު ޕްރޮގްރާމްތަކުގައި ބައިވެރިވުމަށް ދާދި ފަހުން އެގައުމަށް ގޮސްފައެވެ. މި ދަތުރުގައި ލިބުނު ފުރުސަތުގައި މުބާރާތުގައި ދީމާ ވާދަކޮށް ރާއްޖެއަށް ރީތި ނަން ވަނީ ހޯދައިދީފައެވެ.\nއެ މުބާރާތުގެ ޑަބަލްސްގައި ތައިލެންޑުގެ ފަންގްއާއެކު ތަށި ކާމިޔާބުކުރިއިރު ދީމާ ވަނީ އަންހެން ސިންގަލްސްގެ 17 އަހަރުން ދަށުގެ ކުއާޓާ ފައިނަލަށްވެސް ދަތުރުކޮށްފައެވެ. އެހެންނަމަވެސް އޭނާ ވަނީ 3-1 ސެޓުން ބަލިވެފައެވެ.\nއުމުރުން 15 އަހަރުން ދަށުގެ އަންހެން ރޭންކިންގައި ދުނިޔޭގެ 20 ވަނައިގައި ހިމެނޭ ދީމާ ވަނީ މިދިޔަ މަހު ޕޯޗްގަލްގައި ބޭއްވި ވޯލްޑް ޖޫނިއާ ޓޭބަލް ޓެނިސް ޗެމްޕިއަންޝިޕްގެ މިކްސް ޑަބަލްސް ބައިގައި ޗެކް ރިޕަބްލިކްގެ މާޓިން ސިޕްއާ އެކު ކުޅެ މޮޅުވެފައެވެ. އަދި އޭނާ ވަނީ ރާއްޖޭގެ ގައުމީ ޓީމަށް ކުޅުނު އެންމެ ޒުވާން ކުޅުންތެރިޔާގެ ޝަރަފު ވެސް ހޯދާފައެވެ.\nދުނިޔޭގެ މުބާރާތުގެ 15 އަހަރުން ދަށުގެ އަންހެން ސިންގްލަސް ކެޓަގަރީގެ މެއިން ޑްރޯ އަށް ކޮލިފައިވި 24 ކުޅުންތެރިންގެ އެންޓްރީ ލިސްޓުގައި ދީމާގެ ނަން ހިމަނާފައިވަނީ 13 ވަަނައިގަ އެވެ. ދީމާ، ދުނިޔޭގެ މުބާރާތަށް ކޮލިފައިވެފައިވަނީ ބައިނަލްއަގުވާމީ މުބާރާތްތަކުގައި އޭނާގެ ކާމިޔާބީ އާއި ދުނިޔޭގެ ރޭންކިން އަށް ބެލުމަށް ފަހުއެވެ.\nމިވަގުތު ރާއްޖެއާއި، މި ސަރަހައްދުގައި ވެސް އެންމެ ކުރިއަރަމުން އަންނަ، އަދި އެހާ ޅަ އުމުރެއްގައި ގިނަ ކާމިޔާބީތަކެއް ހޯދަމުން އަންނަ ދީމާއަށް ވެސް އެ މުބާރާތަކީ އޭނާގެ ހަޔާތުގައި އަދި މިހާތަނަށް ލިބުނު އެންމެ ބޮޑު ތަޖުރިބާއެވެ.\nޓީޓީ ޔޫތު ވޯލްޑް ޗެމްޕިއަންޝިޕްގައި ވާދަކުރި ރާއްޖޭގެ ފާތިމަތު ދީމާ އަލީގެ ޑަބަލްސް ޕާޓްނަރަށް އެމުބާރާތުގައި ވާދަކުރުމަށް ނާދެވުމުން އެ ޕެއާ ބަލިވީ ކަމަށް އައިޓީޓީއެފުން ވަނީ ނިންމާފައެވެ. ދީމާގެ ޑަބަލްސް ޕާޓްނަރެއްގެ ގޮތުގައި އައިޓީޓީއެފުން ހަމަޖެއްސީ ނައިޖީރިއާގެ ސުކުރާތު އަޔުލްބިގަންއެވެ. އެހެން ނަމަވެސް މުބާރާތުގެ އެއްވެސް މެޗަކަށް ހާޒިރުވުމުގެ ފުރުސަތެއް އޭނާއަށް ނުލިބުނެވެ.\nއެ މުބާރާތުގެ ތިން ކެޓަގަރީއެއްގައި ދީމާ ބައިވެރިވި އިރު، ޑަބަލްސް އިވެންޓުން ލިބުނު ދެރައާއެކު ދީމާއަށް ވަނީ މުބާރާތް ނިންމާލަން ޖެހިފައެވެ. އެހެން ނަމަވެސް މި މުބާރާތުގެ ސަބަބުން ދީމާގެ މުޅި މެންޓަލިޓީއަށް ރަނގަޅު އަސަރެއް ކޮށްފައިވާ ކަމަށާއި، މިއީ މި ކުޅިވަރުން ކުރިއަށް ދިއުމަށް ލިބުނު ރަނގަޅު ތަޖުރިބާއެއް ކަމަށް ވޯލްޑް ޗެމްޕިއަންޝިޕްގައި ދީމާގެ މެނޭޖަރު އަދި ކޯޗުގެ ގޮތުގައި ދިޔަ ޓީޓީއޭއެމްގެ ނައިބު ރައީސް އިބްރާހިމް ޝިއުރީ ވަނީ ވިދާޅުވެފައެވެ.\nއުމުރުން 13 އަހަރުގެ ދީމާ ވަނީ އޮމާންގެ މަސްކަޓްގައި ބޭއްވި އައިޓީޓީއެފް ޔޫތު ކޮންޓެންޑާ މުބާރާތުގައި ވާދަކޮށް 15 އަހަރުން ދަށުގެ ބައިގެ ކުއާޓާ ފައިނަލަށް ވެސް ދަތުރުކޮށްފައެވެ. އެ މުބާރާތުގެ 17 އަހަރުން ދަށުގެ ކެޓަގަރީގައި ވެސް ދީމާ ވާދަކުރިއިރު، ވަނީ ރަނގަޅު ކުޅުމެއް ދައްކައިފަ އެވެ.\nފަޔަށް ލިބުނު އަނިޔާއާ އެކު ނަޑާލްގެ ސީޒަން ނިމުމަކަށް\nކްލާސް ބީ ގެ ދަރަޖަ ޓެނިސް އެސޯސިއޭޝަނަށް


Dhunya Adhurey Ah Javaabu Dhehvee Thafaathu Gothakah - Vaguthu\nދުންޔާ އަދުރޭއަށް ޖަވާބު ދެއްވީ ތަފާތު ގޮތަކަށް\nދާދި ފަހުން "ވަގުތު" އަށް މައުލޫމާތު ދެއްވަމުން "ދުންޔާއަށް ސަރުކާރު ގޯސްވީ އަމިއްލަ އެދުން ބޮޑުވުމުން" ކަމަށް ވިދާޅުވެ، ސަރުކާރު ހިންގާ ޕާޓީ ޕީޕީއެމްގެ ނައިބު ލީޑަރު އަބްދުއްރަހީމް އަބްދުﷲ (އަދުރޭ) ދެއްކެވި ވާހަކައަށް ދުންޔާ "ތިންކިންގ ފޭސް" (ކަމަކާއި މެދު ވިސްނާ) އިމޯޖީއަކުން ރައްދު ދީފިއެވެ.\n— Dunya Maumoon (@dunyamaumoon) April 14, 2018\nބައްޕާފުޅު ހައްޔަރު ކުރެއްވި ހިސާބުން ހެލްތު މިނިސްޓްރީގެ ސްޓޭޓް މިނިސްޓަރުގެ މަގާމުން އިސްތިއުފާދެއްވި ރައީސް މައުމޫނުގެ ދަރިކަނބަލުން ދުންޔާ މައުމޫން ސަރުކާރުގައި ހުންނެއްވި އިރު ސަރުކާރުން ކުރި ގޯސްކަމެއް ނުފެނި މިހާރު އިސްތިއުފާދެއްވުމަށް ފަހު ސަރުކާރު ގޯސްވެގެން އުޅުވަނީ ކީއްވެ ތޯ "ވަގުތު" އިން ސުވާލު ކުރުމުން މެންބަރު އަދުރޭ ވިދާޅުވީ ދުންޔާ އަށް ސަރުކާރު މިހާރު ގޯސްވެގެން އުޅުއްވަނީ އަމިއްލަ ސަބަބު ތަކަށްޓައި ކަމަށެވެ.\n"ފުރަތަމަ އިސްތިއުފާ ދެއްވުމަށް ފަހު ނިކުމެވަޑައިގެން ވިދާޅުވީ ތިމަންނަ އިސްތިއުފާދެއްވި ނަމަވެސް ހުންނަވާނީ ރައީސް ޔާމީންއާއި އެކީގައޭ، ނަމަވެސް ކުއްލިއަކަށް ސަރުކާރު ގޯސްވެއްޖެ, މިއީ އަލަށް ހިނގާ ކަމެއް ނޫން. ފޮރިން މިނިސްޓަރ ކަމުގައި ހުންނަވައިފައި އިސްތިއުފާ ދެއްވާފައި ވިދާޅުވީ ތިމައްނަ އިސްތިއުފާ ދެއްވީ މަރުގެ ހުކުމް ތަންފީޒު ކުރާތީއޭ, ނަމަވެސް އަނެއްކާވެސް ސަރުކާރާއި ގުޅުމަށް ފަހު ވިދާޅުވީ ތިމަންނަ ގަބޫލު ކުރަނީ ތަރަށްގީ ގެނެވޭނީ ސަރުކާރާއި ގުޅިގެން ކަމަށޭ" އަދުރޭ ވިދާޅުވިއެވެ.\nއަދުރޭ ވިދާޅުވީ ދުންޔާއަށް އަނެއްކާވެސް ސަރުކާރު ގޯސްވީ ބައްޕާފުޅު ކުއްވެރިވެގެން ޖަލަށް ލުމުން ކަމަށެވެ.\nރައީސް މައުމޫންގެ ދަރިކަނބަލުން، އަދި ހެލްތު މިނިސްޓްރީގެ ކުރީގެ ސްޓޭޓް މިނިސްޓަރު ދުންޔާ ސަރުކާރުން އިސްތިއުފާ ދެއްވާފައި ވާއިރު ރައީސް ޔާމީންގެ ސަރުކާރުގައި މި ވަގުތު ހުންނެވި ރައީސް މައުމޫންގެ ހަމައެކަނި ބޭފުޅަކީ ޣައްސާން މައުމޫނެވެ.\nސަރުކާރު ވައްޓާލަން އުޅުނު ކަމުގެ ތުހުމަތުގައި ދައުލަތުން ވަނީ ކުރީގެ ރައީސް މައުމޫން އަބްދުލްގައްޔޫމާއި އުއްތަމަ ފަނޑިޔާރު އަބްދުﷲ ސައީދާއި، ފަނޑިޔާރު އަލީ ހަމީދުގެ މައްޗަށް ނިރުބަވެރި ކަމުގެ ދައުވާއާއި ރިޝްވަތު ދިނުމުގެ ދައުވާ އުފުލާފައެވެ.\nއޭޕްރީލް 16, 2018 08:38\nސުރުހީ އަކާ ލިޔެފަ އިން އެއްޗަކާ ދިމާ ނުވޭ!\nއޭޕްރީލް 16, 2018 09:52\n?ތިޔަ ސިފަ އަކީ "ވަގުތު"ގެ ވަރަށް އާދައިގެ ސިފައެއް.\nއޭޕްރީލް 16, 2018 11:03\nއޭޕްރީލް 16, 2018 09:10\nދުންޔާ ވަރަށް ބާރަށް ފަޅުގަ ވިދާޅުވި ޙަޤީޤަތެއް އެބައޮތް! " ބައްޕާފުޅަށް ލިބެމުންދާ ހިތްދަތިކަމުގެ ޒިންމާ އުފުލަންޖެހޭނީ ނަޝީދު" . މިއީ ހަމަ އަޞްލުވެސް ތެދު!\nއެހެންވީމައި ނަޝީދުގެ ހުރިހާކަމެއްގެ ޒިންމާ އުފުލަންޖެހަެނީ ދުންޔާއާްި ހެދި މަޢުމޫންތާ!\nއޭޕްރީލް 16, 2018 09:15\nދުންޔާ ވިސްނާލެއްވުން މުހިންމު ކިތައްދަރީން ތިހިތި އިހްސާސް ކުރާނެ. ޢަނގައިން ބުނެވޭ ބަހެއްގެ ސަބަބުން ނުވަތަ ގާތްރައްޓެއްސެއް މައުމޫނާ ދިމާލަށް ބަލައިލާ ގޮތަކުން އާއިލާ އެއްކޮށް ޖަލުގޮޅިއަށްލައި އަރުވާލައި ހެދީ ބައްޕާ ފުލުގެ ހެޔޮ ވެރިކަމުގަ. ޢެކުވެރިއަކަށްޓަކައި ފ. މަގޫދޫ މީހުން ބަނޑަށްޖެއްސި. 37 މީހުން ޖަލަށްލި. 22 މީހުން އަރުވާލި. ޥެރިކަން ފޭރިގަތް. ހަނދާނީ ބިނާތައް ޒަކަރިއްޔާ ޙަމީދަށް ޡަކަރު ދިނީމަ ދިން.\nއޭޕްރީލް 16, 2018 10:08\nއަދި ޗައިނާގެ އިންވެސްޓަރެއް ކަމުގައިވާ ރިޗަރޑް ޖަލައްލައިގެން 16 އަހަރު އެއްވެސް ދައުވާއެއްނުކޮށް ކޯޓު ހުކުމެއްނެތި ގެންގުޅުނު. ހަމައެކަނި ބޮޑުފެންވަޅުގޭ މުސްތަފާ ހިތްހަމަޖައްސައިދިނުމަށްޓަކައި. ރިޗަޑުގެ މުޅި ދިރިއުޅުމާއި ވިޔަފާރިއާއި ޒުވާން އުމުރު ބޭކާރުވެގެން ދިޔައީ މަޢުމޫނު ގެ ނުބައިނުލަފާކަމުން.\nދުންޔާ ވިސްނާލެއްވުން މުހިންމު ކިތައްދަރީން ތިހިތި އިހްސާސް ކުރާނެ. ޢަނގައިން ބުނެވޭ ބަހެއްގެ ސަބަބުން ނުވަތަ ގާތްރައްޓެއްސެއް މައުމޫނާ ދިމާލަށް ބަލައިލާ ގޮތަކުން އާއިލާ އެއްކޮށް ޖަލުގޮޅިއަށްލައި އަރުވާލައި ހެދީ ބައްޕާ ފުލުގެ ހެޔޮ ވެރިކަމުގަ. ޢެކުވެރިއަކަށްޓަކައި ފ. މަގޫދޫ މީހުން ބަނޑަށްޖެއްސި. 37 މީހުން ޖަލަށްލި. 22 މީހުން އަރުވާލި. ޥެރިކަން ފޭރިގަތް. ހަނދާނީ ބިނާތައް ޒަކަރިއްޔާ ޙަމީދަށް ދިނީ އަންހެނުން ހަދިޔާ ކޮއްގެން. ސަލާމް.\nއޭޕްރީލް 16, 2018 09:31\nދުނިޔެ ގިޔާމަތްވުމުގެ ކުދިއަލާމާތްތަކުގެތެރޭ ހިމެނޭކަމަށްވަނީ މިއަދުރޭ ކަހަލަ ތާކުންތާކުނުޖެހޭ ދިއުޅިއެއްނުވާ ތަނެއްދޮރެއްނުދަންނަ ރޯނު އެދުރުން ގައުމުގެ މަތީފަންތިއަށް އަރާ ބަސްބުނުން ، މިއަދު މިފެންނަނީ އެމަންޒަރު ، ގައުމުތަކުގެ ހަލާކު ކުރިމަތިވަެ ގައުމުތަކުގެ ހާލަތު ގޯސްވަނީވެސް މިފަދަމީހުންގެ ސަބަބުން\nއޭޕްރީލް 16, 2018 09:42\nކުށްވެރި ނުވެޔޭ. ކަންފަތް ބީރު ވެފަތަ އަދުރޭ ތި ހުންނެވީ؟ ކުށެއްގެ ދޮގު ތުހުމަތު ބޮލުގަ އަޅުވާފައި ތިބި އެންމެންނަކީ ކުށްވެރިންނެއް ނޫން. ސާފުވެއްޖެތަ؟\nއާނ ޕޮލިހުން އެބުނީ އެމީހުން ރާވަން އުޅުނު ރޭވުން! ރައްޔިތުންނަށް ބޭނުންވާ އަސާސީ ކަންކަމަށް ހުރަސް އެޅުމާ އެނޫންވެސް ތަފާތު އެކިއެކި ކަންކަން ކުރަން ރޭވީ އަމިއްލަ އެދުން އިސްކޮށް ވެރިކަން ހޯދުމުގެ ނިޔަތުގައި ކަމަށް ޕޮލިހުން އެބުނަނީ! ހެޔޮ ވާނީ އަޅެފަހެ ކިހިނެތް މިޒާތުގެ ކަންކަން ކުރަން ހިތަށް އަރުވަން ވެސް! ނިރުބަވެރި އެއް ނޫން ކުލުނުވެރި ކަމުގެ ދަޢުވާވެސް ކުރަންވީ ހަމަ!\nކަލޯމަރޭ! އޭގެ އެންމެފުރަތަމަ ރޯނުއެދު "އަންނި" ކިޔާ ދެއުޅިއެއްނުވާ ބީތާކައިފަހުރި ޖާހިލަކު ރާއްޖޭގަ ރައީސުލްޖުމްހޫރިއްޔާކަންކޮށްފަ އެދިޔައީ! އެރު ކީއްވެތަ ތިވާހަކަ ބުނަން ނުކެރުނީ؟\nލިއުްންތެރިޔާއެވެ. ލިއުންތެރިކަމާއި ނޫސްވެރިކަމަކީ ތަފާތު ދެކަމެކެވެ. މާ ސާކާސްޓިކް ވާންނޫޅޭށެވެ. އޭރުން ބޮލާފޮށާއެޅިދާނެއެވެ. ބައްޕަ ހައްގަކާނުލާ ޖަލުގަ ހުރެގެން ކެތްވާނެ މީހަކު ނުހުންނާނެއެވެ.\nއޭޕްރީލް 16, 2018 17:59\nދުންޔާ އަށްވެސް އެނގޭނެ ބައްޕާޅު ބަޣާވާތް ކުރަން އުޅޭކަން އެހެންވީމާ އެއިރު އެކަމުން ބައްޕާޅު ސަލާމަތް ނުކުރީ ކިޔެއްވެތަ.....؟؟؟\nއޭޕްރީލް 17, 2018 00:04\nދޫނިޔާ މައުމޫނު ބަންގާޅީއަކާއިނުން އެއީ ނަޝީދު ޒިންމާވާންޖެހޭކަމެއްނޫން\nއޭޕްރީލް 17, 2018 01:13\nޤާނޫނުގައި ބަޔާންކޮށްފައި އޮންނަނީ "ޓެރަރިޒަމް" ގެ ދައުވާ. މޮޅެތި އެއްޗެހި ނުލިޔޭ


George Floyd ge maraa gulhigen kureege fuluhakah maruge dhauvaa\nނިއާޕޮލިސްގެ އެހެން އިމާރާތްތަކުގައި ވެސް ހުޅުޖަހައި، ބޮޑެތި ގެއްލުންތައް ވަނީ ދީފައި -- ފޮޓޯ: ރޮއިޓާސް\nވޮޝިންގްޓަން (މެއި 30) - އެމެރިކާގެ މިނިއާޕޮލިސް ސިޓީގައި ފުލުހުންގެ ބެލުމުގެ ދަށަށް ކަޅު ނަސްލުގެ މީހަކު ގެންދަން އުޅުމުގެ ތެރޭގައި އޭނާ މަރުވި މައްސަލާގައި، މިހާރު ވަޒިފާއިން ވަކިކޮށްފައިވާ ފުލުސް މީހާ ހައްޔަރުކޮށް، އޭނާގެ މައްޗަށް މަރުގެ ދައުވާކޮށްފި އެވެ.\nމަންޒަރުދުށް މީހުން ނަގާފައިވާ، ވީޑިއޯތަކުން ފެންނަ ގޮތުގައި ފުލުހުންގެ ބެލުމުގެ ދަށަށް ގެންދިޔަ އުމުރުން 46 އަހަރުގެ ޖޯޖް ފްލޮއިޑް މަރުވެފައި ވަނީ ދޮން ނަސްލުގެ ފުލުހަކު އޭނާގެ ކަރަށް ކަކުލުން އަރައިގެން ހުރުމުގެ ސަބަބުން ނޭވާ ހާސް ވެގެނެވެ. އޭރު އޭނާ ދިޔައީ ނޭވާ ނުލެވޭ ކަމަށާއި މަރާ ނުލަން އެދި ގޮވަމުންނެވެ.\nފްލޮއިޑްގެ ކަރަށް ކަކުލުން އަރައިގެން ހުރި ޑެރެކް ޗައުވިން ނަމަކަށް ކިޔާ އެ ފުލުސް މީހާ ވަޒީފާއިން ވަކިކޮށްފައިވާއިރު، މަރުގެ ދައުވާ ކޮށްފައިވަނީ އޭނާގެ މައްޗަށެވެ.\nފްލޮއިޑްގެ އާއިލާއިން ވަނީ އޭނާ ހައްޔަރު ކުރުމުގެ ތެރޭގައި ހަރަކާތްތެރިވި ހަތަރު ފުލުހުންނަށް ގަސްދުގައި މީހަކު މަރާލުމުގެ ދައުވާ އުފުލުމަށް ގޮވާލައިފަ އެވެ.\nއަނެއް ތިން ފުލުހުންވެސް މިހާރު ވަޒީފާއިން ވަކިކޮށްފައިވާއިރު، އެ ތިން މީހުންގެ މައްޗަށް ދައުވާ އުފުލާނެކަމަށް ބެލެވެ އެވެ.\nއެ މައްސަލާގައި އާއްމުން ނުކުމެ ކުރަމުންދާ މުޒާހަރާތަކުގައި ބޮޑެތި ހަމަނުޖެހުންތައް ވަނީ ހިނގައިފި އެވެ.\nއެކަމާ ދެކޮޅަށް އާއްމުން ނުކުމެ ކުރަމުންދާ މުޒާހަރާތަކުގެ ތެރެއިން މިނިއާޕޮލިސްގެ ޕޮލިސް ސްޓޭޝަނެއްގައި ވެސް ވަނީ ހުޅުޖަހައިފަ އެވެ.\nމިނިއާޕޮލިސްގެ އިތުރުން، ނިއުޔޯކާއި ލޮސް އެންޖެލީސް އައި ޝިކާގޯ އާއި ޑެންވާ އަދި ފީނިކްސްގައި ވެސް ދަނީ މުޒާހަރާ ކުރަމުންނެވެ.\nޕޮލިސް ސްޓޭޝަންގެ އިތުރުން، މިނިއާޕޮލިސްގެ އެހެން އިމާރާތްތަކުގައި ވެސް ހުޅުޖަހައި، ބޮޑެތި ގެއްލުންތައް ވަނީ ދީފަ އެވެ. ހަމަނުޖެހުން ކޮންޓްރޯލް ކުރުމަށް، ފުލުހުން ރަބަރު ވަޒަނާއި ކަރުނަ ގޭސް ބޭނުންކުރި ނަމަވެސް، މުޒާހަރާގެ ބައިވެރިން ފަހަތަށް ޖައްސަން ވަނީ އުނދަގޫވެފަ އެވެ.\nހަމަނުޖެހުންތައް ކޮންޓްރޯލް ކުރުމަށް މިނިއާޕޮލިސްގައި މިހާރު ވަނީ ކާފިއުވެސް ހިންގައިފަ އެވެ.\nބިން ލާދިންއަކީ ޝަހީދެއް ކަމަށް ވިދާޅުވުމުން އިމްރާން ހޫނުފެނަށް


Adam Saleem Cup Final: Hanimaadhoo Football Dhandun | Thiladhun\nއާދަމް ސަލީމް ކަޕްގެ ފައިނަލް މެޗް: ހަނިމާދޫ ރަސްމީ ފުޓްބޯޅަ ދަނޑުން\nޙުސައިން ޝަހުދީ ޑިސެމްބަރ 28, 2019\nހަނިމާދޫގެ ފުޓްބޯޅައިގެ އުދަރެހުގައި ފިޔަޖެހި އަލިގަދަ ތަރިއެއްކަމަށްވާ، ހަނިމާދޫ ޒުވާނުންގެ ޖަމުޢިއްޔާގެ މެމްބަރު އަލްމަރުޙޫމު އާދަމް ސަލީމުގެ ހަނދާނުގައި ހަނިމާދޫ ޒުވާނުންގެ ޖަމުޢިއްޔާއިން ބާއްވަމުން އަންނަ އާދަމް ސަލީމް ކަޕް 2019 ގެ ފައިނަލް މެޗް ފެށިއްޖެއެވެ.\nއާދަމް ސަލީމް ކަޕްގެ ފައިނަލްގައި ރިއަލް ސްޓާރސްއާއި ޝީލްޑްގެ ބައްދަލުކުރާ މެޗު ފެށުމާއެކު ފުރަތަމަ މިނިޓްގައި ރިއަލް ސްޓާރސްގެ ޖާރޒީ ނަމްބަރ 5، މިސްބާހް ވަނީ ލަނޑެއްޖަހާފައެވެ.\nމެޗްގެ2ވަނަ ލަނޑެއް ރިއަލް ސްޓާރސްއިން ޖަހައި، ލީޑް ފުޅާކޮށްފިއެވެ. މިލަންޑު ޖަހައިދީފައިވަނީ ޖާރޒީ ނަމްބަރު 37، ނައުޝާދެވެ.\nޝީލްޑުން އެޓީމުގެ ފުރަތަމަ ގޯލު ޖަހައިފިއެވެ. މިލަނޑު ޖަހާފައިވަނީ ޖާރޒީ ނަމްބަރު 14، މުޖުތަބާއެވެ.\nޝީލްޑުން ދަނީ ފުލު ފުލުގައި ނުރައްކާތެރި ހަމަލާތައް ރިއަލް ސްޓާރސްގެ ގޯލަށް ފޮނުވަމުންނެވެ. ދާދި ދެންމެއަކު ވަރަށް ނުރައްކާތެރި ދެ ހަމަލާ އުފައްދައި، ވަނީ ނާކާމިޔާބު ވެފައެވެ.\nފުރަމަތަމަ ހާފުގެ ކުޅުން ނިމިއްޖެއެވެ. މިހާފު ނިމުނު އިރު 2-1 ލަނޑުން ކުރީގައި އޮތީ ރިއަލް ސްޓާރސްއެވެ.\nމެޗުގެ ދެވަނަ ހާފު މިހާރު ވަނީ ފެށިފައެވެ. ފުރަތަމަ ހާފުގެ ފުރަތަމަ މިނިޓެގައި ފުރަތަމަ ހާފެކޭ އެއްގޮތަށް ރިއަލް ސްޓާރސްއިން ނުރައްކާތެރި ހަމަލާއެއް އުފެއްދި އެވެ. ނަމަވެސް ހަމަލާވަނީ ނާކާމިޔާބު ވެފައެވެ.\nރިއަލް ސްޓާރއިން އުފެއްދި ހަމަލާއެއް ނާކާމިޔާބު ކޮށްލަން އުޅުމުގެ ތެރޭގައި ޝީލްޑްގެ ކުޅުންތެރިއަކު ކުރި ފައުލަކާއި ގުޅިގެން ލިބުނު ހިލޭ ޖެހުމެއް ގޯލައް ވައްދާލައިގެން ރިއަލް ސްޓާސްގެ ލީޑު އަނެއްކާވެސް ފުޅާ ކޮށްފިއެވެ. މިލަނޑު ޖެހީ ޖާރޒީ ނަމްބަރު 13 މުޙައްމަދު އަބުދުލް ޣަފޫރެވެ.\nމިހާރު މެޗުގެ ނަތީޖާއަކީ، 3-1 ލަނޑެވެ.\nމެޗުގެ ފޯރި ވަނީ ވަރަށް ގަދަ ވެފައެވެ. ހަމަ އެހެންމެ މެޗު ބެލުމަށް އެއްވެފައިވާ ގިނަ އަދަދެއްގެ ދެ ޓީމުގެ ސަޕޯޓަރުންގެ ތަރުހީބުގެ އަޑު ވަރަށް ގަދައެވެ.\nދެޓީމުން ދަނީ ވާދަވެރި ކުޅުމެއް ދައްކަމުންނެވެ. ނަމަވެސް ޝީލްޑަށްވުރެ ރިއަލް ސްޓާރސް އިން އުފައްދާ ހަމަލަތައް ނުރައްކަލެވެ. ހަމަ ދެންމެ ރިއަލް ސަޓާރސްގެ މިސްބާޙް ފޮނުވާލި ހަމަލާ، ޝީލްޑް ގޯލްކީޕަރ މަސްއޫދުވަނީ ކޯނަރަކަށް ބޭރުކޮށްލާފައެވެ.\nކޯނަރއަށްފަހު ރިއަލް ސްޓާރސްއަށް ލިބުނު ހިލޭ ޖެހުންވެސް ސަލާމަތްކުރީ ކީޕަރ މަސްއޫދެވެ.\nމެޗުގެ އިތުރު ގަޑީގެ ގޮތުގައި5މިނިޓުގެ ކުޅުން ދައްކައިފިއެވެ.\nއާދަމް ސަލީމް ކަޕް 2019 ގެ ޗެމްޕިއަންނަކަން ރިއަލް ސްޓާރސް ހޯދައިފިއެވެ. ފައިނަލު މެޗުގެ ކުޅުން ނިމުނީ 3-1 ލަނޑުން ޝީލްޑްގެ މައްޗަށް ރިއަލް ސްޓާރސް މެޗު ކާމިޔާބު ކޮށްގެންނެވެ.\nފޮޓޯތައް: އައިކްލިކް ސްޓޫޑިއޯ، ހަނިމާދޫ


India Ge Firiheneh Ge Hashigandun 4100 Hila Kolhu Nagaifi - Vaguthu\nއިންޑިއާގެ ފިރިހެނެއްގެ ހަށިގަނޑުން 4100 ހިލަކޮޅު ނަގައިފި\nމާބޮޑަށް ބަނޑުގައި ރިއްސާތީ ހޮސްޕިޓަލަށް ދިޔަ ފިރިހެނެއްގެ ހަށިގަނޑުން 4100 ހިލަކޮޅު ނަގައިފިއެވެ.\nއިންޑިއާގެ ހޮސްޕިޓަލަކަށް ޑޮކްޓަރަށް ދައްކަން ދިޔަ އެ މީހާގެ ހަށިގަނޑުން އެ ހުރިހާ ހިލަކޮޅުތަައް ނަގަން ގާތްގަނޑަކަށް ދެ ގަޑިއިރާއި ފަސް ގަޑިއިރާއި ދެމެދުގެ ދިގު އޮޕަރޭޝަނެއް ކުރަން ޖެހުނެވެ.\nއެ ހިލަކޮޅުތައް މާބޮޑު ނޫނަސް ޑޮކްޓަރުން ހެދި ސީޓީ ސްކޭންއިން އެ ހިލަތައް ނުފެނުނު ނަމަވެސް، ވަގުތުން ޑޮކްޓަރުން އޮޕަރޭޝަން ކުރިއެވެ.\nމިދިޔަ ހޮނިހިރު ދުވަހު ކްރިޝްނާރާ ހޮސްޕިޓަލްގައި އެ މީހާ އޮޕަރޭޝަން ކުރިއިރު، އެ މީހާއަކީ މީގެ ކުރިން އެއްވެސް ބޮޑު ބައްޔެއް ޖެހުނު މީހެއް ނޫނެވެ. އެހެން ނަމަވެސް ކުއްލިއަކަށް އޭނާ ހޮސްޕިޓަލަށް ދާން ޖެހުނީ މާބޮޑަށް ބަނޑުގައި ރިއްސާތީ ކެތް ނުވެގެންނެވެ.\nއޭނާ ބެލި ޑޮކްޓަރުން ބުނިގޮތުގައި، އޭނާގެ ސޮނޯގްރަފީ ހެދިއެވެ. ސީޓީ ސްކޭން، ލިވާ ޓެސްޓާއި އިތުރު ޓެސްޓުތައްވެސް ހެދިއެވެ. މި ޓެސްޓުތަކުން އޭނާގެ ހަށިގަނޑުގައި ހިލަ ހުރިކަން ޑޮކްޓަރުންނަށް ދެނެގަނެވުނު ނަމަވެސް، އެހާ ބައިވަރި ހުރެދާނެކަމަށް ޑޮކްޓަރުން ގަބޫލެއް ނުކުރެއެވެ.\nއާއްމުކޮށް މިގޮތަށް ކުރާ އޮޕަރޭޝަނެއްގައި ނަގަނީ 20 ވަރަަކަށް ހިލަކޮޅެވެ. ޑޮކްޓަރުން ބުނީ، އެހާ ބައިވަރު ހިލަކޮޅުތަކެއް މީހެއްގެ ހަށިގަނޑުން ނެގުމުން ގުނަން ބޭނުންވީ ކަމަށާއި، އޭނާގެ ހަށިގަނޑުން 4100 ހިލަކޮޅު ނަގާފައިވާކަމަށެވެ.\nމެއި 31, 2018 - 17:58\nރާއްޖޭގަވެސް އެބައުޅޭ ތީގެ ކުއްޖެއް ނިކަން މަހަށް ދާހިތްވާނެ އޭނަ\nޖޫން 1, 2018 - 23:31\nހަމަ 4100 ހިލަކޮޅުތަ؟\n45 މިނެޓް ކުރިން 1


ސަނީ އާއި ދަރިފުޅު ނިޝާ އެއްކުލައެއްގެ ހެނދުމުގައި ތިބި މި ފޮޓޯ ވަރަށް ޗާލު – Haftha\nSun, 29 March, 2020, 1:09 pm\nސަނީ އާއި ދަރިފުޅު ނިޝާ އެއްކުލައެއްގެ ހެނދުމުގައި ތިބި މި ފޮޓޯ ވަރަށް ޗާލު\nބޮލީވުޑްގެ ތަރިންގެ ތެރެއިން އެކްޓްރެސް ސަނީ ލިއޯނީ އަކީ އިންޑަސްޓްރީގައި އެތައް ގޮންޖެހުމަކާއި ކުރިމަތިލައި، މިއަދު އެ އިންޑަސްޓްރީގައި ފައިތިލަ ސާބިތުކޮށްގެން ހުރި މަގުބޫލު ތަރިއެކެވެ. ނަމަވެސް ސަނީއަކީ ނެށުމާއި އެކްޓު ކުރުމުގެ އިތުރުން އަޅާލައި މަންމަ އަކާއި ލޯބިވާ އަތްބެއްގެ ދައުރު ވެސް އަދާކުރުމުގައި ނަމޫނާއެކެވެ.\nއެގޮތުން ސަނީ އަކީ ތިން ކުދިންގެ މަންމައެކެވެ. އެއީ މީގެ ތިން އަހަރު ކުރިން މަހާރާޝްތުރަ ސްޓޭޓުގެ ލާތޫރުން އެޑޮޕްޓުކުރި ނިޝާ ވެބާ އާއި ނޯއާ ސިިންގް ވެބާ އަދި އާޝާ ސިންގް ވެބާއެވެ.\nނޯއާ އަދި އާޝާ އަކީ މިދިޔަ އަހަރުގެ ތެރޭގައި ސަރޮގޭޓް މަންމައެއް (އެއްބަސްވުމެއްގެ ދަށުން ބަލިވެ އިންނަ އަންހެނާ) މެދުވެރިކޮށް ސަނީ އާއި އޭނާގެ ފިރިމީހާ ޑެނިއަލް ވެބާ ހޯދި ދެ ކުދިންނެވެ.\nމި ހުރިހާ ކުދިންނަކާ އެއްކޮށް ވެސް ސަނީގެ ދެމަފިރިން ދަނީ ވަގުތު ހުސްކުރަމުންނެވެ. ލިބުނު އުފަލާއި ނަސީބުގެ ގޮތުގައި ސަނީ ސިފަކުރާ އެ ކުދިންނާއެކެ ހޭދަކުރާ ހާއްސަ ވަގުތުތައް ދޭތެރެ ދޭތެރެއިން ފޭނުންނާ ވެސް ހިއްސާ ކުރެއެވެ. އެގޮތުން މިފަހުން ވެސް މިވަނީ އެފަދަ ފޮޓޯއަކަށް އެތައް ބައެއްގެ ސަމާލުކަން ލިބިފައެވެ.\nއެ ފޮޓޯގައި ފެންނަނީ ސަނީ އާއި ހަތަރު އަހަރުގެ އަންހެން ދަރިފުޅު ނިޝާ ރީނދޫ ކުލައިގެ އެއް ފޮތިގަނޑަކުން ދާދި އެއް ގޮތަކަށް ފަހާފައިވާ ދެ ހެދުމުގައި ތިބޭ މަންޒަރެވެ. ފޮޓޯގައި ސަނީ ފެންނަނީ ހެވިފައި ހުއްޓައެވެ.\nސަނީގެ މަސައްކަތުގެ ދާއިރާއަށް ބަލާއިރު، ނަވާޒުއްދީން ސިއްދީގީ އަދި އަތިޔާ ޝެޓީ ފެނިގެންދާ ފިލްމު، ‘މޮޓިޗޫރް ޗަކްނާޗޫރް’ ގައި ހިމެނޭ ފީޗާޑް ލަވައެއް ސަނީ ވަނީ ކުޅެފައެވެ.\nއަންނަ މަހުގެ 15 ގައި ސިނަމާތަކަށް އަންނަ ހަމަޖެހިފައިވާ އެ ފިލްމަކީ ރޮމެންޓިކް ވެޑިން ކޮމެޑީ ފިލްމެކެވެ.


"Gehlley Bedsheet" Ah Haasa Drama Eh Kulhen Kulhudhuffushi Thahyaaruvehje - Vaguthu\n"ގެއްލޭ ބެޑްޝީޓަށް" ހާއްސަ ޑްރާމާއެއް މިރޭ ކުޅުދުއްފުށީގައި ކުޅެން އެރަށު މީހުން ތައްޔާރުވެއްޖެއެވެ.\nކުޅުދުއްފުށިން "ވަގުތު" އަށް މައުލޫމާތު ދިން މީހަކު ބުނީ މިރޭ "ގެއްލޭ ބެޑްޝީޓް" ޑްރާމާ ކުޅުން އޮންނާނީ ދަމު ހިނގުމުގެ ހަރަކާތުގެ ތެރޭގައި ހިމެނިގެން އެރަށު ވެލިގަނޑު ސަރަހައްދުގައި ކަމަށެވެ.\nކުޅުދުއްފުށީ މަށި މާލި ޕެރޭޑްގައި "ގެއްލޭ ބެޑްޝީޓް" ތަމްސީލް ކޮށްދިނުމުން ޖެންޑަރ މިނިސްޓަރ ޝިދާތާ ޝަރީފް ވަނީ އެކަމާއި ނުރުހުން ފާޅުކުރައްވާފައެވެ.\nކުޅުދުއްފުށީ މާލި ޕެރޭޑަކީ ގަނާ އާއި ފުރައްސާރައިގެ އަމަލެއްގެ ގޮތުގައި މިނިސްޓަރ ޝިދާތާ ވަނީ ސިފަ ކުރައްވާފައެވެ. ނަމަވެސް މީގެ ކުރިން އެ ޕެރޭޑްގައި ސަރުކާރަށް ފާޑުކިޔުމުން މިނިސްޓަރ ޝިދާތާ ވެސް ހިމެނިވަޑައިގަންނަވާ، އޭރުގެ އިދިކޮޅު ފަރާތްތަކުގެ "ޝުކުރާއި، ތައުރީފް" ޕެރޭޑަށް ލިބެމުން ގޮސްފައި ވެއެވެ.\nމިއަހަރު މާލި ޕެރޭޑަށް ވެސް ވަނީ ގިނަ ބައެއްގެ ސަމާލުކަން ލިބިފައެވެ.\nއޮގަސްޓް 14, 2019 13:17\nދައިތަ ވާނެ މިޔާވެސް ހަވާލުވާން??\nއޮގަސްޓް 14, 2019 14:01\nކުޅުދުއްފުށީ މީހުން މޮޔަވީ... ހަހަހާ\nތި ސިދާތާޕާ އަކީ މިނިސްޓަރުކަމާ ދިދަޖެހި ކާރަކާ މަހަލު 70000 މުސާރައެއް ލިބޭތީ، ދުނިޔެއާއި އާހިރަތް ބޯލާލާޖަހާފަހުރި އަންހެނެއް.\nއޮގަސްޓް 14, 2019 15:01\nމީހުން ބުލީކޮށް ނަފުސާނީގޮތުން އަނިޔާ ދިނުމަކީ މަޖަލެއްނޫން. މިހެންމިބުނަނީ މިފަދަ ކަމެއް ތަޖުރިބާ ކުރެވިފައި ހުރީމާ އެ ކިހާ ވަރެއްގެ ކަމެއްކަން އެނގޭތީ.\nއޮގަސްޓް 14, 2019 17:16\nބުލީކުރުމެއްނޫން މިއީކީ. ބޮޑެތިމަގާމުތަކުގަ ތިބޭއިރު މީހުންގެ ފާޑުކިއުން ހަޖަމްކުރަން ދަސްކުރަންވާނެ. މިއީ ޑިމޮކްރަސީ. ފެމިނިސްޓުންވެސް ހަޖަމް ކުރަންވާނެ.\nއޮގަސްޓް 14, 2019 15:07\nއެމް.ޑީ.ޕީ މޮޔަގެރިތައް މޮޔަވީ. ކުޅުދުއްފުއްޓަކާ ނުކުޅެވޭނެ. ކަލޭމެން މޮޔަވެފަ ތިބޭ ބޮޑުވަޒީރު އައިސް ބޮނދު ބުޑަށް ސައިކިޔަންދެން.\nއޮގަސްޓް 14, 2019 17:05\nތި ޑުރާމާ ލައިވު ކުރާނެ ޗެނަލެއް ނެއްތަ؟\nއޮގަސްޓް 14, 2019 17:13\nއެދައިތައަކީ ޔާމިނުސަރުކާރުގަ ކުޑަކުއްޖެއްގެމެ މަރުގެމައްސަލައެއްގަ އިހުމާލުވެގެން ވަޒީފާއިންވަކިކުރި ފަރުވާކުޑައަންހެނެއް ހަގީގަތްވާނީހަމަ ހަގީގަތައް ހަގީގަތައްއެޗެއްކުޅުނަކަސް މަލާމާތަކައްނުވާނެ އެއީވަރައްފަރުވާކުޑައަންހެނެއް\nއޮގަސްޓް 14, 2019 17:17\nސާބަހޭކުޅުދުއްފުށީމީހުނައް ތިވަރުގެގަޓުހުރިބަޔަކުނެތް މިރާއްޖެއަކު ކުޅުދުއްފުށީމީހުންނަކާނުޅެވޭނެދެންބާރައްއަތްޖަހާ\nއޮގަސްޓް 14, 2019 17:31\nސިދާތާ ބުންޏަސް އެޢީ ޖަލުތަކުންވެސް މީހުން ފިލަން ކުރާކަމެއް\nއޮގަސްޓް 14, 2019 17:58\nއަސްތާ ހާދަވަރެކޭ އެތިބަވަނީ އެމީހުން ނޮވެމްބަރު ތިނަކަށް ޖޯކްޖަހައިގެން ބީޗްގަ ކުޅިސަމާދެއްކިއިރު އެތައްޝަހީދުންގެ ހުރުމަތްކެނޑި އެނުވިކަމަކަށް ކުޅުދުއްފުށި ޕެރޭޑް ކުރިން ބޭއްވީމަ ވަރަށް ސަޅިވެފަމަޖާވި އެތައްބަޔަކަށް ބްލީކުރި ނަމަވެސް ނުވި ކަމަކަށް ނަމަވެސް މިފަހަރު ތިމާމެންނަށް ނިސްބަތް ވީމަ ގޯސްމިވީ އަދި އެކަމަށް އިންޒާރުދީ ބިރު ވެސްދައްކަނީ ހަމަތެދަކަށްވާތީތާ ބަލަގަ ބަޔަކު ތަމްސީލެއް ކުޅުނެކޭ ކިޔާފަ ތިޔަހާވަށް މޮޔަވާކަށް ނުޖެހޭ މީ ކުޅުދުއް ފުށީގެ ސަގާފަތުގައި ހިމެނޭ ކުޅިވަރުގެ ތެރެއިން ކުޑަކުޑަ މަންޒަރެއް ތަމްސީލަކަށް ބަދަލުވީ ހަޖަމްނުވާ ބަޔަކަށް މޮޔަވާތީ އިތުރަށް ހާމަކޮށްދޭން އެތައްބަޔަކު މިކަމަށް އެދިގެން ކުޅިވަރުގެ ފޯރިގަދަކޮން ނިންމާލަން ހެހެހެހޭ\nއޮގަސްޓް 14, 2019 20:40\nސާބަހޭ ކުޅުދުއްފުށީ ރައްޔިތުން\nއޮގަސްޓް 15, 2019 07:47\nރާއްޖެތެރޭ މީހުން ގޮތެއްފޮތެެއް ނުހުންނަނީ އިލްމު ނުލިބޭތީތަ؟ ނޫނީ ހަމަ ހުންނަ ޖާހިލުކަމުން ނުލަފާކަން އަރުވަނީބާ؟ މީހުންނަށް މަލާމާތްކޮށް ވައްތަރު ޖައްސާމީހުންނަށް ﷲ ލަޢުނަތް ލައްވާފަ އޮތް އާޔަތް ދައްކަބަލަ މީހަކު މިވެރިންނަށް.\nނޮވެމްބަރު 19, 2019 16:49\nއާހާހާ، އާ ދެސް ހޮޓް


ހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި ހައްދުންމަތީ އިސްދޫގެ ގަނޑުއަވަށުގެ އަންހެނުންގެ މިސްކިތް ހުޅުއްވައިދެއްވުމަށްފަހު ދެއްކެވި ވާހަކަފުޅު - The President's Office\nހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި ހައްދުންމަތީ އިސްދޫގެ ގަނޑުއަވަށުގެ އަންހެނުންގެ މިސްކިތް ހުޅުއްވައިދެއްވުމަށްފަހު ދެއްކެވި ވާހަކަފުޅު\n10 މާރިޗު 1982، ރިފަރެންސް: MAG/1982/17\nاللّـه سبحـانـه وتعـالىގެ ކިބަޔަށް ޙަމްދާއި ޝުކުރުކޮށް، އެކަލާނގެ ފޮނުއްވި މާތް ނަބިއްޔާއަށް ޞަލަވާތާއި ސަލާމް ލެއްވުން އެދި ދުޢާކުރަން. އެއަށްފަހު އިސްދޫގެ މި އަވަށުގެ ރައްޔިތުންގެ ފަރާތުން މިއަދު އަޅުގަނޑަށް މިލިބުނު ހޫނު ތަރުޙީބަށްޓަކައި ވަރަށް އިޚުލާޞްތެރިކަމާއެކު ރަށުގެ ހުރިހާ ރައްޔިތުންނަށް ޝުކުރު ދަންނަވަން.\nއާދެ، އަޅުގަނޑު އައުމަށް ހަމަޖެހިފައިވަނީ، ދެންމެ މިނިސްޓަރ ވިދާޅުވި ފަދައިން، އިސްދޫއަކީ ދެ އަވަށަކަށް ބެހިފައިވިޔަސް އެއްރަށަކަށްވާތީ، އަނެއް އަވަށަށް. އިއްޔެ އެތަނަށް ފައިބައި އިސްދޫގެ ރައްޔިތުންނާ މުޚާޠަބުކޮށް ވާހަކަ ދައްކައިފިން. އެހެންވީމާ، ދެވަނަފަހަރަށް މުޅި އިސްދޫގެ ރައްޔިތުންނާ މުޚާޠަބުކޮށް ވާހަކަ ދެއްކުމަކީ މާހަމަޖެހޭކަމަކަށް ނުވާތީ އެގޮތަށް ދަތުރުގެ ޕުރޮގުރާމުގައި ރޭވިފައިނެތީ. ކޮންމެއަކަސް މިއަދު އަޅުގަނޑު މިތަނަށް އައުމުން މިއަވަށުގެ ރައްޔިތުންވެސް މިކަމަށްޓަކައި ރަށް ތައްޔާރު ކުރައްވައިފައިވާލެއް ބޮޑުކަމާއި، ތަރުޙީބުގެ ގޮތުން ހައްދަވައިފައިވާ ގިޑިގެތަކާއި އަދި އެނޫންވެސް މަސައްކަތްތައް ފެނި އަޅުގަނޑަށް ވަރަށް ޚާއްޞަ އުފަލެއް އިހުސާސް ކުރެވިއްޖެ. އެހެންވުމާއެކު، އިސްދޫގެ މި އަވަށުގެ ރައްޔިތުންނާ މުޚާޠަބުކޮށް ހަމައެކަނި ޝުކުރު ދަންނަވައިލުމުގެ ގޮތުންނަމަވެސް އެއްޗެއް ދަންނަވާނުލައި ދިއުމަކީ އަޅުގަނޑަކަށް މާފަސޭހަ ކަމަކަށްނުވޭ. އެހެންވީމާ، އެއްވެސް ކަހަލަ އަޑުގަދަކުރާއެއް ބޭނުންނުކޮށް ހަމަ ސީދާ މި އަވަށުގެ ރައްޔިތުންނާ މުޚާތަބުކޮށް އަޅުގަނޑު ދެތިން ބަހެއް މި ދަންނަވައިލަނީ.\nމިއަދަކީ ވަރަށް އުފާވެރި ދުވަހެއް. މިއަދު އިސްދޫގެ މި އަވަށުގެ އާދެ، ގަނޑުއަވަށުގެ ރައްޔިތުންގެ ފަރާތުން އަޅުގަނޑަށް ތިޔަބެހެއްޓެވި ޢިނާޔަތް އެއީ އަޅުގަނޑު ވަރަށް ފުރިހަމަ ގޮތެއްގައި ހަނދާން ކުރާނެކަމެއް.\nއާދެ، މިއަދު އަޅުގަނޑު މި ރަށަށް މިފޭބީ މިރަށުގެ، މި އަވަށުގެ އަންހެނުން ކުރައްވައިފައިވާ މަސައްކަތެއްގެ ސަބަބުން. މި ބިނާކުރައްވައިފައިވާ މިސްކިތް، އެ މިސްކިތް ހުޅުވައި ދިނުމަށްޓަކައި. އެއްވެސް ޝައްކެއްނެތް، އެމަސައްކަތަކީ މިއަވަށުގެ އަންހެނުންނަށް ޝުކުރާއި ތަޢުރީފު ޙައްޤުވެގެންވާ މަސައްކަތެއް. އަބަދުވެސް ރާއްޖެތެރޭގައި އަންހެނުން އަދާކުރަމުންދަނީ ވަރަށް މުހިންމު ދައުރެއްކަން މިކަމުންވެސް އަޅުގަނޑުމެންނަށް އެނގިގެން ހިނގައްޖެ. ވަރަށް ގިނަ ކަންކަމަށް ބަލާއިރު އެއްގޮތަކަށްވެސް އަންހެނުން ފިރިހެނުންނަކަށްވުރެ ފަހަތަކަށް ނުޖެހޭ. ޤައުމީ ކަންތައްތަކުގައި، އިޖުތިމާޢީ ކަންތަކުގައި. އެހެންވީމާ، މުޅިރާއްޖޭގެ އަންހެނުންނަށް އަދި އިސްދޫގެ ގަނޑުއަވަށުގެ އަންހެނުންނަށް ޚާއްޞަކޮށް މަރުޙަބާކިޔައި ޝުކުރު އަދާކުރުމަކީ އަޅުގަނޑުގެ މިއަދުގެ އުފަލެއް ކަމުގައި ދެކެން.\nއާދެ، ކުރިންވެސް ދެންނެވިފަދައިން، އަޅުގަނޑު މިތާނގައި ވާހަކަ ދެއްކުމަކަށް، ކުރިން ޕުރޮގުރާމުގައި ހަމަޖެހިފައެއް ނެތް. އަދި މި މިސްކިތް ހުޅުވުން އެއީވެސް ޕުރޮގުރާމުގައި ހަމަޖެހިފައި އޮތްކަމެއްނޫން، އަޅުގަނޑު ދަތުރަށް ފެށިއިރު. އެހެންނަމަވެސް ގަނޑުއަވަށުގެ އަންހެނުން މިކަމަށް އެދިވަޑައިގަންނަވާކަން އަޅުގަނޑަށް އެނގިފައިވުމާއެކު، ކުރިންވެސް ދެންނެވިހެން ކޮށްދޭންޖެހޭނެ ކަމެއް ކަމަށް ފެނިގެން، އެގޮތަށް ޕުރޮގުރާމު ބަދަލުކުރެވުނީ. އެހެންވީމާ، އަދިވެސް އެއްފަހަރު ގަނޑުއަވަށުގެ ރައްޔިތުންނަށާއި އިސްދޫގެ ރައްޔިތުންނަށާއި އާންމުކޮށް، އަދި އިސްދޫގެ ވެރިންނަށާއި އަދި މި އަވަށުގެ އަންހެނުންނަށް ޝުކުރު ދަންނަވަމުން އަޅުގަނޑުގެ ވާހަކަކޮޅު ނިންމައިލަނީ.


Kuruvaahaka – kuhverin\nކުރުވާހަކަ – ކުށްވެރިން\nދުވަހަކީ އަހަރެންގެ ހަޔާތުގެ އެންމެ އުފާވެރި ދުވަހެވެ. އަހަރެންގެ އައުކައިވެނީގެ ދުވަހެވެ. ކައިވެންޏަށްފަހު، އެހަފުލާގައި ރަށުގެ ކުރިއެރުމާއި ތަރައްޤީއަށްޓަކައި އަހަރެން ހަދިޔާކުރި އެއްމިލިޔަން ރުފިޔާއާއި ހަވާލުވީ ޚުދު ރ. އުނގޫފާރުގެ ރަށު ކައުންސިލަރެވެ. އެއަށްފަހު އޭނާ ހަފުލާގެ ބައިވެރިންނާއި މުޚާތަބްކޮށް ވާހަކަ ދެއްކި އެވެ.\n“…މާލެއަށް އުފަން މާފަންނު ކަނީރުގޭ އާރިފު ޢަޒީޒަކީ އޭނާއާއި މެދު މުޅި ދިވެހި ޤައުމު ވެސް ފަޚުރުވެރިވާފަދަ ދިވެހި ދަރިއެކެވެ. ސަރުކާރަށް އެތައް އަހަރަކު ފޫހިކަމެއް ނެތި އިޚްލާސްތެރިކަމާއި އަމާނާތްތެރިކަމާއެކު ޚިދުމަތް ކުރެއްވުމަށްފަހުވެސް އަޅުގަނޑުމެންނަށް މިފަދަ ދީލަތި އެހީއެއް ވެދެއްވި ކަން އެއީ ޝުކުރާއި ތަޢުރީފު ޙައްޤު ކަމެކެވެ. އާރިފަކީ، އަޅުގަނޑު ދަންނަ މީހަކަށް ވީކަމަށްޓަކައި އަޅުގަނޑު ހަމަގައިމުވެސް ފަޚުރުވެރި ވަމެވެ…”\nއަހަރެން ހިތަށް އެރިއެވެ. ނޫނެކެވެ. އޭނާ އެހަދަނީ ދޮގެވެ. އޭނާ އަހަރެންނެއް ނުދަނެއެވެ. އޭނާއަށް އަހަރެންގެ ނަންވެސް ރަނގަޅަށް ކިޔަން ނޭނގުނެވެ. އޭނާ ވެސް އަހަރެންނާމެދު ދަންނަނީ ދުނިޔެ ދަންނަ ގޮތެވެ. ނަމަވެސް ހަގީގަތުގައި އަހަރެން އުފަންވީ މާލެއަކަށް ނޫނެވެ. ހަމަ މިރަށަށެވެ. ރ. އުނގޫފާރަށެވެ.\nއަހަރެންގެ “އަސްލު” ނަމަކީ އިޤްބާލު އަލީ އެވެ. އަހަރެންނަކީ އޭނާ އެބުނާ ފަދަ ރަނގަޅު މީހެއްވެސް ނޫނެވެ. މިއުފާވެރި ހަފްލާގައި ވެސް އަހަރެންގެ ވަށައިގެން މިތިބީ އެކަމުގެ ހެކިވެރިންނެވެ. އަހަރެންގެ ކަނާތްފަރާތުގައި އެއިން ނާޒިމް ޝުކޫރަކީ އަހަރެންގެ އަމުރަށް އަނތްބަކާއި އޭނާގެ ފިރިމީހާ ވަކިކޮށްފައިވާ މީހެކެވެ. އަހަރެންގެ ވާތްފަރާތުގައި މިއިން ލަތީފާއަކީ އަހަރެން އޭނާއާއި ލޯބީގެ ގޮތުން ގުޅި އުމުރު ދުވަހު އެކު އުޅޭން ކަމަށާއި ދުވަހަކުވެސް ހިތުގައި ނުޖައްސާނޭކަމަށް ހުވާކޮށް ވަޢުދުވެފައި އޭނާ ހާލުގައި ޖެހުނު ދުވަހު އަޅާނުލައި އެކަނިމާއެކަނި ބިކަހިނގަން ދޫކޮށްލި މީހެކެވެ.\nމިއަދު އަހަރެންގެ ލޯމައްޗަށް މިފެންނަ ތަނަވަސްކަން ލިބުމުގެ އަސްލަކީ މާލޭ މީހެއް ކަމުގައިވާ އަސްލަމް މުޙައްމަދެވެ. އަހަރެންގެ އަތްމަތި ހުސްވެ ސަލާންޖަހަން ޖެހުނު ދުވަހު އަހަރެންނަށް ކާއެއްޗެއް ދިނީ އޭނާއެވެ. އުޅޭނެ ގެދޮރާއި ވަޒީފާވެސް ހޯދައިދިނީ އޭނާއެވެ. ނަމަވެސް ބަދަލުގައި އަހަރެން އޭނާ އުމުރަށް ޖަލަށް ލީމެވެ. އަހަރެންގެ ދީލަތިކަމަށް މިވަގުތު ތާރީފުކުރަމުން އެހެރަގެންދާ މީހާއަށްވެސް އޭނާގެ އަތުގައި އެވާއެއްޗަކީ އަހަރެން ވަގުނޫޓު ޖަހައިގެން ހޯދި ފައިސާކަން އެނގިއްޖެނަމަ އަޅެ ވާނީ ކިހިނެތްބާއެވެ؟ އަހަރެންގެ ހަޔާތުގެ ވާހަކަ ކިޔައިދޭއިރު އެވާހަކާގައި އަހަރެންނަކީ ބަތަލުކަމެއް ނުވަތަ ނުބައިބައި ކުޅޭ މީހާކަމެއް ޚުދު އަހަރެންނަށް ވެސް ނޭނގެއެވެ. ނަމަވެސް އެނގޭ އެއްޗަކީ ކޮންމެ ކުށަކަށްވެސް ސަބަބެއް އޮންނަކަމެވެ. އެސަބަބު ނޭނގި ކުށްވެރިންނާއިމެދު ހުކުމް ކުރުމަކީ ކުރެވޭ ބޭއިންސާފެއް ކަމެވެ.\nއެހެން އިނދެފައި އަހަރެންނަށް ބަލައިލެވުނީ ލަތީފާގެ މޫނަށެވެ. އޭނާއަށް “އަހަރެންނެއް” ނޭނގެއެވެ. 14 އަހަރުގެ ތެރޭގައި އަހަރެންގެ މޫނައި ހަށިގަނޑާއި ނަމަށް ވެސް އައިސްފައިވާ ބަދަލުތަކުގެ ފަރުދާ ފޫދުއްވާލެވޭވަރަށްވުރެ އޭނާގެ ހަނދާން ބަލިވާނެކަން އަހަރެންނަށް ވެސް އެނގެއެވެ. ނަމަވެސް އަހަރެން ހަނދާން އެބަހުއްޓެވެ. ބުރުސޫރަ ކިތަންމެ ރީތި ނަމަވެސް ލަތީފާއަކީ ފަޤީރު ކުއްޖެކެވެ. އޭނާއަށް އަޅާލާނެ މީހަކަށް އޭރު ހުރީ އޭނާގެ މުސްކުޅި މަންމައެވެ. ދެން އެއަށްފަހު އަހަރެންނެވެ. އަހަރެމެން ދެމީހުންގެ އުމުރުން އޭރު އެންމެ 16 އަހަރުވީ ނަމަވެސް އަހަރެމެން ތިބީ މުޅި އުމުރު އެކީގައި އުޅެން ރާވައިގެންނެވެ. ދެއާއިލާގެ ވެސް ރުހުމުގެ މަތިންނެވެ.\nނަމަވެސް ދެން އައީ އަހަރެންގެ ހަޔާތުގައި އައި އެންމެ ނާމާން ރެޔެވެ. އެރޭ ބައްޕައާއި އަހަރެން ތިބީ ގޭގައި ކާށެވެ. އަހަރެންގެ ދިރިއުޅުން ތަނަވަސް ނަމަވެސް މަންމަ ނިޔާވުމަށްފަހުގައި ވަރަށް އެކަނިވެރިއެވެ. އެރޭ ކައިރީގައި އަހަރެންގެ އެންމެ އެކުވެރި ހަސަނުވެސް އިނެވެ. ކައިގެން ހަސަނު އޭނާގެ ގެޔަށް ދިޔަތަނާ އަހަރެންނަށް އަކީ ފޯނެކެވެ. ވާހަކަ ދެއްކީ ލަތީފާއެވެ. ރޮމުން ރޮމުން އިއްވި ޚަބަރަކީ އޭނާގެ މަންމަ ނިޔާވި ޚަބަރެވެ. ދެން އޭނާއަށް ދާނެތަނެއް، ކުރާނެ ކަމެއް ނޭނގޭ ވާހަކައެވެ. އޭނާގެ އާދޭސްތައް އިވިފައި އަހަރެން އެގެޔާދިމާއަށް ދުއްވައިގަތީމެވެ. ނަމަވެސް މަގުމަތިން ދިމާވީ ހަސަނެވެ. އޭނާ އިއްވީ އަދި މާސުންޕާ ޚަބަރެކެވެ. އަހަރެންގެ ގެޔަށް ފުލުހުން ވަދެ ބައްޕަ ހައްޔަރުކުރި ވާހަކައެވެ. ހާސްކަމުގެ ތެރޭގައި ދެން އަހަރެންނަށް ދުއްވައިގަނެވުނީ އަނބުރާ އަމިއްލަ ގެޔާދިމާލަށެވެ. ދެވުނުއިރު ފުލުހުން ބައްޕަ ގެންދަނީއެވެ. ފުލުހުން އަނެއްކާ އަހަރެން ވެސް ބަންދު ކޮށްފާނޭތީ އަހަރެން އަވަހަށް އެތަނުން ދުރަށް ދިޔައީމެވެ. އަހަރެން ހުރީ ދާނެތަނެއް ނޭނގި ގޮތް ހުސްވެފައިއެވެ. އެހެން ހުއްޓާ ހަސަނު އޭނާގެ ރައްޓެއްސެއް މާލޭގައި ހުންނާނޭ ކަމަށާއި އަހަރެންނަށް އެމީހާގެ ގޭގައި އުޅެވޭނެގޮތް ހަދައިދޭނެކަމަށް ބުންޏެވެ.\n“އަހަރެންނަށް ވެވުނު އެހީއެއް ވިއްޔާ ވާނަން. ކަލޭގެ ބައްޕަ ނުކުރާނެ އެކަހަލަ ކުށެއް. މިވާނީ ކޮންމެ ވެސް ބައެއްގެ ބޮޑު ރޭވުމަކަށް. މީހަކަށް ލިބޭ ކޮންމެ އުފަލަކަށް ވެސް ހަސަދަވެރިވާމީހުން މިދުނިޔޭގަ އުޅޭނެ. ދެރަނުވޭ.” ހަސަނު އަހަރެންނަށް ހިތްވަރު ދިނެވެ. އެއަށްފަހު އެރޭ އަހަރެން އަމިއްލަ ރަށާއި އަލްވަދާއު ކިޔައި މާލެ ދިޔައިއީމެވެ.\nމާލެވީ އަހަރެންނަށް މުޅިން އާތަނަކަށެވެ. އަހަރެންނަށް ހަސަނު އެބުނި ގެޔެއް ނުފެނުނެވެ. މަގުއޮޅި ބަނޑަށް ޖެހުނެވެ. ނިދީވެސް ހުސްބަނޑާހުރެއެވެ. މަގުމަތީގައެވެ. ބައްޕައާއި ހަސަނުގެ މަތިން ހަނދާންވާން ފެށިއެވެ. ލަތީފާ ވެސް އަޅާލާނެ މީހަކު ނެތް ދުނިޔެއެއްގައި އުޅޭނީ މިހާލުގައި ބާވައޭ ހިތަށް އަރައި ވިސްނެން ފެށިއެވެ. އޭނާ ދެން ދުވަހަކުވެސް ފެންނާނެ ބާވައޭ ހިތަށް އަރައި ރޮވެން ފެށިއެވެ. އެރޭ އަހަރެންނަށް ހޭލެވުނީ މީހަކު ގައިގައި ކޮއްޓާލުމުންނެވެ. އެމީހާ އަހަރެން އޭނާގެ ގެޔަށް ގެންދިޔައެވެ. ކާންދީ ކަމޭހިތިއެވެ. އޭނާގެ ނަމެއްކަމުގައި ބުނީ އަސްލަމް މުޙައްމަދެވެ.\nމާލޭގައި އެދުވަސްވަރު ހިނގަމުންދިޔަ ކޮންމެ ނޭއްގާނީ ކަމެއްގައި ވެސް އަސްލަމްގެ ޙިއްސާއެއް އޮތްކަމަށް ބުނުމީ ދޮގަކަށް ނުވާނެއެވެ. ނަމަވެސް އޭނާގެ މައިގަނޑު މަސައްކަތަކީ ވަގުފައިސާ ޖެހުމެވެ. އެންމެ ފަހުން އަހަރެންނަށްވެސް އެކަމުގެ ތެރެއަށް ވަދެވުނެވެ. ނަމަވެސް ބޭރުފުށުން އަހަރެން ހުރީ ސަރުކާރު އޮފީހެއްގެ “އިޚްލާސްތެރި” މުވައްޒަފެއްގެ ގޮތުގައެވެ. އަހަރެންގެ އައިޑީކާޑެއް ކުރިން ހެއްދިފައި ނެތުމުން އެކަމުގެ ފައިދާ ނަގައި މާލޭ ރައްޔިތަކަށް ވީމެވެ. އަސްލަމްގެ ނުފޫޒުގެ ސަބަބުން މަޢުލޫމާތު އޮޅުވާލާކަށް އަދި ހެކިވެރިން ހޯދާކަށް ވެސް އުނދަގުލެއް ނުވިއެވެ.\nނަމަވެސް ވަކި ހިސާބަކުން އަސްލަމްގެ ޢަމަލުތައް ހައްދުފަހަނައަޅާ ދިޔައެވެ. އޭނާ ރާއްޖެއަށް މަސްތުވާތަކެތި އެތެރެ ކުރަން ފެށިއެވެ. ހަށިވިއްކުމާއި ޑްރަގްގެ ވިޔަފާރި ފުޅާކޮށް އިސާހިތަކު ފައިސާވެރިއަކުން މަހުޖަނަކަށް ބަދަލުވިއެވެ. ސަރުކާރުން މަނާކުރާ ކަމެއް ކުރަން އަހަރެން ފަސްނުޖެހުނަސް ޚުދު އިންސާނިއްޔަތު މަނާކުރާ ބޮޑެތި ޖަރީމާތައް ހިންގަން އަހަރެން އުޒުރުވެރި ވީމެވެ. އޭނާ މަޢުޞޫމް އަންހެން ކުދިންތަކަކާ ބެހެންފެށި ހިސާބުން އަހަރެންގެ ނަފުރަތު ބަޣާވާތަށް ބަދަލުވެ އަހަރެން އޭނާޔާ ޚިލާފަށް ޝަރީއަތުގައި ހެކިދީ އޭނާ އުމުރަށް ޖަލަށްލީމެވެ. ދެން އޭނާ މާލޭގެ އެތަން މިތާނގައި ފޮރުވާފައި ހުރި ފައިސާތައް ލިބުނީ އަހަރެންނަށެވެ. ސަބަބަކީ އޭނާފިޔަވާ އެހުރިތަން އެނގޭމީހަކީ އަހަރެން އެކަނި ކަމުގައި ވާތީއެވެ.\nނަމަވެސް އެފައިސާތަކުން ވެސް އަހަރެންނަށް ނުކުރެވުނު ކަންތައްތައް ހުއްޓެވެ. ޖަލުގައި މަރުވެދިޔަ އަހަރެންގެ ބައްޕައަށް އެހީއެއް ނުވެވުނެވެ. ލަތީފާއާއި ހަސަނަށް ގުޅާނެ ހިތްވަރެއް ވެސް ނުލިބުނެވެ. އެމީހުންނަށް އަހަރެން “މަހުޖަނަކަށް” ވީގޮތް ކިޔައިދޭނީ ކިހިނެތް ހެއްޔެވެ؟ ލަތީފާ ދިރިދުނިޔޭގައި ހުރިނަމަ މީހަކާ އިނދެދާނެކަން ވިސްނޭތީ އޭނާ ހޯދަންވެސް ފަސްޖެހުނެވެ. ނަމަވެސް އެރަށަށް 14 އަހަރު ފަހުން ގޮސް އެންމެ ފުރަތަމަ ވެސް ހޯދުނީ އޭނައެވެ.\nތެދެކެވެ. އޭނާގެ ފިރިޔަކު އެބަހުއްޓެވެ. އެމީހަކީ ހަސަނެވެ. އެދުވަހު އަހަރެންނަށް ކުރިން ވިސްނިފައި ނުވާ ގިނަ ކަންތައްތަކެއް ވިސްނުނެވެ. ހަސަނު ބުނި ބަސްތައް ހަނދާން ވިއެވެ. ކާކު ހަސަދަވެރިވީ ކާކުގެ ކޮން އުފަލަކަށް ކަން އެނގުނެވެ. ހަނދާންތައް އާވާންފެށިއެވެ. އަހަރެންގެ ގެއިން ފެނުނު މަސްތުވާތަކެއްޗެވެ. އެރޭ އަހަރެން ފިޔަވާ އެގެޔަށް ވަނީ ހަސަނެވެ. ސުވާލުތައް އުފެދުނެވެ. ގެޔަށް ފުލުހުން އައިކަން ހަސަނަށް އެހާއަވަހަށް އެނގުނީ ކިހިނެތް ހެއްޔެވެ؟ އަހަރެންގެ ޚަބަރެއް މާލެއިން ނައުމުން އޭނާ އަހަރެން ހޯދަން ނޫޅުނީ ކީއްވެ ހެއްޔެވެ؟ އަހަރެންނަށް އޭނާ ބުނި ގެ ނުފެނުނީ ކީއްވެހެއްޔެވެ؟ އެސުވާލުގެ ޖަވާބު އަހަރެން ހޯދީމެވެ. އެއީ އެނަން ކިޔާގެޔެއް މާލޭގައި ނުހުންނާތީ އެވެ. އޭނާ އަހަރެން މާލެ ފޮނުވީ އަހަރެން ބަނޑަށް މަރުވާނެކަމަށް ހީކޮށެވެ. ނުވަތަ އެންމެ ފަހުން ވައްކަންކޮށްގެން ޖަލަށް ލާނެކަމަށް ކަންނޭނގެއެވެ. ލަތީފާ ހާސިލް ކުރުމަށްޓަކައެވެ. ނަމަވެސް ތަޤްދީރު އެނގޭނީ ކާކަށް ހެއްޔެވެ.\nއަހަރެން އައި ރުޅިއަށްވުރެ ވީ ދެރައެވެ. ނަމަވެސް އެކަން ހަނދާން ނައްތާލެވޭތޯ މަސައްކަތް ކުރީމެވެ. ރަށުގައި ހަލާލު ވިޔަފާރިއެއް ފަށައި އަމިއްލަ ގެޔެއް އެޅީމެވެ. ޒަވާޖީ ހަޔާތެއް ފެށުމާމެދު ވެސް ވިސްނީމެވެ. ނަމަވެސް އޭގެ ދެމަސްފަހުން މުޅި ރަށް ސިއްސުވާލީ މަޝްހޫރު ނައީމު ކަތީބުގެ ދަރިފުޅު ހަސަނު ކާރު އެކްސިޑެންޓެއްގައި މަރުވި ހަބަރެވެ. އަހަރެން ނޫހުން ކީއިރު އޭގައި އޮތީ ހަސަނުގެ ޑްރައިވަރު އޭނާ ހޮސްޕިޓަލަށް ގެންދިޔައިރުވެސް މަރުވެފައި އޮތް ކަމަށެވެ. އެވަގުތު އަހަރެން ވާންވީ އުފާކަމެއް ނުވަތަ ދެރަކަމެއް ނުވިސްނުނެވެ. ނަމަވެސް ކުރިޔަށް އޮތް ދުވަސްތައް ވީ އުފާވެރި ދުވަސްތަކަށެވެ. ލަތީފާއަށް އަހަރެން ނޭނގުނަސް އޭނާގެ ގާތްކަން ފުރަތަމަ ފަހަރު ވެސް ހޯދި ފަދައިން ދެވަނަ ފަހަރަށް ހޯދާކަށް އަހަރެންނަށް އުނދަގުލެއް ނުވިއެވެ. ނަތީޖާއެއްގެ ގޮތުން އަހަރެން މިވަގުތު މިއިނީ އަހަރެންނާއި ލަތީފާގެ ކައިވެނީގެ ހަފްލާގައެވެ.\nހަފްލާ ނިމުމުން އަހަރެން ދިޔައީ ކޮޓަރި އަށެވެ. އެއަށްފަހު ތިޖޫރީ ހުޅުވައި އޭގެ އެންމެ އަޑީގައި އޮތް ކަރުދާސްގަނޑެއް ނެގީމެވެ. އެއީ ހަސަނު ސަލާމަތް ކުރުމުގައި “ނާކާމިޔާބު” ވި އޭނާގެ ޑްރައިވަރު ނާޒިމު ޝުކޫރަށް އަހަރެން ދޭން އޮތް5ލައްކަ ރުފިޔާގެ ޗެކެކެވެ.\nނޯޓު: މިއީ ކުޅުދުއްފުށީ އޮންލައިން އާއި ޖަލާލުއްދީން ސްކޫލް ގުޅިގެން ބޭއްވި2ވަނަ ކުރުވާހަކަ ލިޔުމުގެ މުބާރާތުގައި ޝާމިލް އިބްރާހިމް، ގްރޭޑް 12 ސީ، ލިޔެފައިވާ، އަދި މުބާރާތުގެ އެންމެ މޮޅު 15 ވާހަކައިގެ ތެރޭގައި ހިމެނޭ ވާހަކައެކެވެ. މި މުބާރާތުގެ ނަތީޖާ ފާޅުކުރުން އޮންނާނީ ރަމަޟާން މަސް ނިމުމުން ނެވެ. މި ރަމަޟާން މަހުގެ ތެރޭގައި މުބާރާތުގެ އެންމެ މޮޅު 15 ވާހަކަ ގެނެސްދެވޭނެ އެވެ.\nމިދިޔަ އަހަރު ޝާމިލް ލިޔެފައިވާ ވާހަކަ – ޣައިދު


މި އިދާރާއަށް ޕިކަޕެއް ގަތުމާއި ބެހޭ\nމި އިދާރާއަށް 1.5 ޓަނުގެ ޕިކަޕެއް ގަނެދީ، ރޯޑްވާދިނަސް ހަދައި، ދާންދޫ ކައުންސިލްގެ ނަމުގައި ޕިކަޕް ރަޖިސްޓްރީކޮށް، ކުރަންޖެހޭ އެންމެހައި މަސައްކަތް ނިންމުމަށްފަހު އަދި ޕިކަޕް ގއ. ދާންދޫ ޖެޓީ އަށް ގެނެސް ބާލަދީ މި އިދާރާއާ ހަވާލުކޮށްދޭނެ ފަރާތެއް ހޯދުމަށް ކުރި މިއިދާރާގެ ނަންބަރ (IUL)410-P/410/2021/3 އިޢުލާނާއި ގުޅިގެން ހުށަހަޅާފައިވާ އަގުތައް ބޮޑުކަމުން އެ ނަންބަރު އިޢުލާން ބާތިލްކޮށް އެމަސައްކަތް ކޮށްދޭނެ ފަރާތެއް ހޯދުމަށް ބޭނުންވެއްޖެއެވެ.\nވީމާ، މި މަސައްކަތް ކުރުމަށް ޝަޢުޤުވެރިވާ ފަރާތްތަކުން 21 މާރޗް 2021 ވަނަ ދުވަހު 14:00 އަށް ޕްރޮޕޯސަލް/ކޯޓޭޝަން ހުށަހެޅުއްވުމަށް ދަންނަވަމެވެ.\nޕްރޮޕޯސަލް/ކޯޓޭޝަން / (ބިޑް) ގައި ހުންނަންޖެހޭ މަޢުލޫމާތު:\n1- ޕްރޮޕޯސަލް ހުށަހަޅާ ފަރާތުގެ ނަން ( ވިއްކާ ކޮމްޕެނީ/ފަރާތުގެ ނަމާއިއެޑްރެސް، ގުޅޭނެ ފޯން ނަންބަރ، އީމެއިލް އެޑްރެސް،ފެކްސް ނަންބަރ )\n2- ޕިކަޕްގެ ބްރޭންޑާއި އިންޖީން ބްރޭންޑް އަދި ސްޕެސިފިކޭޝަން.\n3- ޕިކަޕް ވިއްކާ އަގު (ދިވެހި ރުފިޔާއިން)\n4- ޕިކަޕް ރަށަށް ގެންނަ އިރު ރޯޑްވާދިނަސް ހެދުމަށާއި ޕިކަޕް ރަޖިސްޓްރީ ކުރުމަށް ހިނގާ ޚަރަދު (ދިވެހި ރުފިޔާއިން)\n5- ޕިކަޕް ގަންނަން ހިނގާނެ ޚަރަދާއި އިމްޕޯޓް ޑިއުޓީ އާއި ކްލެއަރެންސް ފަދަ ޚަރަދުތައް (ދިވެހި ރުފިޔާއިން)\n6- މި އިދާރާގެ ނަމުގައި ޕިކަޕް ރަޖިސްޓްރީކޮށް ނިންމުމަށްފަހު ގއ.ދާންދޫ،ޖެޓީއަށް ގެނެސް ދެވޭނެ އަގު (ދިވެހި ރުފިޔާއިން)\n7- ޕިކަޕްގެ ކުލަ ފޮޓޯ ދެ އަރިމަތިންނާއި ކުރިމަތިން އަދި ފަހަތުން.\n8- ޕިކަޕް ދާންދޫ ކައުންސިލްގެ އިދާރާއާއި ހަވާލުކުރާނެ މުއްދަތު.\n9- ދެވޭ ޕިކަޕްގެ ވޮރެންޓީ ޕީރިއަޑުގެ މުއްދަތު.\n10- މަސައްކަތުގެ ތަޖުރިބާ ބަޔާންކުރުން.\n11- (ނޯޓް) މަސައްކަތުގެ ތަޖުރިބާ މިންކުރެވޭނީ އެކަން ކަށަވަރު ކޮށްދިނުމަށް ހުށަހަޅާ ބިލްތަކުގެ ނިސްބަތުންނެވެ.\n12- މި މަޢުލޫމާތާއި ޚިލާފަށް އަގު ހުށައަޅުއްވާ ފަރާތްތަކުގެ ހުށަހެޅުއްވުން ބާތިލް ކުރެވޭނެ ކަމުގައި ދަންނަވަމެވެ.\n13- މި ދެންނެވި މަޢުލޫމާތު ހިމެނޭގޮތަށް ވިއްކާ ފަރާތުގެ އަމިއްލަ ފޯމެޓްގައި ބިޑް ހުށަހެޅުއްވުން.\nއިކޮނޮމިކް ޑިވިލޮޕްމެންޓްގައި ރަޖިސްޓްރީކޮށްގެން ގަވާއިދުން ހިންގާ ކުންފުންޏެއްތޯ\n* މަސައްކަތުގެ ޖުމްލަ އަގަށް (މަސައްކަތުގެ އަގާއި ތަކެތީގެ އަގަށް) ދެވޭ މާކްސް.\n* މާކްސްދެވޭނީ ބިޑް ހުށަހަޅާ ފަރާތްތަކުން ހުށަހަޅާފައިވާ އަގުތަކާއި، މި އިދާރާއިން އަންދާޒާކުރާ އަގާއި އަޅައި ބަލާއިރު އެންމެ އެކަށީގެންވާ ކަމަށް މިއިދާރާގެ ބިޑް އިވެލުއޭޝަން އިން ފާސްވާ އަގަކީ ބެންޗްމާކެއް ކަމުގައި ބަލައިގެން ކްރައިޓީރިއާއަށް އެލޮކޭޓް ކުރެވިފައިވާ % ހުރިހާ ހުށަހެޅުންތަކުގެ މެދުގައި ބަހާލައިގެންނެވެ.\n* ޕިކަޕް ރާއްޖެ ގެނެސް ގަނެވިއްކާ، މަރާމާތްކޮށް، ރޯޑްވާދިނަސް ހެދުމުގެ މަސައްކަތުގައި ހޭދަވި މުއްދަތާއި އަދި ކުރެވިފައިވާ މަސައްކަތުގެ މިންވަރަށް ދެވޭ މާކްސް.\n* މާކްސް ދެވޭނީ ބިޑް ހުށަހަޅާ ފަރާތްތަކުން ހުށަހަޅާ މަސައްކަތު ތަޖުރިބާއިން ހޭދަވި މުއްދަތާއި އަދި ކުރެވިފައިވާ މަސައްކަތުގެ މިންވަރާއި އަޅައި ބަލައި މިއިދާރާގެ ބިޑް އިވެލުއޭޝަން އިން ފާސްވާ އެންމެ ތަޖުރިބާ ބޮޑު ފަރާތަކީ ބެންޗްމާކެއް ކަމުގައި ބަލައިގެން ހުރިހާ ފަރާތެއްގެ މެދުގައި ލިބޭ % އެއް\n* މިގޮތުން މި ކްރައިޓީރިއާއިން އެންމެ ގިނަ މާކްސް ލިބޭނީ މިއިދާރާގެ ބިޑް އިވެލުއޭޝަން އިން ބެންޗް މާރކްގެ ގޮތުގައި ކަނޑައަޅާ ފަރާތަކަށެވެ.\n* މަސައްކަތް ކުރުމަށް ހުށަހަޅާ މުއްދަތަށް ދެވޭ މާރކްސް.\n* މާކްސް ދެވޭނީ ބިޑް ހުށަހަޅާ ފަރާތްތަކުން މަސައްކަތް ކުރުމަށް ހުށަހަޅާ އެންމެ އަވަސް މުއްދަތަކީ ބެންޗް މާކެއް ކަމުގައި ބަލައިގެން ހުރިހާ ފަރާތެއްގެ މެދުގައި ލިބޭ % އެއް\n* މިގޮތުން މި ކްރައިޓީރިއާއިން އެންމެ ގިނަ މާކްސް ލިބޭނީ އެންމެ އަވަސް މުއްދަތު ހުށަހެޅި ފަރާތަކަށެވެ.\n*ވޮރަންޓީ މުއްދަތަށް ދެވޭ މާރކްސް.\n* މާކްސް ދެވޭނީ ބިޑް ހުށަހަޅާ ފަރާތްތަކުން އެންމެ ދިގު މުއްދަތަކަށް ވޮރަންޓީދޭ ފަރާތަކީ ބެންޗްމާކެއް ކަމުގައި ބަލައިގެން ހުރިހާ ފަރާތެއްގެ މެދުގައި ލިބޭ % އެއް\n* މިގޮތުން މި ކްރައިޓީރިއާއިން އެންމެ ގިނަ މާކްސް ލިބޭނީ އެންމެ ގިނަދުވަސްތަކަކަށް ވޮރަންޓީ މުއްދަތު ހުށަހެޅި ފަރާތަކަށެވެ.\nޕްރޮޕޯސަލް/ކޯޓޭޝަން / (ބިޑް) ހުށަހެޅުމާއި ބަލައިގަތުން:\nޕްރޮޕޯސަލް/ކޯޓޭޝަން / (ބިޑް) ހުށަހަޅުއްވާނީ މި އިދާރާއަށެވެ.\nހުށަހަޅުއްވާ ޕްރޮޕޯސަލް/ކޯޓޭޝަން ކެނޑުން އޮންނާނީ 21 މާރޗް 2021 ވަނަ ދުވަހު 14:00 ގައި ހުށަހަޅުއްވާ ފަރާތުގެ ހާޒިރުގައެވެ.\nމިކަމަށް ޕްރޮޕޯސަލް/ކޯޓޭޝަން ހުށަހައްޅުއްވާ ފަރާތްތަކުން ބަދަލުގައި މީހަކު ފޮނުއްވާނަމަ އެބަދަލުގައި އަންނަ މީހާއަކީ ކާކުކަން އަންގައިދޭ މަޢުލޫމާތު ހިމެނޭ ސިޓީއެއް މި ހުށަހެޅުމާއެކު ހުށަހަޅުއްވަން ވާނެއެވެ.\nމިނޫންގޮތަކަށް ހުށަހަޅުއްވާ ހުށަހެޅުމެއް ބަލައި ނުގަނެވޭނެއެވެ.\nމި މަސައްކަތް ޙަވާލު ކުރެވޭނީ ބިޑް އިވެލުއޭޝަނުން އެންމެ ގިނަ ޕޮއިންޓް ލިބޭ ފަރާތަކަށެވެ.\nޕަބްލިޝްކުރި ތާރީޚު: 09 މާރިޗު 2021\nސުންގަޑި: 21 މާރިޗު 2021 1400


ނާކާ (އެޕިސޯޑް 10) – Esfiya – Dhivehi Vaahaka Site\nނާކާ (އެޕިސޯޑް 10)\n- by Maseeh - 36- December 14, 2019\nއިތުރަށް ލެޕްޓޮޕް ދޮށުގައި އިށީންނާނެ މޫޑެއް ފަތީންގެ ނެތެވެ. ދެލޮލަށް ވަނީ ކޮންމެވެސް ވަރަކަށް ނިދި ސަވާރުވެފައެވެ. ބޭނުންވަނީ ހޫނު ކޮފީތައްޓެއް ބޮއިލާށެވެ.\nފަތީން ކޮޓަރީގެ ދޮރު ހުޅުވާލާފައި ނުކުތްއިރު ގޭތެރެއަކު އެއްވެސް މީހަކު ނެތެވެ. މަންމަގެ ކޮޓަރި ހުރީ ދިއްލާފައެވެ. ބައްޕަ ގެޔަށް އައިތޯ ޔަގީންކޮށްލުމަށް ފަތީން ގޮސް އެކޮޓަރީގެ ދޮރުގައި ހިފާލިއެވެ. ނަމަވެސް ދޮރު ހުޅުވާކަށް ފަތީން ބޭނުމެއް ނުވިއެވެ. މިރޭ ބައްޕަ އެ ހިންގި އަމަލު ފަތީންގެ ސިކުނޑިއަށް ވަންނަން ފަށައިފިއެވެ. ބައްޕައާއި މެދުގައި ހިތުގައި ނުރުހުމާއި ނަފުރަތު އުތުރިގަތެވެ. މި ނަފުރަތާއެކު އެމޫނު ދެކޭކަށްވެސް ފަތީން ބޭނުމެއް ނޫނެވެ.\nމަންމަގެ ފިރިއެއްގެ ގޮތުގައި ހުރެ ބައްޕަ ތަކުރާރުކޮށް އެ ހިންގަމުންދާ އަމަލާއިދޭތެރޭ ފަތީން ވިސްނައެވެ. މީގެ ކުރިންވެސް އިބްރާހިމް ހިލޭ އަންހެނުންނާ ބައްދަލުކުރާ މަންޒަރު ފަތީންއަށް ވަނީ ފެނިފައެވެ. ނަމަވެސް ފާތުމާގެ ކުރިމަތީގައި ފަތީން އެވާހަކަތައް ކިޔައިދޭން އަނގަ ހުޅުވާ ނުލަނީ އިބްރާހިމްގެ އެ ނުބައި އަމަލަށް ހިތްވަރު ދިނުމުގެ ގޮތަކުން ނޫނެވެ. އެ ކުޑަ ސިކުނޑިއަށް އާއިލާއެއް ދެމެހެއްޓުމުގެ މުހިންމުކަން ވިސްނޭތީއެވެ. ފާތުމާއަށް ހިތާމަތަކެއް ކުރިމަތިވާތަން ދެކެން ބޭނުން ނުވާތީއެވެ.\nފަތީން ހިނގައިގަތީ ކާގެއާ ދިމާފަށެވެ. އެވަގުތު ގޭގެ މައިދޮރު ހުޅުވާލާފައި އިބްރާހިމް ގޭތެރެޔަށް ވަނެވެ. ފަތީން ހުއްޓިލީ އިބްރާހިމް ގެޔަށް ވަނީމައެވެ. ކާގޭގެ ދޮރުމަތީގައި އިސްދަށަށް ޖަހާލައިގެން ފަތީން ހުރީ އިބްރާހިމްއާ ދިމާލަށް ބަލަން ބޭނުން ނުވެފައެވެ. އަދި އޭނާ ގޮސް ކޮޓަރިއަށް ވަނީމާ ނޫނީ ކާގެއަށްވެސް ނުވަންނާށެވެ.\nގެއަށް ވަތް ވަގުތު އިބްރާހިމްއަށްވެސް ފަތީން ފެނުނެވެ. މޫނުމަތިން ފުސް ކުލަތަކެއް ދައްކާލަމުން ފަތީންއާ ދިމާލަށް އޭނާ ބަލާލީ ހަރުކަށި ނަޒަރަކުންނެވެ. ކޮޓަރިއާ ދިމާލަށް ދާން ހިނގައިގަނެފައިވެސް އޭނާ އެނބުރިލިއެވެ. ފަތީން އާ ދިމާލަށެވެ.\n“ކަލޭ އެވާހަކަ އެއްވެސް މީހަކު ކައިރީ ބުނިންތަ؟” އިބްރާހިމް ގޮސް ފަތީންގެ ކައިރީގައި ހުއްޓިލާފައި ފަތީންއާއި ދިމާލަށް އޭނާގެ ކަނާއަތުގެ ޝަހާދަތް އިނގިލި ދިއްކޮށްލަމުން އަހާލިއެވެ. ފަތީން އިސްއުފުލާ އިބްރާހިމްއަށް ބަލާލިއެވެ. އޭނާއަށް ފެނުނީ އޭނާގެ ބައްޕަގެ ލޮލުން ހިތްހަމަ ނުޖެހުމާއި ރުޅިވެރިކަމެވެ. އިބްރާހިމްގެ ކުރިމަތީގައި އަނގަ ހުޅުވާލާނެ ހިތްވަރެއް ފަތީންގެ ގަޔަކު ނެތެވެ. އެއަށްވުރެން ބޮޑަށް ފަތީން ހުރީ އިބްރާހިމްގެ ހަރަކާތްތައް ހުރެދާނެ ގޮތަކާއިމެދު ބިރުގަނެފައެވެ. އަދި ރުޅިވެސް އައިސްފައެވެ. ފަތީން ނޫނެކޭ ބުނުމުގެ ގޮތުން ބޯ ހޫރާލިއެވެ. ހިތުގައިވާ ބިރު އިބްރާހިމްގެ ކުރިމަތީގައި ނުދެއްކުމަށް ދެބުމަ ގާތް ކޮށްލަމުންނެވެ. އަދި މޫނު ފުސްކޮށްލަމުންނެވެ.\n“ކަލޭ ބޭނުންތަ އެވާހަކަ ކަލޭ މަންމައަށް އިވެން؟ ކަލޭ ބޭނުންތަ އެކަމުގެ ސަބަބުން ކަލޭ މަންމަ ހިތުގަ ޖެހިގެން ބަލިވާން؟” ފަތީންގެ ދެކޮނޑުހުޅުގައި ހިފާފައި އިބްރާހިމް، ފަތީންގެ ފުރަގަހުގައި ހުރި ބިތުގައި މަޑުމަޑުން ޖައްސާލިއެވެ. ފަތީންގެ މޭ ތެޅެން ފެށިއެވެ. ދެފައި ތުރުތުރު އަޅަން ފެށިއެވެ. މިފަހަރުވެސް ފަތީން ޖަވާބު ދިނީ ބޮލުންނެވެ. “އެހެންވިއްޔާ ކަލޭ މިވާހަކަ އެއްވެސް މީހަކު ކައިރީގައި ނުބުނާތި. ބުނެފިއްޔާ ކަލެއާ ކަލޭގެ ކޮއްކޮވެސް މިގެއިން ނެރެ އެއްލާލާނަން.. ހަނދާންކުރާތި…” އިބްރާހިމް މިހެން ބުނި ވަގުތު ފާތުމާ ކޮޓަރީގެ ދޮރު ހުޅުވާލި އަޑު އިވުނެވެ. އިބްރާހިމް ވަގުތުން ފަތީންގެ ގައިން ދޫކޮށްލިއެވެ. އަދި ފަތީންއާ ކުޑަކޮށް ދުރަށް ޖެހިލިއެވެ.\nފާތުމާ ކޮޓަރިން ނުކުތީ ފެންފުޅިއެއް ހިފައިގެންނެވެ. “ދަރިފުޅު އަދިވެސް ނުނިދަންތަ؟ ކީއްކުރަން ތިއުޅެނީ ހޭލާ؟” ފާތުމާ އައީ ކާގެއާ ދިމާލަށެވެ. “މިއުޅެނީ ފިލާވަޅު ދަސްކުރަން ވެގެން.” ފަތީން ވަނީ ފާތުމާގެ ފަހަތުން ބަދިގެއަށެވެ. އެދެމީހުންގެ ފަހަތުން އިބްރާހިމްވެސް ވަނެވެ.\nކޮފީ ބޯން އުޅެފައި ފަތީން ކޮޓަރިއަށް ވަނީ ފާތުމާއާއި އިބްރާހިމް ކޮޓަރިއަށް ވަތްފަހުންނެވެ. އެއިރު ފޯނަށް ޝައިހާގެ ދެމެސެޖު އައިސްފައި އިނެވެ. ފަތީން އަވަސް ކޮށްފައި އެއްޗެހި ބަދަލު ކޮށްލިއެވެ. އަދި ފިހާރައިގެ ތަޅުދަނޑިއާ ތިޖޫރީގެ ތަޅުދަނޑިވެސް ނަގާ ޖީބަށް ލައިގެން ކުޑަދޮރުން ބޭރަށް ފުންމާލިއެވެ. އެންމެ ފުރަތަމަވެސް ފަތީން ބަލާލީ މަގުގެ ދެފަރާތަށެވެ. މީހަކު ފެންނަން ހުރިތޯއެވެ. އެއަށްފަހު ކުޑަދޮރު ރަނގަޅަށް ލައްޕާލާފައި ފަތީން ހިނގައިގަތެވެ.\nދޮރުގައި ޓަކި ޖަހާލުމާއެކު ޝައިހާ ދޮރު ހުޅުވާލިއެވެ. “ކަމޯން އިން ބޭބީ..” ޝައިހާ އެއްއަތުން ދޮރުގައި ފިރުމާލަމުން ވާހަކަ ދެއްކީ ދެލޯ ކުޑަ ކޮށްލާފައެވެ. އޭނާގެ މޭވެސް ވަނީ ދޮރުގައި ޖެހިފައެވެ. ހީވަނީ ހިންދީ ފިލްމެއްގެ ލޯބިގެ މަންޒަރެއް ހެންނެވެ. “ހެހެ” ފަތީން ގާތަށް ހިނިއައީ އެހެންވެގެންނެވެ. ފަތީން ވަގުތުން ގޭތެރެޔަށް ދެމިގަތުނެވެ.\nފަތީންގެ އަތުގައި ހިފައިގެން ޝައިހާ ގޮސް ވަނީ ކޮޓަރިއަށެވެ. ފަތީން ހުރީ އެއްޗެކޭ ބުނަންވެސް ނޭނގިފައެވެ. ޝައިހާގެ ފިލްމީ ކަމުންނެވެ. ހިނިތުން ވެލާގެން ޝައިހާގެ ހަރަކާތްތަކަށް ބަލަން ފަތީން ހުއްޓެވެ. ޝައިހާ ފަތީން ލައިގެންހުރި ގަމީހުގެ ގޮށްތައް ނައްޓުވަން ފެށުމުންވެސް ފަތީންއަށް ހުރެވުނީ ބަލާށެވެ. ފަތީންގެ މޭތެރޭގައި މުޅިންއާ އިހުސާސެއްގެ ވިންދު ޖަހަން ފެށި ކަހަލައެވެ. ދަންވަރުގެ މި ހަމަހިމޭން ވަގުތު ފަތީންގެ ހިއްސުތައް ހޭލަން ފެށީ ޝައިހާގެ އެ އޮމާން ޖިސްމުގެ ވަސް ފޯރަން ފެށުމުންނެވެ. ފަތީންގެ ގަމީސް ޝައިހާގެ އަތުން ބޭލި ވަގުތު ޝައިހާގެ ގައިގައި ބައްދާލާގެން ފަތީން އެނދުމައްޗަށް ވެއްޓިގަތެވެ.\nގަޑިން ދޭއް ޖަހަނީއެވެ. އަދިވެސް ފަތީންއާއި ޝައިހާ ތިބީ އެނދުމަތީގައެވެ. ފަތީންގެ މޭމަތީގައި ޝައިހާ ބޯއަޅާލައިގެން އޮތް އިރު އެއީ އޭނާގެ ދަރިވަރެއްކަންވެސް ޝައިހާއަށް އިހުސާސް ނުކުރެވޭ ކަހަލައެވެ.\nފަތީން: “ޝައިހާ މީގެ ކުރިން ކިތައް ކުދިންނާ ރައްޓެހިވިން؟”\nފަތީން: “ނުވާނެ. ގަބޫލެއް ނުކުރާނަން. ތިހާ ރީތި ކުއްޖަކު އެންމެ ކުއްޖަކާ ރައްޓެހިވެގެން ކެތް ކުރާނީ ކިހިނެއް؟”\nޝައިހާ: “އަޅެ ހަމަ ސީރިއަސް ކޮށްނޭ..”\nފަތީން: “ދެން ކޮބާ އެހެންވެއްޖެއްޔާ މިހާރު އޭނަ؟”\nފަތީން ކޮށްލި ސުވާލާއެކު ޝައިހާ އޮތްތަނުން ތެދުވިއެވެ. ފަތީންއަށް ކޮއްލެވުނީ ކިހާވަރެއްގެ ސުވާލެއް ކަމެއް އޭނާއަކަށް ނޭނގެއެވެ. އެހެންނަމަވެސް އެ ސުވާލުގެ ސަބަބުން ޝައިހާގެ މޫޑު އެއްކޮށް ބަދަލުވިއެވެ. މޫނުމަތީގައި ހުރި ހިނިތުންވުން ފިލައިގެން ދިޔައެވެ. މާޒީގެ ހިތި އެތައް ހަނދާންތަކެއް ހިތުތެރޭ އުތުރެން ފެށިއެވެ.\nފަތީން: “ކިހިނެއްވީ؟ އޭނަވީ ކޮންތާކު؟ އޭނަ ޝައީ ދޫކޮށްލީތަ؟” ފަތީންވެސް ތެދުވިއެވެ.\nޝައިހާ: “ނޫން އޭނަ އަހަރެންނަކަށް ބޭވަފާތެރިއެއް ނުވާނެ. ދުވަހަކުވެސް ނުވާނެ.”\nފަތީން: “ދެން ކޮބާ މިހާރު އޭނަ؟ ކޮންތާކު ވީ؟”\nޝައިހާ: “އޭނަ މިހާރު މިދުނިޔެއަކު ނެތް. ވަރަށް ރަހުމުކުޑަ އަތަކުން އޭނަ މަރާލީ..”\nޝައިހާގެ ދެލޮލުން ކަރުނަތައް ފައިބަން ފެށިއެވެ. އިހުތިޔާރަކާ ނުލައެވެ. އެރީތި ދެލޮލުން ކަރުނަ ފެނުމުން ފަތީންގެ ހިތަށް ވަރަށް އުނދަގޫވިއެވެ. ފަތީން، ޝައިހާގެ ކޮނޑުގައި އަތްއަޅާ ގަޔާއި ގާތް ކޮށްލިއެވެ.\nފަތީން: “ކީއްވެ ތިބުނާ މީހަކު އޭނަ މަރާލީ؟”\nޝައިހާ: “އެއީ އޭނަގެ ނުލަފާ ކަމުން. އަސަދަކީ އަހަރެންގެ ދިރިއުޅުން. އެނުލަފާ މީހާ ޖަހައިގަތީ އަހަރެންގެ ދިރިއުޅުން. އަހަރެން އަދި އޭނަ ހޯދާނަން. ބަދަލުވެސް ހިފާނަން.”\nފަތީންގެ ކަންފަތަށް އަޑުއަހަން އުނދަގޫވީ ޝައިހާގެ ދުލުން އޭނަގެ ހިތުގައި އެހެން މީހަކަށް މާހާއްސަ މަގާގެއް ދީފައިވާކަން އެނގުމުންނެވެ. ހިތުގައި އުފެދުނު ޝަކުވާގެ ކެކުޅުންތައް ފަތީން ހިންދާލިއެވެ. ޝައިހާގެ ކުރިމަތީގައި އެ އިހުސާސްތައް ބޭރުކުރަން ބޭނުން ނުވީމައެވެ.\nޝައިހާ: “އެއީ މިދިޔަ އަހަރުގެ މޭމަހު. އެއިރު އަހަރެންނާ އަސަދު ރައްޓެހިވެގެން އުޅޭތާ ހަތް އަހަރު ވެއްޖެ. އެހާތަނަށްވެސް އެންމެ ފަހަރަކުވެސް އަސަދު އެހެން އަންހެން ކުއްޖަކާއެކީ ގުޅުމެއް ހިންގައިގެން އަހަރެންނަށް އަޑެއް ނީވެ. އެހާވެސް އަސަދު ރަނގަޅު. އެކަމަކު ކުދި ކުދި މައްސަލަ ނުޖެހެއެކޭ ނޫން. ބައެއް ފަހަރު މައްސަލަ ޖެހިގެން މަހެއްހާ ދުވަހު ވާހަކަ ނުދައްކާވެސް ތިބެން. އެހެން އުޅުމުގެ ތެރޭގަ އަހަރެންނާ ދިމާވަނީ އެ ފިރިހެނާޔާ. އެއީ ވަރަށް ލަހުން އަހަރެން ސުކޫލުގަ އިނދެފަ ގެޔަށް ދާން ނުކުތް ރެއެއް. އަހަރެން އަސަދުއާ ގުޅަގުޅަ އަސަދުއާ ގުޅޭގޮތެއް ނުވި. އަހަރެން މަގުމަތީގައި ކާރެއް ލިބޭތޯ އަތް ހޫރަން ހުއްޓަ އެ ފިރިހެން މީހާ އަންނަނީ. ޑްރޮޕެއް ދޭން އޮފާ ކުރީމަ އަހަރެން އެއަށް އެރީ އަވަހަށް ގެޔަށް ދާން. އެކަމަކު އޭނަ ގެޔަށް ދިއުމުގެ ބަދަލުގަ އަހަރެން ގެންދިޔައީ ރެސްޓޯރެންޓަކަށް. އޭގެ ފަހުން ދެހަފްތާއެއްހާދުވަހު ކޮންމެ ދުވަހަކުވެސް ކޮންމެސް ތާކުން އޭނަ އަހަރެންނާ ދިމާކުރޭ. އެއިރު އޭނައަށް އިނގޭނެ އަހަރެން އަސަދުއާ ރައްތެހިވެގެން އުޅޭކަންވެސް. އަސަދުއާ އެކީ ފެންނަންވެސް ފެންނާނެ. އެކަން އެނގިހުރެވެސް އޭނަ އަހަރެންނަށް ލޯބި ހުށައެޅީ. ބުނީ ހުޅުމާލޭގަ ގެޔެއްވެސް އަޅާދޭނަމޯ. އެކަމަކުވެސް އަހަރެން ބޭނުމެއް ނުވި. ދެން އެއްދުވަހު އޭނަ އިންޒާރުދިން އަސަދުގެ ފުރާނަހޭ ދޫކޮށްލަން ބޭނުންވަނީ ނޫނީ ގެއެއްހޭ ދޫކޮށްލަން ބޭނުމީ ކިޔާފަ. އަހަރެން ނުހަދަން އެއީ މާބޮޑު ކަމެއް ކަމަކަށް އެއިރު. އެހެން ހުއްޓަ އޭނަ ޕާޓޭ ބަޔަކަށް ފައިސާދީގެން އަސަދު މަރާލީ. އޭނަ ބުނީ އޭނައަށް އަހަރެން ނުލިބެންޔާ އެއްވެސް މީހަކަށް އޭނަ ނުލިބޭނެޔޭ..” ޝައިހާގެ ދެލޮލުން ކަރުނަތައް ފައިބަމުން ދިޔައެވެ.\n“ދެން މިހާރު ކޮބާ އެ އަނިޔާވެރިޔާ؟” ފަތީން ސުވާލު ކޮށްލިއެވެ. “ނޭނގެ. އެކަމު އަދި އަހަރެން އޭނަ ހޯދާނަން. ބަދަލުވެސް ހިފާނަން.” ޝައިހާގެ އަޑުގައި ހުރީ ނަފުރަތުގެ އަސަރުތަކެވެ.\nއެއީ ޝައިހާގެ ދިރިއުޅުމުގެ އެންމެ އަނދިރި ސަފްހާއެވެ. ޝައިހާގެ އެނދުމަތީ އިނދެ ރޮމުން ގެންދިޔައިރު ފަތީން އިނީ ހަދާނެގޮތް ހުސްވެފައެވެ. އިތުރަށް އެއްވެސް ސުވާލެއް ކުރަންވެސް ނުކެރިފައެވެ.\nޝައިހާގެ އެ ހިތި ކަރުނަތައް ފަތީންއަށް ބުނެދެނީ އެހެން ވާހަކައެކެވެ. ފަތީންގެ އަތުތެރޭ އިނދެ ކުރީގެ ލޯބިވެރިޔާގެ ހަނދާނުގައި ޝައިރާ ކަރުނަ އެޅުމުން އެ ލޯބީގެ އަސަރުތައް އަދިވެސް ޝައިހާގެ ހިތުން ފިލައިގެން ނުދާކަން ފަތީންއަށް ކަށަވަރު ވިއެވެ. ކަން މިހެން ހުރިއިރު ޝައިހާއަށް ފަތީން ދެކެ ލޯބި ވެވިދާނެބާއެވެ؟ ފަތީންއަށް އެހިތުން ހާއްސަ މަގާމެއް ދެވިދާނެ ބާއެވެ؟ ނޫނީ ޝައިހާ، ފާތީންއާ އެފަދަ ގުޅުމެއް އެބާއްވަނީ އެހަނދާންތަކާ ދުރަށްދާންބާއެވެ؟ މިއީ ފަތީންގެ ހިތުގައި އުފެދި ދުލަށް ގެންނާނެ ހިތްވަރު ނުލިބުނު ސުވާލު ތަކެކެވެ.\nފަތިސް ނަމާދަށް ބަންގި ގޮވީ ފައިސާއުރަ ޖީބަށް ލައިގެން ފަތީން ފިހާރައިން ނުކުތް ވަގުތެވެ. މީހަކު ފެނޭތޯ ފަތީން ދެފަރާތަށް ނަޒަރު ހިންގާލިއެވެ. އެއްވެސް މީހަކު ފެންނާކަށް ނެތެވެ. ފާތީން ވަގުތުން ހިނގައިގަތެވެ. ގެޔާދިމާލަށެވެ.\nގޭގެ ކުޑަދޮރާ ހަމަވި ވަގުތު ފަތީން ސިހުނެވެ. ފަތީން ނުކުމެގެންދިޔަ ކުޑަދޮރަށް މިހާރު އެހެރީ މޮހޮރުޖަހާ ނުހުޅުވޭގޮތް ހަދާފައެވެ. އެތަން ފެނުމާއެކު ފަތީންގެ ނިއްކުރީގައި އުފެދުނީ ސުވާލުމާކެވެ. މިއީ ކާކުގެ ކަމެއްބާއެވެ؟ ދަންވަރު ގަޑީގައި މިފަދަ ކަމެއް ކުރާނީ ކާކުބާއެވެ؟\nފަތީން މަގުގެ ދެފަރާތަށް ބޯހޫރާލިއެވެ. މީހަކު އަންނަތަން ފެނޭތޯއެވެ. އަތުގައި ބޮޑު ސިޓީއުރައެއް ފުރާ ފައިސާ އޮތެވެ. އޭނާގެ ހިތް އަވަސްއަވަހަށް ތެޅެމުން ދިޔައެވެ. މީހަކަށް ފެނިއްޖެނަމަ ވާނެ ގޮތަކާއިމެދު ވިސްނިފައެވެ.\nކުއްލިއަކަށް ފަތީންއަށް އަތް ޖައްސާލެވުނީ ފަތީންގެ ޖީބުގައެވެ. ޖީބުގައި އޮތް ފޯނު ވައިބްރޭޓް ވެލީމައެވެ. ފޯނު ނަގާ ބަލާލިއިރު އެއީ އެ ގޮތްނޭގޭ މީހާގެ މެސެޖެކެވެ. “ހޭވިން ފަން؟” އިނގިރޭސިން ލިޔެވިފައިވާ ދެ ޖުމްލައާއިއެކު ފަހަތުގައި އިނީ ސުވާލުމާކެކެވެ. ފަތީންއަށް ޔަގީންވިއެވެ. އެއީ ހަމަ އެނުލަފާ މީހާގެ ކަމެކެވެ. ފަތީން ބޭރަށް ދިޔަކަން އެނގިގެން ފަތީންއަށް ގޯނާ ކޮއްލީއެވެ. ފަތީންގެ ގާތަށް އައީ އިންތިހާއަށް ރުޅިއެވެ.\nފަތީން ގޮސް ފައުޒާގެ ކޮޓަރީގެ ކުޑަދޮރުގައި ޓަކި ޖަހާލިއެވެ. ގޭތެރެޔަށް ވަދެވެން ދެން އޮތް ގޮތަކީ އެއީ ކަމަށް ވާތީއެވެ. ދެތިން ފަހަރަކަށް ފަތީން އެ ދޮރުގައި ޓަކި ޖަހަން ޖެހުނެވެ. ފައުޒާ އައިސް ދެލޯ ފޮހެމުން ކުޑަދޮރު ހުޅުވާލިއެވެ. ފަތީން ވަގުތުން އެތެރެއަށް ވަނެވެ. “ކީއް ކޮށްފަތަ ތިއައީ؟” ފައުޒާ ހުރީ ދެބަނިދީގައެވެ. “ކޮށްކޮ ނިދާބަލަ.” ފަތީން ކުރުގޮތަކަށް ނިންމާލާފައި ފައުޒާގެ ސުވާލަށް ޖަވާބު ނުދީ ގޮސް އެކޮޓަރިން ނުކުތެވެ.\nޝިމާ އޮތީ ހެނދުނު ހޭލައިގެން ތެދުވާނެ މޫޑެއް ނެތިފައެވެ. ފޯނުން އޭތިމީތި ހާވަން އޮތީ ހަށިގަނޑުގެ ލޮޑުކަން ފިލައިގެން ދަންދެނެވެ. ކުއްލިއަކަށް ޝިމާގެ ފޯނަށް މެސެޖެއް އައެވެ. ނުދަންނަ ނަންބަރަކުންނެވެ. “ކޭން ވީ މީޓް؟” ރިޕްލައިދޭން ޝިމާ ވަރަށް ބޭނުންވިއެވެ. ނަމަވެސް ކާކުކަން ނޭނގޭތީ ޝިމާ އަޅާ ނުލީއެވެ. އޭނާގެ އެހެން އިޝާރާތެއް ވޭތޯއެވެ.\nއެނދުމަތިން ތެދުވެ މޯޅިއަކަށް ދެމިލާފައި ފާހާނާއަށް ވަނީ މޫނުދޮވެލާ ހަދާށެވެ. ފާހަނާއިން ނުކުތްއިރު ކޮއްކޮ ސަހާ އޮތީ ހޭލައެވެ. “ދައްތާ.. ހިނގާބަ މިރޭ އަހަރެން ގޮވައިގެން މީޓަށް ދާން. ޖިޔާ ވަރަށް ކިޔާއެބަ..” ޝިމާ ފެނުމާއެކު ސަހާ ބުނެލިއެވެ. “ޖިޔާތަ އެ މެސެޖް ކުރީ ދައްތަ ފޯނަށް؟ ދެންމެ އައިއްސި މެސެޖެއް..” ލޯގަނޑު ކުރިމަތީގައި ހުއްޓިލަމުން ޝިމާ ބުނެލިއެވެ. “ނޫން.. ހިޔެއް ނުވޭ.. ކީއްވެ ދައްތަ ފޯނަށް ޖިޔާ މެސެޖު ކުރަންވީ؟” ސަހާ ސުވާލު ކޮށްލިއެވެ.\nއެވަގުތު އަނެއްކާވެސް ޝިމާގެ ފޯނަށް މެސެޖެއް އައެވެ. ޝިމާއަށް ފޯނާ ހަމަޔަށް ނުދެވި އުޅެނިކޮށް ސަހާ ފޯނު ނަގާފައި ބަލާލިއެވެ. “ލޯބިވެރިޔާ މަރާލާފަ ހީރޮއިން ހެދިގެން ފިލާ އަބަދަކު ނޯވެވޭނެ.” ސަހާގެ ދެލޯ ބޮޑުވިއެވެ. ބަލާލެވުނީ ޝިމާއާއި ދިމާލަށެވެ. “ކާކު؟” ޝިމާ އައިސް އެދުމަތީގައި އިށީނެވެ. ސަހާ އިނީ ބުނާނެ އެއްޗެއް ނޭނގިފައެވެ.\nފޯނަށް އައީ ދެންމެ ބައްދަލު ކޮށްލަން ބުނި މީހާގެ މެސެޖެކެވެ. މެސެޖު ކިޔާފައި ޝިމާ ބަލާލީ ސަހާ އަށެވެ. “އެބުނީ ކީކޭ؟؟” ސަހާ އިނީ އެމެސެޖުގައި ލިޔެފައިވާ އެއްޗެއް ގަބޫލުކުރަން ނޭނގިފައެވެ. “ނޭނގެ..” ޝިމާގެ ދެލޮލުން ކަރުނަ ހިލުނެވެ. މޫނު މަތި ރަތްވިއެވެ. “ދެން ކީއްވެ ދައްތަ ހާސްވެފަ ތީނީ؟” ސަހާ އަނެއްކާވެސް ސުވާލު ކުރިއެވެ. ނަމަވެސް މިފަހަރު ޝިމާ ޖަވާބެއް ނުދިނެވެ. ޝިމާ އިންތަނުން ތެދުވިއެވެ. “ދައްތާ އަހަންނަށް މިހާރު ވާނުވާ އޮޅިއްޖެ. އެރޭ އަހަރެން ޖިޔާއާ މީޓް ކުރަން ދިޔަތަނާ ދައްތަ ދިޔައީ ކޮންތާކަށް؟” ސަހާ ސުވާލު ކުރަމުން ގެންދިޔައެވެ. ޝިމާ ހުރީ އަނގައިން ބަސްހުއްޓިފައެވެ.\nޝިމާގެ ޖަވާބެއް ނުލިބުމުން ސަހާ އިންތަނުން ތެދުވެގެން އައިސް ޝިމާގެ ކުރިމަތީގައި ހުއްޓުނެވެ. “ދައްތާ؟ ބުނެބަލަ. އެރޭ އަހަރެން އައިއިރު ދައްތަ އެ ގަސް ކައިރީގަ ނެތީ ކިއްވެ؟ ދައްތަ ދިޔައީ ފަޒީން ކައިރިއަށްތަ؟” ސަހާ ކުރި ސުވާލަށް ޖަވާބު ދިނުމުގެ ބަދަލުގައި ޝިމާ ހިނގައިގަތެވެ. ފާހާނާ ދޮރުކައިރީގައި ހުރި ހަރުގަނޑުގައި އޭނާގެ އަތުގައި އޮތް ތުވާލި އަޅާފައި ގޮސް ކޮޓަރިން ނުކުތެވެ. ސަހާ ބަލަން ހުއްޓައެވެ.\nތިންވަނަ ފަހަރަށް އެ ނަންބަރުން މެސެޖެއް އައީ ޝިމާ ބަދިގޭގައި އުޅެނިކޮންނެވެ. ‘ލޯބިވާ ބޭބެ ސަލާމަތް ކުރަން ބޭނުމިއްޔާ މާދަމާރޭ 11 ޖަހާއިރު އެކަނި އުތުރު ފަރާތު ބްރިޖް ކައިރިން ބައްދަލު ކުރޭ.. ވައިބާ ބަލައިލާތި!’ ކުރު ގޮތަކަށް ލިޔެފައިވާ އެ މެސެޖުގެ މާނަ ވަރަށް ރަނގަޅަށް ޝިމާއަށް އެނގެއެވެ. އެއީ ކޮންމެ މީހެއް ކަމުގައިވިއަސް އެމީހާ އެދައްކަނީ ހަމަ ތެދު ވާހަކަތަކެވެ. އުފެދޭ ސުވާލަކީ އެމީހާއަށް އެކަންތައް އެނގުނީ ކިހިނަކުން ބާއެވެ؟ އެހާދިސާ ހިނގި ވަގުތު އެތަނުގައި އެއްވެސް މީހަކު ފެންނަން ނެތް އިރު އެމީހަކު އެކަންތަށް ދެނެގަތީ ކިހިނަކުން ބާއެވެ؟\nޝިމާ ފޯނުގެ ވައިފައި އޮން ކޮށްލިއެވެ. ވައިބާގައި ހަމަ އެނަންބަރުން ފޮޓޯއެއް ފޮނުވާފައި އެބައިނެވެ. ޝިމާ އެ މެސެޖު ބެލުމުގެ ކުރިން އެންމެ ފުރަތަމަވެސް ބަލާލީ އެނަންބަރުގެ ތަފުސީލަށެވެ. ފޮޓޯއެއް ލާފައިނެތް އެ ނަންބަރުގެ ނަމަކަށް ލިޔެފައި އިނީ ‘އޭ-ޑީ” އެވެ. އިނގިރޭސި ބަހުގެ ދެއަކުރެކެވެ.\nއެ މެސެޖު ބަލާލުމާއެކު ޝިމާގެ ދެލޯބޮޑުވިއެވެ. ހިތް ހާސްވިއެވެ. ހީވީ ފައިދަށުން ބިންގަނޑު ދެމިގަތް ހެންނެވެ. އެ ފޮޓޯގައިވަނީ ސުފިޔާން، ފަޒީންގެ މޭމަތީގައި އަތްއަޅައި ކޮށްޕާލާ މަންޒަރެވެ. އެ ފޮޓޯ ޝިމާއަށް ހުރިހާ ކަމެއް ޔަގީން ކޮށްދިނެވެ. އެމީހަކު އެވަނީ އެރޭ ބްރިޖް މަތީގައި ހިނގާދިޔަ ހަމަނުޖެހުން ދެލޮލުން ދެކިފައެވެ.\nދެން ހެދޭނެ އެއްވެސް ގޮތެއް ނެތެވެ. ސުފިޔާން އަކީ ޝިމާގެ ދެބެއިންގެ ދެދަރި ބޭބެއެކެވެ. މި މައްސަލައިގައި ސުފިޔާން ހައްޔަރުވާކަށް ޝިމާ ބޭނުމެއް ނޫނެވެ. ސުފިޔާން ހައްޔަރުވާނަމަ ޝިމާވެސް ހައްޔަރުވާނެއެވެ. ކޮންމެ ގޮތަކަށް ކަންތަށް ވިއަސް ފަޒީންގެ މަރުގެ މައްސަލަ ފުލުހުން ބަލާ ނިންމާއިރު ސުފިޔާންގެ ނަން އެކަމުގެ ތެރެޔަށް އަންނާކަށް ޝިމާ ބޭނުމެއް ނޫނެވެ. އެމީހާ ބޭނުން ގޮތަކީ މާދަމާރޭ ޝިމާ އެތަނަށް ދިޔުން ކަމުގައި ވާނަމަ ޝިމާހުރީ އެތަނަށް ދާށެވެ. އެއީ އެއްވެސް މީހަކު ނުލާ އެކަނި ކަމުގައިވިއަސް ޝިމާގެ އެއްވެސް ފަރުވާލެއް ނެތެވެ.\nގަޑިން މެންދުރުފަހު ބާރަ ޖަހަނީއެވެ. ފަތީންއަށް ހޭލެވުނީ އޭނާ ބޯލައިގެން އޮތް ބާލީހުގެ ކަނާތްފަޅީގައި އޮތް އޭނާގެ ފޯނު ރިންގްވަމުންދާ އަޑަށެވެ. ގުޅަމުންދަނީ ޖިޔާދުއެވެ. “ހަލޯ..” ދެލޯ ފުހެލާފައި ފަތީން ފޯނަށް ޖަވާބު ދިނެވެ. “ކޮބާ؟؟ ކިހިނެއް ވީ؟ ފައިސާ ކޮޅު ލިބުނުތަ؟” ޖިޔާދު ސުވާލު ކޮށްލިއެވެ. “އާނނ.. މަ ފަތިހު އެކަންތައް ނިންމާލާފިން..” ފަތީން އޮތީ ދެބަނިދީގައި ކަހަލަ ގޮތަކަށެވެ. ދެލޯ ހުޅުވަންވެސް އުނދަގޫވެފައެވެ. “ދެން ފިހާރައިގެ ރަޖިސްޓްރީ ލިބުނުތަ؟” ޖިޔާދު އަނެއްކާވެސް ސުވާލު ކޮށްލިއެވެ. “އެއެއް ނުދޭނަން. އަހަންނަކަށް އެކަމެއް ނުވާނެ. އިތުރަށް ފައިސާ ދޭން ޖެހުނަސް އަހަރެން ހޯދާނަން. އެކަމަކު ރަޖިސްޓްރީއެއް ނުދޭނަން..” ފަތީންގެ ލޮލުން ނިދި ފިލަން ފެށިއެވެ. “ހިނގާބެ ކޮފީއަކަށް އަރަން.. ތިވާހަކަ ދައްކަން..” ޖިޔާދު ބުނެލިއެވެ. “ފެންވަރާގެން އެބަ ގުޅަން..” ފަތީން ފޯނު ކަނޑާލިއެވެ.\nފަތީން އޮތްތަނުން ތެދުވިއެވެ. އެނދުމަތީގައި އިށީނދެ އިނދެ ވިސްނާލިއެވެ. ބައްޕަގެ ފިހާރައިގެ ރަޖިސްޓްރީ ގޮތްނޭނގޭ މީހަކަށް ދީގެން ފިހާރަ ބަނގުރޫޓު ކޮށްލާތަން ބަލާކަށް ފަތީން އަކަށް ނުހުރެވޭނެއެވެ. އެއީކީ އެއްވެސް ދަރިއަކަށް ކުޅަދާނަ ކަމަކަށް ނުވާނެކަން ޔަގީނެވެ. އެހެންކަމުން މިރޭ އެމީހާއާއި ވާހަކަ ދައްކައިގެން އެނޫން ގޮތެއް ހޯދޭތޯ ބަލަން ފަތީން ބޭނުންވިއެވެ.\nގަޑިން އެގާރަ ޖަހަނީއެވެ. ފަރާތްފަރާތަށް ކަޅި އެއްލަމުން ފަތީން ހަލުވި ހިނގުމެއްގައި ހިނގާފައި ދިޔައީ ބްރިޖާ ދިމާލަށެވެ. ފަތީންގެ ޖީބުގައި ފައިސާތައް އަޅާފައި އޮތް ސިޓީއުރަ އޮތެވެ.\nފަތީންއަށް އެހާހިސާބަށް ދެވުނުއިރު އެމީހާ ބްރިޖް މަތީގައި ހުއްޓެވެ. ފަތީން ގޮސް އެމީހާގެ ކުރިމަތީގައި ހުއްޓިލިއެވެ. މިރޭވެސް އޭނާ ހުރީ ކަޅުކުލައިގެ ކޯޓެއް ލައިގެން މޫނުމަތީގައި ފޮތިގަނޑެއްވެސް އަޅައިގެންނެވެ.\nފަތީން ކުޑަ އިރުކޮޅަކު އެމީހާގެ ކުރިމަތީގައި އެއްވެސް ހަރަކާތެއްނެތި ހުއްޓެވެ. އަނގައިން އެއްވެސް ބަހެއް ނުބުނެއެވެ. އެމީހާވެސް ހުރީ އެއްވެސް އެއްޗެއް ނުބުނެއެވެ. “މަށަށް ވަރަށް ލަސްވޭ އެބަ؟” ފަތީން ހުރެހުރެފައި ބުނެލިއެވެ. އެވަގުތު އެމީހާ ކުރިއަށް ފިޔަވަޅެއް އަޅާލިއެވެ. ފަތީންގެ މޭގަނޑު ތެޅިގަތެވެ. ފަހަތަށް އެއްފިޔަވަޅު އަޅާލެވުނެވެ. ނަމަވެސް އެމީހާގެ ހަރަކާތްތަށް މާ އަވަސްވެފަ ހުށިޔާރެވެ. އެމީހާ ފަތީންގެ އަތުގައި ހިފައި ދަމައިގަތުނެވެ. އަދި ފަތީންގެ ފުރަގަހަށް ވާގޮތަށް އެމީހާގެ އަތުތެރޭގައި ފަތީން ހައްޔަރު ކޮށްލިއެވެ. “އޭއި.. ދޫކުރޭ..” ފަތީން ބިރުންހުރެ ތެޅެން ފެށިއެވެ. އެވަގުތު އޭނާގެ އަތުގައިއޮތް ވަޅި އޭނާ ފަތީންގެ ކަރުގައި ޖެއްސިއެވެ.\nފަތީން ހަމަހިމޭންވެލީ އެވަގުތެވެ. ބިރުންގޮސް ފަތީންގެ ދެފައި ތުރުތުރު އަޅަން ފެށިއެވެ. ކުރިމަތިން ފެންނަން އޮތް ގަސްތަކުގެ ދެފަރާތަށް ލޯހޫރާ ބަލަން ފެށުނެވެ. މީހެއްގެ ހިލަމެއް ފެންނަން ހުރިތޯއެވެ. ސަލާމަތަކަށް އެދި ގޮވާލާނެ އާރެއްގެ ނިޝާނެއްވެސް އެސަރަހައްދުގައެއް ނެތެވެ.\n“އަހަރެން ކަލޭ ކައިރީގައި ބުނީ ކީކޭ؟؟” ފަތީންގެ ކަރުގައި ވަޅި ޖައްސައިގެންހުރެ އެމީހާ ވައިއަޑުން ވާހަކަ ދެއްކިއެވެ. ފަތީންއަކަށް އޭނާ ކުރި ސުވާލުގެ ޖަވާބެއް ނޭނގުނެވެ. އޭނާ އެދައްކަނީ ކޮންވާހައެއްގެ ވާހަކަ ކަމެއް ފަތީންގެ ސިކުނޑިއަކަށް ނައެވެ. އެހެން ކަމަކާ ވިސްނޭވަރަށްވުރެ ބޮޑަށް ފަތީން ހުރީ ބިރުގެންފައެވެ. “އޭ މިހިރަ ބީރާ.. މަމި އަހަނީ އެރޭ ކަލޭ ފޮނުވާލަމުން މަ ކަލޭ ކައިރީ ބުނިވާކަތައް ހަނދާން އެބަހުރިހޭ؟؟” އޭނާ ވަޅި ފަތީންގެ ކަންފަތުގެ ތެރެޔާ ވާގޮތަށް ދިމާކޮށްލިއެވެ. “އާނނ.. އާނނ…” ފަތީން ވާހަކަ ދެއްކިއިރު އަޑުވެސް ތުރުތުރު އަޅަމުން ދިޔައެވެ.\nއެވަގުތު އޭނާ ފަތީންގެ ޖީބަށް އަތް ކޮށްޕާލުމަށްފަހު ފަތީންގެ ޖީބުގައި އޮތް ސިޓީއުރަ ނެގުމަށްފަހު ފަތީންގެ ބުރަކަށީގައި އަތް އަޅުވާލައި ކޮށްޕާލިއެވެ. “މީގަ އޮންނާނެތަ ފިހާރައިގެ ރަޖިސްޓްރީ؟” ސިޓީއުރައަށް ބަލާލަމުން އެމީހާ އަހާލިއެވެ. “އެއެއް ނުލިބުނު. އަދި އިތުރަށް ފައިސާ ހޯދަފާނަން” ފަތީން ފުންނޭވާއެއް ލަމުން ބުނެލިއެވެ.\n“ކީއްވެ ކަލެޔަށް މަބުނި ގޮތަށް ކަންތަށް ނުކުރެވުނީ؟ މަބުނިންދޯ އެވީޑިއޯއަށް ވާނެގޮތް ކަލޭ މަށަށް އޮޅުވާލާފިއްޔާ؟؟” އޭނާ ފަތީންއާއި ދިމާލަށް ވަޅި ދިއްކޮށްގެންހުރެ ވާހަކަ ދެއްކިއެވެ. “އަހަރެންނަކަށް އެ ރަޖިސްޓްރީއެއް ނުފެނުނު. އާދޭސްކޮށްފަ މިބުނީ. ތި ވީޑިއޯ ލީކް ނުކޮށްލާތި. ކަލޭ ބުނި ވަރަކަށް ފައިސާ ދީފާނަން..” ފަތީން އާދޭސް ކުރަމުން ދިޔައެވެ.\n“ބޭކާރު ވާހަކަ ނުދައްކާ. ކީއްވެގެންހޭ ކަލޭ ޖިޔާދު ގެންދިޔައީ؟؟ އެއީ ކާކު މިދޭތެރެޔަށް ވައްދަން؟ ކަލޭ މިހާރު އޭނަ ކައިރީގަ މަގޭ ވާހަކަވެސް ބުނީ ދޯ؟” އޭނާ އަނެއްކާވެސް ކުރިއަށް ފިޔަވަޅެއް އަޅާލިއެވެ. “އަހަ… އަހަރެން…” ފަތީން ބިރުންހުރެ ވާހަކަ ދެއްކޭތޯ މަސައްކަތް ކުރިއެވެ. “އެހެންވީމަ ކަލޭ ސުކޫލުން ކެނޑެން ތައްޔާރުދޯ؟؟” އޭނާ އަނެއްކާވެސް ވާހަކަ ދެއްކިއެވެ.\n“ނޫން.. އަޅެ ހެޔޮނުވާނެ. ކަލޭ ބުނި ކޮންމެ ކަމެއް އަހަރެން ކޮށްފާނަން. ތި ވީޑިއޯ ލީކް ނުކޮށްލާތި. ހެޔޮނުވާނެ.” ފަތީންގެ ދެލޯ ފެންކަޅިވާން ފެށިއެވެ. “އަސްލުތަ؟ ކަލޭ ހަމަ މަބުނާ ކޮންމެ ކަމެއް ކުރަންވެސް ތައްޔާރުތަ؟” އެމީހާ ސުވާލު ކޮށްލިއެވެ. ފަތީން ދެލޯ މަރާލާފައި އާނއެކޭ ބުނުމުގެ ގޮތުން ބޯޖަހާލިއެވެ.\n“އެންމެ ރަނގަޅު. އަހަރެން ކަލޭއަށް އަދި އެއްފުރުސަތު ދީފާނަން. ކަލޭ މާބޮޑު ކަމެއް ކުރާކަށް ނުޖެހޭނެ. ކަލޭ ވާންވީ މަގޭ އެސިސްޓެންޓަކަށް. މަގޭ މިޝަންއެއްގަ ކަލޭ މަށަށް އެހީވާންވީ..” ފަތީންއަށް ދެލޯ ބޮޑުކޮށްލެވުނެވެ. ހިތުގައި ފުނިފުންޔަށް ސުވާލު އުފެދިގެން ދިޔައެވެ. އެއީ ކޮން ކަމެއްތޯ އަހަންވެސް ފަތީން ހުރީ ނުކުޅެދިފައެވެ. “ކަލޭއަށް ވާނެތަ؟” ފަތީންގެ ބަހެއް ނީވުމުން އޭނާ އަނެއްކާވެސް އަހާލިއެވެ. ފަތީން ހިންދިރުވާލިއެވެ. އަދި އާނއެކޭ ބުނުމުގެ ގޮތުން ބޯޖަހާލިއެވެ.\nއޭނާ ފަތީންއާ ކައިރިއަށް ޖެހިލިއެވެ. އަދި ފަތީންގެ ކަންފަތް ދޮށުގައި ސިއްރުން ފަތީން ކުރަން ޖެހޭނެ މަސައްކަތް ބުނެލިއެވެ. އެއަޑު އަހާފައި ފަތީންގެ ގައިން ވާގި ދޫވެގެން ދިޔައެވެ. މާޔޫސްކަން އައިސް ވަށާލިއެވެ. ހިތުގެ ވިންދު އެހިނދުކޮޅަށް ހުއްޓުނު ހެންވެސް ފަތީންއަށް ހީވިއެވެ. އޭނާ އެއެދެނީ ފަތީންގެ ފުރާނަ ފަދަ ބޮޑު އެއްޗަކަށެވެ. އެކަން ފަތީން ކުރާނީ ކިހިނަކުންހެއްޔެވެ؟ އެކަންކުރާނެ ހިތްވަރު ފަތީން ހޯދާނީ ކޮންތާކުން ހެއްޔެވެ؟ އެއްފަރާތުގައި ފަތީންގެ މުސްތަގުބަލެވެ. އަނެއް ފަރާތުގައި………..\n-ދިހަވަނަ އެޕިސޯޑް ނިމުނީ-\nކެތްކުރީމޭ އެހެނަސް…..1 ވަނަ ބައި\nChocolate lover🍫 says:\nAlhey dhen kihineh baa vaani??? Varah reethi mibai ves ماشاالله❤\nAlhe varah reethi hisaabehga ohva enimuny..11 vana part varah avas kohladhy bala…vaahaka varah reethi\nV reethi mi part vx……… Curiously Waiting fr nxt part…..\n11 vana part avatar upkhodeebala\nam waiting for part 11\nKobaa 11 vana part avahah neredhybala kiyaahithun maruvaairuves nunikumey?


Moaldivs neyshanal yunivaasiteege dhasvenivumuge rasmihyaathu baahvaifi\nމޯލްޑިވްސް ނޭޝަނަލް ޔުނިވާސިޓީގެ ދަސްވެނިވުމުގެ ރަސްމިއްޔާތު ބާއްވައިފި\nމޯލްޑިވްސް ނޭޝަނަލް ޔުނިވާސިޓީ (އެމްއެންޔޫ) ގެ ދަސްވެނިވުމުގެ ހަފްލާ ރޭގައި ބާވައިފި އެވެ.\nސިނަމާލެ ބްރިޖުމަތީގައި ބޭއްވި ދަސްވެނިވުމުގެ ހަފުލާގައި ސެޓްފިކެޓް ދީފައި ވަނީ ޑިގްރީން ފެށިގެން މާސްޓާސް ފެންވަރާ ހަމައަށް ކިޔެވި 361 ދަރިވަރަކަށެވެ. ސެޓްފިކެޓް ލެވެލް އިން ފެށިގެން މާސްޓާސްއާ ހަމައަށް 781 ދަރިވަރުުން ވަނީ ދަސްވެނިވެފަ އެވެ.\nއަދި މީގެ އިތުރުން ކޯސްތަކުން އެންމެ މަތީ ވަނަ ހޯދައިގެން ފަސް ދަރިވަރަކު ވަނީ ރައީސުލްޖުމްހޫރިއްޔާ ދެއްވާ އިނާމު ހޯދައިފަ އެވެ.\nރައީސުލްޖުމުހުރިއްޔާގެ އެވޯޑް ހޯދި ފަސް ދަރިވަރުންނަކީ ފާތިމަތު އާޠިރާ (މާސްޓާސް އޮފް ދިވެހި ލެންގުއޭޖް އެންޑް ކަލްޗާ)، މުހައްމަދު ރިޔާޟް (މާސްޓާސް އޮފް އެޑިއުކޭޝަން، ދިވެހި ލެންގުއޭޖް ޓީޗިން)، އާމިނަތު ސަމްހާ އަބްދުއްރައްޒާގް ( ބެޗްލާ އޮފް ޓީޗިން ސެކަންޑްރީ)، އަހުމަދު އަބްދުލްމަތީން ( މާސްޓާސް އޮފް ލޯސް) އަދި އާއިޝަތު ރަޝީދު (މާސްޓާސް އޮފް ބިޒްނަސް އެޑްމިނިސްޓްރޭޝަން) އެވެ.\nމި ރަސްމިއްޔާތުގައި ސަރަފުވެރި ކޮށްދެއްވައި ވާހަކަ ދައްކަވަމުން އެޑިއުކޭޝަން މިނިސްޓަރު ޑރ. އާއިސަތު ސިހާމް ވިދާޅުވީ، އެމީހަކަށް އެނގުނު އެއްޗެއްގެ ބޭނުން މުޖުތަމައަށާއި ގައުމަށް އަދި އިންސާނިއްޔަތަށް އެންމެ ފައިދާ ބޮޑު ގޮތެއްގައި ފޯރުކޮށްދެވޭނީ ކިހިނެއްތޯ ކަނޑައަޅަން ވާނެ ކަމަށެވެ. އެގޮތުން، ތައުލީމާއި ހުނަރާއި ހިކުމަތްތެރިކަން ލިބިގަތުމުގެ ބޭނުމަކީ މިހާރު ހުރި ހާލަތު މިހާރަށް ވުރެ ރަނގަޅު ހާލަތަކަށް ބަދަލުކުރުން ކަމަށް ވެސް ވިދާޅުވި އެވެ.


Column: Siyaasee maqaamuthakugai thihbavai avadhinethi noos hingevumugai - Dhiyares\nސިޔާސީ މަޤާމުތަކުގައި ތިއްބަވައި އަވަދިނެތި ނޫސް ހިންގެވުމުގައި\nޔޫތު މިނިސްޓަރުގެ ޕީއޭ އަޒްމޫން، ޔޫއޭއީގައި ހުންނަ ދިވެހި އެމްބަސީގެ ފަސްޓް ސެކެޓްރީ ފައިސަލް އަދި އޭޖީ އޮފީހުގެ މީޑިއާ ކޯޑިނޭޓަރު ހުސެއިން.\nމި ސަރުކާރު ވުޖޫދަށް އައުމާއެކު ސިޔާސީ ގިނަ މަޤާމުތަކެއް އުފެއްދިއިރު، އެއިން ވަރަށް ގިނަ މަޤާމުތަކަށް އައްޔަންކުރެއްވީ "މިނިވަން"، "މުސްތަޤިއްލު" އަދި ވަކި އަތަކަށް ނުޖެހޭ ނޫސްވެރިންނެވެ. އެންމެ ބޮޑު އަދި އެންމެ ގިނަ ބައެއްގެ އިތުބާރު ހޯދާފައިވާ، ސިޔާސީ ގޮތުން ވަކި އަތަކަށް ބުރަނުވާ ކަމަށް ދައުވާކުރާ ނޫހުގެ އިސްވެރިޔަކު ވަޑައިގަތީ ރައީސް އޮފީހަށެވެ. އެހެން ނޫސްވެރިން ވަޑައިގެންނެވީ އެކިއެކި ވުޒާރާތަކަށެވެ. ސިޔާސީ މަޤާމުތަކަށެވެ.\nއެ ބޭފުޅުން އެ މަޤާމުތަކަށް ވަޑައިގަތީ އެއިރު މަސައްކަތްކުރެއްވި މީޑިޔާތައް ދޫކުރެއްވުމަށްފަހުގައެވެ. އެހެންނަމަވެސް ނޫސްވެރިކަމަށް އޮންނަ ޝައުޤެއްގެ ބޮޑުކަމުން ނުވަތަ ނޫހެއް އޮތުމުން ލިބޭ މަންފާއާއި ފައިދާގެ ބޮޑުކަމުން އެއިން ބައެއް ބޭފުޅުންނަށް ނޫސްވެރިކަމާ ދުރަށް ވަޑައިނުގެންނެވުނެވެ. އަމިއްލަ ނޫސްތައް އުފައްދަވައިގެން، ދައުލަތުން ރައްޔިތުންގެ ޓެކުސް ފައިސާއިން މުސާރަ ނަންގަވަމުން ނޫސްވެރިކަމުގައިވެސް އުޅުއްވަނީއެވެ.\nވަބާއީ ބަލިމަޑުކަމުގައި ފެއްޓެވީ ނޫހެއް\nޔޫތު މިނިސްޓްރީގައި މިނިސްޓަރުގެ ޕާސަނަލް ސެކްރެޓަރީ ނުވަތަ އެސިސްޓެންޓުގެ މަޤާމަށް ވަޑައިގެންނެވީ ރާއްޖެ ޓީވީގައި ކުރިން ނޫސްވެރިއެއްގެ ގޮތުގައި މަސައްކަތްކުރެއްވި އަޒުމޫން އަޙްމަދެވެ. މީގެ އަހަރުތަކެއް ކުރިން ހިންގަން ފަށާފައިވާ ޖަޒީރާ ނޫސް (ޖަޒީރާ.އެމްވީ) އަޒުމޫނާއި އިތުރު ބޭފުޅުންތަކެއް އެކުވެގެން ބައްލަވައިގަތެވެ. އެ ނޫހަށް ރާއްޖޭގެ ބޮޑެތި މީޑިޔާތަކުގައި މަސައްކަތްކުރައްވާ ބޭފުޅުން ގެންދަވައިގެން، ނޫސް މުޅިން އައު ފޭރާމެއްގައި ނެރުއްވައި، ނޫސް ހިންގެވުމުގައި އެންމެ އިސްކޮށް އުޅުއްވަނީ އަޒްމޫނެވެ. އިކޮނޮމިކް މިނިސްޓްރީގެ ބިޒްނަސް ޕޯޓަލް އިން ފެންނަ ގޮތުގައި ޖަޒީރާ އެމްވީގެ މައި ކުންފުނީގެ މެނޭޖިން ޑިރެކްޓަރުގެ ގޮތުގައި ހުންނަވަނީ އަޒްމޫނެވެ.\nޖަޒީރާ ނޫހުގެ ހިއްސާދާރުންނާއި ގުޅޭ މައުލޫމާތު\nއިތުބާރު ހުރި މަސްދަރުތަކުން މައުލޫމާތު ލިބޭ ގޮތުގައި މި ނޫހަކީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހާއި ގުޅުން އޮންނަ، އެމަނިކުފާނު ކުރިއެރުވުމަށް އުފައްދާފައިވާ ނޫހެކެވެ. އެގޮތުން ނޫސް ހިންގާގޮތް ސީދާ ރައީސް ސޯލިހްގެ ބެލުމުގެ ދަށުން ވިލަރެސް ކުރައްވައެވެ. އެގޮތުން ރައީސް ސޯލިހްގެ ވިސްނުންފުޅަކީ އެހެން ނޫސްތަކަށް ބަރޯސާވާ ވަރު ކުޑަކޮށް ރާއްޖޭގެ ބޮޑެތި ނޫސްތަކާއި ވާދަކުރެވޭފަދަ ނޫހަކަށް ޖަޒީރާ ނޫސް ހެދުމެވެ. ރާއްޖޭގެ ބޮޑެތި ބައެއް ނޫސްތަކުގައި ކުރިން މަސައްކަތް ކުރި ނޫސްވެރިންވެސް ދަނީ ބޮޑު މުސާރައާއި އެކު މި ނޫހާއި ގުޅެމުންނެވެ. މީގެ ތެރޭގައިއަވަސް، ރާއްޖެއެމްވީ، އަވަސް އަދި އެ ނޫންވެސް ބައެއް ނޫސްތަކުގައި މަސައްކަތްކުރެއްވި ނޫސްވެރިން ވަނީ އެ ނޫހާއި ގުޅިފައެވެ. އަދި ވަރަށް އަވަހަށް ޖަޒީރާޓީވީގެ ނަމުގައި ސަރުކާރު ޕްރޮމޯޓު ކުރަން އާ ޓީވީ ޗެނަލްއެއްވެސް އުފައްދާނެ ކަމުގެ މައުލޫމާތު ވަނީ ލިބިފައެވެ. މިހާރު ވެސް ޖަޒީރާ ނޫހުގެ މައި ކުންފުނިން ވަނީ ޖަޒީރާޓީވީގެ ނަމުގައި ވިޔަފާރި ނަމެއް ރެޖިސްޓްރީކޮށްފައިކަން ފާހަގަކުރެވެއެވެ.\nފެންނަ ފެނުމުގައި މުޅި ނޫސް ހިންގެވުމުގައި އަމަލީ ގޮތުން އެންމެ އިސްކޮށް އުޅުއްވަނީވެސް އޭނާއެވެ. އެހެންކަމުން ސިޔާސީ މަޤާމެއްގައި ހުންނަވައިގެން އަޒްމޫނުގެ ގިނަ ވަގުތު ހޭދަކުރައްވަނީ ނޫހުގެ އެކި މަސައްކަތްތަކަށެވެ.\nސަރުކާރުގެ މޫނުމަތި ސާފުކުރާ ނޫސްތައް\nދެން ހުންނެވީ އެޓާނީޖެނެރަލް އޮފީހުގެ ޑިރެކްޓާ އޮފް ކޮމިއުނިކޭޝަން ހުސެއިން ހަސަނެވެ. އޭނާވެސް މިހާރު ވަނީ ނޫހެއް ފައްޓަވައިފިއެވެ. ރާއްޖެޓީވީގައި މަސައްކަތްކުރެއްވި ހުސައިނަކީ ރައީސް ޢަބްދުﷲ ޔާމީނުގެ ވެރިކަމުގައި މުޒާހަރާއެއްގެ ތެރެއިން އަނިޔާ ލިބިވަޑައިގަތް ކަމަށް ވިދާޅުވެ ލަންކާއަށް ވަޑައިގެން ފަރުވާކުރެއްވުމުގެ ތެރެއިން އާންމުންގެ ގިނަ ބައެއްގެ ސަމާލުކަން ހޯއްދެވި ބޭފުޅެކެވެ. އެއިރު ނޫސްވެރިކަމުގެ މިނިވަންކަން ހޯއްދެވުމުގެ ނަމުގައި ނޫސްވެރިން ހިންގެވި ހުރިހާ ހަރަކާތްތަކެއްގައި އިސްކޮށް އުޅުއްވި ބޭފުޅެއްވެސްމެއެވެ.\n27 އޮންލައިންގެ ހަމައެކަނި ހިއްސާދާރަކީ ހުސެއިން.\nއެޓާނީ ޖެނެރަލް އޮފީހުގެ މަޤާމެއްގައި ހުންނަވައިގެން ޙަސަން ޙުސައިން ގެންދަވަނީ ހަތާވީސް އޮންލައިންގެ ނަމުގައި ނޫހެއް ހިންގަވަމުންނެވެ. އެ ނޫހުގެ އުމުރުން ހަގުކަމާއެކުވެސް ގިނަ ބައެއްގެ ސަމާލުކަން ނޫހުންވަނީ ހޯދާފައެވެ. ސިޔާސީ މަޤާމުތަކުގައި ތިއްބަވާ ބޭފުޅުން ހިންގަވާ އެހެންވެސް ނޫހެކޭ އެއްފަދައިން ހަތާވީސް ފެންނަނީ ސިޔާސީ ގޮތުން މި ސަރުކާރަށް ތާއީދުކުރާ، ސަރުކާރުގެ މޫނުމަތި ސާފުކޮށް، ސަރުކާރާ ދެކޮޅު ފަރާތްކަށް ހަމަލާދޭ ނޫހެއްގެ ގޮތުގައެވެ. މީގެ އިތުރުން މަޤާމުގެ ހައިސިއްޔަތުން ލިބޭ މައުލޫމާތުވެސް ހުސެއިންގެ އެ ނޫހުން އުސޫލުތަކާއި ހިލާފަށް އާންމުކުރާކަން ވަނީ ފާހަގަވެފައެވެ.\nމި ލިސްޓުގައި ތިންވަނަ ބޭފުޅަކީ އެކުވެރި ޢަރަބި އިމާރާތުގައި ދިވެހިރާއްޖޭގެ އެމްބަސީގައި ފަސްޓް ސެކްރެޓަރީއެއްގެ މަޤާމުގައި ހުންނަވާ މުހައްމަދު ފައިޞަލް ނަމަކަށް ކިޔާ ބޭފުޅެކެވެ. އޭނާއަކީ އިރުއެމްވީގެ ނަމުގައި ނޫހެއް ހިންގަވާ ބޭފުޅެކެވެ. އަދި ކުރީގެ ރައީސް މައުމޫން އަބްދުލް ޤައްޔޫމުގެވެސް އަރިސް ބޭފުޅެކެވެ. އެ ނޫސް ފެންނަނީ ޚާރިޖީވަޒީރު ޢަބްދުﷲ ޝާހިދު ޕްރޮމޯޓުކޮށް އެމަނިކުފާނަށް ފާޑުކިޔާ ފަރާތްތަކުން އަމާޒުކުރާ ފާޑުކިޔުންތަކުން ދަފަރާކޮށްދިނުމުގެ ހަރަކާތުގައި ވަރަށް ހަލުއި ނޫހެއްގެ ގޮތުގައެވެ.\nއިރު އޮންލައިންގެ ހަމައެކަނި ހިއްސާދާރަކީ ފައިސަލް.\nޔޫއޭއީގެ އެމްބަސީގައި މަސައްކަތް ކުރައްވާ ބައެއް ފަރާތްތަކުން މައުލޫމާތު ދެއްވި ގޮތުގައި މަޤާމުގެ މަސައްކަތްތަކަށްވުރެ ފައިސަލް ގިނަ ވަގުތު ހޭދަކުރައްވަނީ މި ނޫސް ހިންގެވުމުގައި އާއި ސޯޝަލް މީޑިއާގައި ސަރުކާރު ދިފާއު ކުރެއްވުމުގައެވެ. ފައިސަލް ނޫސް ހިންގެވުމުގެ މަސައްކަތުގައި ބައެއް އިދާރާތަކުގެ މީޑިއާ ގުރޫޕުތަކުގައިވެސް އަމިއްލަފުޅަށް ސުވާލުވެސް ކުރައްވާ ހައްދަވައެވެ. ފާހަގަކޮށްލެވޭ ގޮތުގައި ސަރުކާރުން ހަދާފައި އޮންނަ ސިޔާސީ މުވައްޒަފުން އަމަލު ކުރަންޖެހޭ އުސޫލުގެ ދަށުން ރަސްމީ ވަގުތުތަކުގައި އަމިއްލަ މަސައްކަތް ކުރުމަކީ މަނާކަމެކެވެ. އެހެން ނަމަވެސް އެކަމަށް ބެއްލެވުމެއް ނެތި ފައިސަލް ނޫސް ހިންގެވުމުގައި ގިނަ ވަގުތު ހޭދަކުރައްވައެވެ.\nމިނިވަން ނޫސްވެރިކަމާއި މަސްލަހަތު ފުށުއެރުން\nސަރުކާރުގެ ސިޔާސީ މަޤާމުތަކުގައި ތިއްބަވާ ބޭފުޅުން ނޫސްތައް ހައްދަވައިގެން އުޅުއްވުމަކީ އެކަމުގައި މަޞްލަޙަތު ފުށުއަރާ ކަންކަން އެކުލެވޭ ކަމެކެވެ. ސަރުކާރުގެ ތެދު ޚަބަރުތައް ގެނެސްދިނުމަކީ ނޫސްވެރިންގެ ޒިންމާއެކެވެ. ދައުލަތް ޖަވާބުދާރީކުރުވުމުގައި، ދައުލަތުގެ ރަސްމީ އިދާރާތަކާއި މުއައްސަސީ އިންތިޒާމުތައް ފެއިލުވެ، ނުކުޅެދުންތެރިވާ ޙާލަތުގައި އެކަންކުރުމުގެ މުޅި ޒިންމާ މަތިވަނީ ނޫސްވެރިންނާއެވެ. ނޫސްތަކަށް އެ ވާޖިބު މިނިވަންކަމާއެކު އަދާކުރެވެނީ ނޫސްތަކުގެ ވެރިން އެ ޖާގަ ދެއްވައިގެންނެވެ.\nނަމަވެސް ސަރުކާރުގެ މަޤާމުތަކުގައި، އަދި އަމުދުން ސިޔާސީ މަޤާމުތަކުގައި ތިއްބަވާ ބޭފުޅުން ހިންގަވާ ނޫސްތަކަށް މި ވާޖިބު އަދާކުރެވިދާނެތޯ އެއީ ކުރުން ރަނގަޅު ސުވާލެކެވެ. އަދި ބައެއް ނޫސްތަކުގެ ވެރިން ފާހަގަކުރާ ގޮތުގައި ގިނަ ކުދި ނޫސްތައް ބަރޯސާވަނީ ސަރުކާރު ކުންފުނިތަކުން ލިބޭ ސްޕޮންސާއަށެވެ. އެހެންކަމުން ސިޔާސީ މަޤާމުތަކުގައި ތިއްބެވި ސަރުކާރުގެ އެތެރޭގައި ނުފޫޒު ހުރި، ސިޔާސީ ގުޅުންތައް ވަރުގަދަ ބޭފުޅުން ނޫސް ހެއްދެވުމުން އެހެން ނޫސްތަކަށް އެ ފުރުޞަތުވެސް ގެއްލެއެވެ.\nކޮންމެއަކަސް ދިވެހި ރައްޔިތުންގެ ޓެކުސް ފައިސާއިން މުސާރަ ނަންގަވައިގެން ސިޔާސީ މަޤާމުތަކުގައި ތިއްބަވާ ބޭފުޅުން ނޫސްތައް ހައްދަވައިގެން ކުރައްވަނީ ކީއްހެއްޔެވެ؟ ރައްޔިތުންގެ ހޭލުންތެރިކަން އިތުރުކުރުމުގެ މަސައްކަތް ހެއްޔެވެ؟ ނުވަތަ ސިޔާސީ ގޮތުން އެ ބޭފުޅުން ތިއްބެވި ސަރުކާރުގެ މަޤާމުތައް ދިފާޢުކުރެއްވުމަށް، ސަރުކާރުގެ ދިފާޢަށް ނޫސްތައް ބޭނުންކުރައްވަނީ ހެއްޔެވެ؟ މިހުރީ ހައްތާވެސް ރައްޔިތުން ވިސްނައިލަން ރަނގަޅު ކަންކަމެވެ.\nސިޔާސީ މަޤާމު ނޫސްވެރިން މީޑިޔާ\nސިޔާސީ މުވައްޒަފުން އިތުރު ކުރުމުގެ ރަނގަޅު ނަތީޖާ ފެނޭ: ސަރުކާރު\nއެކައުންޓުގައި 362 މިލިއަން ރުފިޔާ ހުރިކަމަށް ދެއްކީ ލިޔުމުގެ ކުށަކުން: ޝިހާބް\nރައީސް ސޯލިހްގެ އެޑްވައިޒަރު ޝިހާބުގެ އެކައުންޓުގައި 362 މިލިއަން ރުފިޔާ!\nސިޔާސީ މުވައްޒަފުންނަށް ސަރުކާރާއި ދެކޮޅު ހިޔާލު ފާޅުކުރުން މަނާކޮށްފި


Covid-19 Aa Gulheygothun Sahha Noon Mauloomaathu Fathuraanama Fiyavalhu Alhaanekamuge Inzaaru - Vaguthu\nކޮވިޑް-19 އާ ގުޅޭގޮތުން ސައްހަ ނޫން މައުލޫމާތު ފަތުރާނަމަ ފިޔަވަޅު އަޅާނެކަމުގެ އިންޒާރު\nކޮވިޑް-19 އާ ގުޅޭގޮތުން ސައްހަ ނޫން މައުލޫމާތު ގެނެސްދޭނަމަ ފިޔަވަޅު އާޅާނެ ކަމުގެ އިންޒާރު ބްރޯޑްކާސްޓިންގ ކޮމިޝަނުން ދީފިއެވެ.\nއެ ކޮމިޝަނުން މިއަދުބުނީ، ސިއްޙީ ކުއްލި ނުރައްކަލުގެ ޙާލަތު އިޢުލާންކޮށްފައިވާ މިދަނޑިވަޅުގައި، ޢާންމުންގެ މެދުގައި ހާސްކަމާއި ނުތަނަވަސްކަން އުފެދޭ ގޮތަށް ސާބިތު ނުހިފޭ މަޢުލޫމާތު ގެނެސްދިނުމުން އެއްކިބާވުމަށް އިލްތިމާސް ކުރާ ކަމާށެވެ. އަދި މިކަމާ ގުޅޭ އެންމެހައި ކޮންޓެންޓް ގެނެސްދިނުމުގައި ޒިންމާދާރުވުމަށްވެސް އިލްތިމާސްކޮށްފައި ވެއެވެ.\nއެގޮތުން ކޮވިޑް-19 އާ ގުޅޭ ހަބަރުތައް ގެނެސްދޭއިރު، އެ މަޢުލޫމާތަކީ ކަމާ ބެހޭ އިދާރާތަކުން މަޢުލޫމާތުގެ ސައްޙަކަން ކަށަވަރުކުރުމަށް ފަހު (ވެރިފައިކޮށްފައި) ގެނެސްދޭ މަޢުލޫމާތަކަށް ހެދުމާއި، މަޢުލޫމާތު ގެނެސްދިނުމުގައި ސިއްޙީ ދާއިރާގެ މާހިރުންނާއި ފަންނީ ބޭފުޅުންގެ ބައިވެރިވުމާއި ލަފާގެ މަތިން ގެނެސްދިނުމާއި، ރައްޔިތުންގެ މެދުގައި ނުތަނަވަސްކަން އުފެދޭ ގޮތަށް ކޮވިޑް-19 އާއި ގުޅޭ މަޢުލޫމާތު ނުފެތުރުމަށް އެ ކޮމިޝަނުން ވަނީ އެދިފައެވެ.\n"ބްރޯޑްކާސްޓަރުން ގެނެސްދޭ ކޮވިޑް-19 ގެ ޚަބަރާއި މަޢުލޫމާތު މި ކޮމިޝަނުން ވަރަށް ގާތުން މޮނިޓަރކުރަމުން ގެންދާނެކަމާއި ޤާނޫނާއި ގަވާއިދުގެ އިމުން ބޭރުން ކޮންޓެންޓް ގެނެސްދޭ ބްރޯޑްކާސްޓަރުންނާމެދު ފިޔަވަޅު އަޅާނޭ ވާހަކަ ވެސް ދަންނަވަން". ބްރޯޑްކޮމް އިން ބުންޏެވެ.\nބްރޯޑްކޮމް އިން ވަނީ ކޮވިޑް-19 ގެ މަޢުލޫމާތުތައް ވީހާވެސް އަވަހަށް، ފަސޭހަކަމާއި ހަމަހަމަކަމާއެކު ހުރިހާ ބްރޯޑްކާސްޓަރުންނަށް ފޯރުކޮށްދިނުމަށް އިލްތިމާސްކޮށްފައެވެ.\nމާޗް 16, 2020 18:43\nތިކަން އެކަންޏެއް ނޫން... ކޯރަންޓީން ކޮއްފައި ހުންނަތަނަކުން ފިލާމީހުނަށް ޖިނާއީ ދައުވާވެސް ކުރަން ޖެހޭނެ\nމާޗް 16, 2020 18:46\nރައްޔިތުންގެ މެދުގައި ސައްޙަނޫން ވާހަކަތައް ފެތުރީ މީޑިއާ އަކުން ނުވަތަ އާންމު ފަރުދުންނެއްނޫން. އިޓަލީގައި މިބަލިފެތުރި އިޓަލީން މުޅި ޔޫރަޕަށް މިބަލިފެތުރެން ފެށިފަހުންވެސް އިޓަލީން ޓުއަރިސްޓުން އައުން ސަރުކާރުން މަނާނުކޮށް ކިތަންމެ ދުވަހެއްވި. އެކަމާ އެއްޗެއް ބުނާނެ ތިކަހަލަ ކޮމިޝަނެއް ނެތްދޯ.\nމާޗް 16, 2020 19:11\nމި ސަރުކާރުން ނޫސްވެރީންނަށް ބިރުދައްކައި ރައްޔިތުންނަށް ކަންތައްތައް ސިއްރުކުރަން އޮންނަ ކޮމިޝަނެއްތީ.\nމާޗް 16, 2020 19:30\nތިއީ މަޑިސީލަ ޕްރޮގްރާމް އަށް ފޮނުވި ރޮ ކެޓް ހަމަލާއެއް.\nމާޗް 16, 2020 19:39\nރައްޔިތުންގެ ފުރާނައަށް ނުރައްކާވެދާނެ ކަމަކަށް ހުޅުވާލެވިފަ މައިދޮރާށި އޮތްކަމަށް އެޅޭނެ ފިޔަވަޅެއް ނެތްތޯ....ފުރަތަމަ ދިރިހުރުމުގެ ހައްގު...އެއަށްފަހު އަމަންއަމާންކަން...ދެން އަދި ކެއިންބުއިން ވެސް..\nކަލޭމެން ފިޔަޅު އަޅާނެކަން އިނގޭ ތިޔަތިބެނީ ނިކަމެތި ރައްރަށައްވެސް މީޑިއާނެޓް ނޫން ބަޔަކު މިގައުމުގަ ޓީވީ ޙިދުމައް ނުދެވޭތޯ ކުދި ކުދި ރައް ރަށައް ފިޔަވަޅު އަޅާ ބޮޑެތި ޖޫރި މަނާ ކޮއްލ؛ަ ކޮއްލަ\nމާޗް 20, 2020 01:27\nއޭތް ކޮބާތަ ލާދީނީ ރިޕޯޓު ނެރުނު ގުންޑާތައް ހާދަ ހަޔާތް ކުޑަ ސަރުކާރެކޭދޯމީ ތިމާމެން އެކަނިތަ މިދުނިޔޭ ގައި އުޅެން ޖެހޭނީ؟\nމާޗް 20, 2020 01:31\nކަލޭ ތިހެބުނީމަ މަމިހުރީ ބިރުން ދެފައި ތުރުތުރު އަޅާވަރުން ކޮޅަށް ވެސްނުހުރެވިގެން މިޅުޅެނީ ހާދަ ބިރުން ނޭމިހިރީ!\nމާޗް 20, 2020 01:36\nއޭތް ހަޖަމް ނުވި ބޮޑުޖަލްސާއަށް ދިޔަ މީހުނާ ދޭރޭ ފިޔަވަޅެއް ނާޅަންތަ!\nމާޗް 20, 2020 05:47\nމަރިޔަމް ވަހީދާ ޢައުރަ ނިވާކުރުން މާ ރަނގަޅުވާނެ


ދުނިޔެއަކީ އިމްތިހާނުން ފުރިގެންވާ ތަނެއް | Jazeera\tދުނިޔެއަކީ އިމްތިހާނުން ފުރިގެންވާ ތަނެއް - Jazeera\nދުނިޔެއަކީ އިމްތިހާނުން ފުރިގެންވާ ތަނެއް\nސަދާ ސައީދު April 21, 2019 361 views0\nއިންސާނާ ދުނިޔެއަށް ފޮނުއްވަނީ ފިޠުރަތުގެ ސާފު ކަންމަތީގައެވެ. އެއްވެސް ކުށެއް އެއްވެސް ފާފައެއް ނެތް ހާލުގައެވެ. ދުނިޔެއަށް އައުމަށްފަހު އެ އިންސާނާ ދާނެ މަގު ޚިޔާރު ކުރާނީ އޭނާ އަމިއްލައަށެވެ. ދުނިޔޭގައި ކުރާ ކޮންމެ އަމަލަކީވެސް ސުވާލު ކުރެވޭނެ އަމަލެއް މެއެވެ.\nއެހެންކަމުން ދުނިޔޭގެ އިމްތިހާނުން ފާސްވުމަށް އަމަލުތައް ބަހައްޓަންވީ ގޮތް އެންމެ ރަނގަޅަށް އެނގޭނެ މީހަކީވެސް ހަމަ އެ އިންސާނާއެވެ. އެހެންނަމަވެސް ދެ ދުނިޔޭގެ ބާއްޖަވެރިކަން އެދޭ މީހާ އޭނާ ހިތްއެދޭހާ ގޮތަކަށް އަމަލްތައް ކުރުމުގެ ބަދަލުގައި ބަލާނީ ބުއްދީގެ ބޭނުންކޮށްގެން ކުރާ ކޮންމެ އަމަލަކީމެ ހެޔޮ ގޮތުގައި ކުރެވިގެންދާނެ އަމަލެއްގެ ގޮތުގައި ވުމަށެވެ. ސަބަބަކީ ދުނިޔޭގެ އިމްތިހާނުން ފެއިލް ވާ މީހަކީ ދެދުނިޔެއިން އަބާއްޖަވެރިއަކަށް ވާނޭ މީހަކަށް ވުމެވެ.\nއަހަރެެމެން އިންސާނުންނަކީ ﷲގެ ނިޢުމަތް ލިބިގެންވާ ބައެކެވެ. އެކަލާނގެއަށް ކުއްތަންވެ ބިރުވެތިވެ ތިބޭ ބައެކެވެ. އެހެންނަމަވެސް ބައެއް ފަހަރު، ހިތާމަވެރި ކަންތަކާ ކުރިމަތިލާން ޖެހިދެއެވެ. ދަތި އުނދަގޫ ކަންތައް ތަހައްމަލް ކުރަން ޖެހިދެއެވެ. އެއީ އެކަލާންގެ އަންގަވާފައިވާ ގޮތަށް އުޅުނަސްމެއެވެ. މިއަދު ދުނިޔޭގެ އެކި ކަންކޮޅު ތަކުގައި ދިރިއުޅެމުންދާ މުސްލިމުންގެ ހާލަތަށް ރިޔާއަތްކޮށް އަދި އިސްލާމްދީނަށް ޢަމަލުކުރާ މީހަކަށް ޢާއްމު ދިރިއުޅުމުގައި މިފަދަ ކަންތައް ދިމާވުން އެއީ އާންމު ކަމެކެވެ.\nމިފަދަ ޙާލަތްތަކަކީ އިންސާނާ ދުނިޔެއަށް ފޮނުއްވާ އިރު އެ އިންސާނާ އާއި ހަވާލުވެފައިވާ އިމްތިހާން ތަކެވެ. ދުނިޔެ މަތީގައި ދިމާވާ މިފަދަ ހުރިހާ ކަމަކީވެސް ހަމަ އިމްތިހާންތަކެވެ.\nހިތާމައެއް ކުރިމަތިވެއްޖެނަމަ، އެކަންތަކަށް ކެތްތެރިވެ އެކަމަކުން މިންޖުވެއްޖެ މީހާ އެ އިމްތިހާނަކުން ފާސްވީއެވެ.\nސޫރަތުލް ޢަންކަބޫތުގެ ދެވަނަ އާޔަތުގައި މާތް ﷲ ވަހީކުރައްވާފައިވާ ބަސްފުޅެއްގެ މާނައިގައި ވެއެވެ.\n"މީސްތަކުން ތިމަންމެން އީމާންވެއްޖައިމުއޭ ބުނުމުން، އެއުރެން އިމްތިހާނު ނުކުރައްވާ ދޫކޮށްލައްވާނޭ ކަމަށް ހީކުރީ ހެއްޔެވެ؟“\nމި އާޔަތުގައި ބަޔާންވެފައިވާ ފަދައިން އަޅުގަނޑުމެންނަށް އެނގިގެން ދަނީ މީހަކު އިސްލާމްދީން ޤަބޫލުކޮށް އީމާންވީ ކަމުގައި ވީނަމަވެސް އެމީހަކު ހުރިހާ ދަތި ތަކާއި، އުނދަގޫތަކުން ސަލާމަތްވުމުގެ ފާހެއް ނުލިބޭކަމެވެ. އޭގެ ބަދަލުގައި ﷲ އެމީހަކު އިމްތިހާން ކުރައްވައެވެ. އިމްތިހާނުކުރުމުގެ ބޭނުމަކީ އީމާންކަމުގެ ވަރުގަދަކަން ބެއްލެވުމެވެ. އޭނާ ވަނީ ފުރިހަމައަށް އީމާންވެގެންކަން، ހަމައެކަނި ދުލުން ބުނެލި ބަހެއް ނޫންކަން އަދި ހިތުގައި އެއްވެސް ޝައްކެއް ނެތްކަން ގިނަ ފަހަރު އެނގިގެން ދަނީ އުއްމީދު ގެއްލޭފަދަ އިމްތިހާނަކާ ކުރިމަތި ވުމުންނެވެ.\nހަޤީޤީ މުސްލިމުންނަކީ އިމްތިހާންތަކާއި ދިމާވުމުން، ހިތްވަރާއި އެކު މަސައްކަތްކޮށް އޭގެ އެންމެ އެދެވޭ ގޮތުގައި، ހެޔޮގޮތުން އެކަމުން މިންޖުވާ މީހާއެވެ. މިހާރު ހިތަށް އަރާނީ ހަޤީޤީ މުސްލިމުންނަކީ ކޮބައި ހެއްޔެވެ؟\nހަޤީޤީ މުސްލިމުންނަކީ ހެއްދެވި ފަރާތަށް ކުންތަންވާ މީހާއެވެ. ކަންދައްކަން އަމަލުތަށް ކުރުމުގެ ބަދަލުގައި ﷲއަށް ކުށްތަންވެ ނަމާދު ކުރާ މީހާއެވެ. އެ ގޮތުން އެފަދަ މީހާ ފުރުތަމަ ކަަމަކަށް، ހުރިހާ ޝިރުކުތަކަކުން ދުރުހެލިވެގެންވާ މީހަކަށް ވާންޖެހެއެވެ. ﷲ ހަނދުމަކޮށް ޒިކުރު ކުރާ މީހަކަށް ވާންެޖެހެއެވެ. ގިނަގިނައިން ތެދުވެރި މީހަކަށް ވާންޖެހެއެވެ.\nސޫރަތުއް ތައުބާގެ 119 ވަނަ އާޔަތުގެ މާނައިގެ ތަރުޖަމާގައިވެއެވެ.\n"އޭ އީމާންވެއްޖެ މީސްތަކުންނޭވެ! ތިޔަބައިމީހުން ﷲއަށް ތަޤުވާވެރިވާށެވެ! އަދި ތެދުވެރިންނާ އެކުގައި ތިޔަބައިމީހުން ވާށެވެ.“\nމީގެ އިތުރުން ތިމާއަކީ ހުލްޤު ހެޔޮ ދީލަތި މީހަކަށް ވާންޖެހެއެވެ. އާދައިގެ ދިރިއުޅުމަކަށް ލޯބިކުރާ މީހަކަށް ވާންޖެހެއެވެ.\nސޫރަތުއް ލުޤްމާނުގެ 18 ވަނަ އާޔަތުގެ މާނައިގެ ތަރުޖަމާގައިވެއެވެ.\n"އަދި މީސްތަކުންނަށް ކިބުރުވެރިވެ ތިމާގެ ކޯތާފަތް އަނބުރާނުލާށެވެ! އަދި ބޮޑާވެގެންވާ ހާލު ބިމުގައި ނުހިނގާށެވެ! ހަމަކަށަވަރުން ކިބުރުވެރިވެ، ފަޚުރުވެރިވާ އެއްވެސް މީހެއްދެކެ ﷲ ލޯބިވެވޮޑިގެނެއް ނުވެތެވެ.“\nހަމައެހެންމެ ފަރުޟު ފަސް ނަމާދު ޤާއިމުކުރުމަށް ގަދަ އަޅާ މަސައްކަތް ކުރާ މީހަކަށް ވާންޖެހެއެވެ.\nއައްނިސާ ސޫރަތުގެ 103 ވަނަ އާޔަތުން ބައެއްގެ ތަރުޖަމާގައި ވެއެވެ.\n"ހަމަކަށަވަރުން ނަމާދަކީ މުއުމިނުތަކުންގެ މައްްޗަށް ވަޤުތު ކަނޑައެޅިގެންއޮތް ފަރުޟެއްކަމުގައި ވެއެވެ"\nއެހެންކަމުން ތީގެން ކޮންމެ މީހަކީ ހަޤީޤީ މުސްލިމަކަށް ވެ ދުނިޔޭގެ އިމްތިހާން ތަކުން ފާސްވާ މީހެއް ކަމުގައި ވުމަށް މަސައްކަތް ކުރާށެވެ.\nދުނިޔެމަތީގައި ކުރިމަތިވާ ދަތިތަކާއި އުނދަގޫ ހާލަތްތަކުގައި ވެސް އެއީ އިމްތިހާނެއްކަން ޤަބޫލުކޮށް، ﷲ ތިބާ ދޫކޮށްނުލައްވާނޭ ކަން ޔަޤީންކޮށް އަދި މިފަދަ ހުރިހާ ކަންކަމަށް ﷲ ނިމުމެއް ގެނެސްދެއްވާނޭ ކަމާއި މެދު ޝައްކުނުކުރާ މީހަކަށް ވާށެވެ.


ކުރީގެ ތަޖުރިބާއިން އެމްޑީޕީ ފިލާވަޅު ދަސްކޮށްފި | Fenvaru Online\nކުރީގެ ތަޖުރިބާއިން އެމްޑީޕީ ފިލާވަޅު ދަސްކޮށްފި\n10:18 - 19 ސެޕްޓެމްބަރު 2019 -0ކޮމެންޓް\nމިވާހަކަ ފެށެނީ ރާއްޖޭގައި މަލްޓިޕާޓީ ނިޒާމުގެ ތެރެއިން ފުރަތަމަ ބޭއްވި ރިޔާސީ އިންތިޚާބުގެ ކެމްޕޭނާއި ހިސާބުންނެވެ. އޭރުގައި އޮތް 30 އަހަރުގެ ދިގު ވެރިކަމަށް ނިމުމެއް ގެނަސް ރާއްޖޭގައި އަލަށް ތައާރަފުކުރި ޒަމާނީ ޑިމޮކްރެސީގެ ޤާނޫނު އަސާސީގެ ހަގީގީ ފޮނިމީރުކަން ރައްޔިތުންނަށް ގެނަސްދޭން އޭރުގެ ސަރުކާރާއި ދެކޮޅަށް ނުވަތަ އެސަރުކާރު ބަދަލުކުރަން އެއްބަސް ކިޔާފައި ނުކުތް ފިކުރު ތަކާއި ހިސާބުންނެވެ. މިދެންނެވި އާ ޤާނޫނު އަސާސީ ވުޖޫދު ކުރުމުގެ މަސައްކަތް ކުރުމަށް ތަފާތު އިދިކޮޅު ފިކުރުތައް އެއް ޕްލެޓްފޯމަކަށް އަރައި އޭރު އޮތް ރައީސް މައުމޫންގެ ސަރުކާރަށް ވަރުގަދަ ރައްދުތައްދީ ބަހުސް ކުރަމުން ދިޔައެވެ. ތަފާތު ފިކުރު ތަކުގެ ސިޔާސީ ބޭފުޅުން އެކައްޗެއް ވިދާޅުވެ އެއް ޕްލެޓްފޯމަކަށް އަރާވަޑައިގެންނެވީ ހަމަ އެންމެ މަޤުޞަދެއްގައެވެ. އެއީ 30 އަހަރުގެ "ޚުދުމުޚުތާރު" ވެރިކަމަށް ނިމުމެއް ގެނަސް ޒަމާނީ ޑިމޮކްރެސީއާއި ފައިހަމަވާ ފަދަ ވެރިކަމުގެ ނިޒާމެއް ރާއްޖޭގައި ގާއިމުކޮށް އެފަދަ ނިޒާމެއްގެ ތެރެއިން ރައްޔިތުންނަށް ލިބިދޭ ހަގީގީ މިނިވަން ކަމާއި އިންސާނީ ޙައްގުތަކާއި ރައްޔިތުންގެ ފަރާތުން ފެށިގެން އަންނަ ރައްޔިތުންގެ ވެރިކަމެއް ޤާއިމު ކުރުމަށެވެ.\nމިދެންނެވި ގޮތަށް ރާއްޖޭގައި ގިނަ ސިޔާސީ ޕާޓީތައް ވާދަކުރާ ނިޒާމުގެ ތެރެއިން ބޭއްވި ފުރަތަަމަ ރިޔާސީ އިންތިޚާބާއި ހަމައިން އޭރު މިދެންނެވި ސިޔާސީ އިދިކޮޅު ޕްލެޓްފޯމުގައި މަސައްކަތް ކުރެއްވި އެކި ފިކުރުގެ ބޭފުޅުން ފުރަތަމަ ނުކުމެވަޑައިގެންނެވީ އެބޭފުޅަކު ގަބޫލުކުރައްވާ ސިޔާސީ ފިކުރާއި އެއްގޮތަށް ވަކިވަކިންނެވެ. ނަމަވެސް 2008ގެ ރިޔާސީ އިންތިޚާބުގެ ފުރަތަމަ ބުރުގައި އެއްވެސް ބޭފުޅަކަށް ގިނިކަންޏާ ނުކުމެވަޑައިގެން ކާމިޔާބުވާ ގޮތެއް ނުވިއެވެ. އެހެންކަމުން އޭގެތެރެއިން އިންތިޚާބުގެ ދެވަނަ ބުރުގައި ގިނަ ބޭފުޅުން ޚިޔާރު ކުރެއްވީ އޭރު އިދިކޮޅު މައި ޕާޓީ ނުވަތަ އިދިކޮޅު މައި ފިކުރުގެ ގޮތުގައި އޮތް މޯލްޑިވިއަން ޑިމޮކްރެޓިކް ޕާޓީ، އެމްޑީޕީގެ ފަހަތުގައި ނުވަތަ އެޕާޓީއާއެކު 30 އަހަރުގެ ވެރިކަމުގެ ބާނީ ބަލި ކުރަން ނުކުންނާށެވެ.\nމިދެންނެވި އިދިކޮޅު ކޯލިޝަނުން ރައްޔިތުންގެ ގާތުގައި ބުނަމުން ގެންދިޔައީ 30 އަހަރުގެ "ޚުދުމުޚުތާރު" ވެރިކަމަށް ނިމުމެއް ގެނަސް ޒަމާނީ ޑިމޮކްރެސީގެ ހަމަތަކާއި އެއްގޮތަށް ރައްޔިތުންނަށް ހެޔޮވެރިކަމެއް ކޮށްދޭން އެ ކޯލިޝަނަށް ފުރުސަތު ދިނުމަށެވެ. ބޭއިންސާފާއި އަނިޔާވެރިކަމަށް ނިމުމެއް ގެނައުމަށް ކޯލިޝަނަށް ފުރުޞަތު ދިނުމަށެވެ. ރައްޔިތުންނަށް ޙައްޤު މިންވަރު ހޯދައިދިނުމަށާއި ކޮރަޕްޝަނާއި ފަސާދައިގެ ތެރެއިން ރައްޔިތުންގެ ފައިސާ ނަހަމަ ގޮތުގައި ބޭނުން ކުރުމަށް ނިމުމެއް ގެނައުމަށް ފުރުސަތު ދިނުމަށެވެ. ދެން އެބޭފުޅުން ރައްޔިތުންނަށް ވެވަޑައިގެންނެވީ ބޮޑެތި ބިޔަ ވަޢުދުތަކެވެ. އެވަޢުދުތައް ލިޔެގެން މެނިފެސްޓޯ ހަދައިގެން ނުކުމެ އެ ކޯލިޝަންގެ ފަސް އަހަރުގެ ވެރިކަމުގެ ދައުރުގައި ރައްޔިތުންނަށް ހާސިލު ކޮށްދޭނެ ކަންކަން ވަރަށް ސާފުކޮށް ކިޔައިދިނެވެ. ވެރިކަމަށް އަންނަ ބޭފުޅަކު ވަޢުދުތަކެއް ވެގެން، ރައްޔިތުންނަށް ކަންތައް ތަކެއް ކޮށްދޭނެ ގޮތުގެ އަހުދުނާމާއެއް ހިފައިގެން ނުކުތް މީ ފުރަތަމަ ފަހަރެވެ. އެހެން ކަމުން ކޯލިޝަނުން އުފައްދާ ސަރުކާރަކާއިމެދު ރައްޔިތުން ކުރީ ވަރަށް ވެސް ފޮނި އުއްމީދު ތަކެކެވެ.\nރައީސް އިބްރާހީމް މުޙައްމަދު ޞާލިޙް މިދިޔަ އޮގަސްޓް މަހު ބޭއްވި އެމްޑީޕީ ޔޫތު ކޮންގްރެސްގައި (ފޮޓޯ-ރައީސް އޮފީސް)\n2008 ގެ އިންތިޚާބަށް ކޯލިޝަނުން ކުރި އުއްމީދުތައް ވަރަށް ފޮންޏެވެ. ކިތަންމެ ހަނި އަޣުލަބިއްޔަތަކުން ވެރިކަން ކާމިޔާބު ވި ނަމަވެސް ކޯލިޝަންގެ ބައިވެރިން އެކުގައި އަތުގުޅާލައިގެން ދިވެހިރާއްޖޭގެ ވެރިކަމުގެ ނިޒާމުގެ މުޅިން އާ ބާބެއް ފެށީ ތާރީޚު ބަދަލުކޮށްލާފައެވެ. ރައްޔިތުންނަށް ވަރަށް ފޮނި އުއްމީދުތަކެއް ދެމުންނެވެ.\nތަފާތު ސިޔާސީ ފިކުރުގެ ބޭފުޅުންނާއެކު ބޮޑު ކޯލިޝަނުން އުފެއްދި ސަރުކާރު ރަނގަޅަށް ހަށިފުރާ ނޭވާ ނުލެވި އުޅެނިކޮށް ސަރުކާރުގެ މައި ބަދައިގައި ރެނދުއަޅަންފެށީ ސަރުކާރުގެ ފުރަތަމަ މަސް ދުވަހުގެ ތެރޭގައި ކޯލިޝަންގެ މައި އެއް ތަނބު ކަމުގައިވާ ވިޔަފާރިވެރިޔާ ޤާސިމު އިބްރާހީމް ކޯލިޝަނާއި ވަކިވި ހިސާބުންނެވެ. ސަރުކާރުގެ މާމުއިހަނދުގެ ރަހަ ރަނގަޅަށް ނުފިލަނީސް ސަރުކާރުގައި އެޅުނު މި ބޮޑު ބާގަނޑާއެކު ކޯލިޝަންގެ އެހެން ބައިވެރިންގެ ނުތަނަވަސްކަން ފާޅުވާން ފެށިއެވެ. އަދި ވެރިކަން ދެބައި ނުވަނީސް ކޯލިޝަންގެ ދެވަނަ ބައިވެރިޔާ، ޤައުމީ ޕާޓީ ނުވަތަ ޑޮކްޓަރ ހަސަން ސަޢީދުގެ ޓީމު ކޯލިޝަން ދޫކޮށްލާފައި ނުކުމެ ސަރުކާރަށް ފާޑުކިޔާން ފެށިއެވެ. ސަރުކާރުގެ ދައުރުގެ މެދަކާއި ހަމައިން އެންމެ ފަހުން ކޯލިޝަން ދޫކޮށް ނުކުތް އަދާލަތު ޕާޓީ ކޯލިޝަނުން ނުކުތްއިރު ސަރުކާރާއި ދެކޮޅަށް އުފެދުނު އިދިކޮޅު ފިކުރު އޮތީ ވަރަށް ރަނގަޅަށް އަތުގުޅާލައިގެން ނުކުމެ ސަރުކާރުގެ ކުރިމަތީގައި "ހަތިޔާރާއެކު" ސަފަކަށް އެތުރިލާފައެވެ.\nމިހާހިސާބުން ދެން ފެނިގެން ދިޔައީ ބޮޑު ކޯލިޝަނަކާއެކު ނުކުމެ ރައްޔިތުންގެ ތާއީދު ހޯދައިގެން ރައްޔިތުންގެ ވަރަށް ފޮނި އުއްމީދުތަކެއް ދިން އެތައް ވަޢުދުތަކެއްގެ ފޮނިއުއްމީދުތަކާއި ގުޅިފައިވާ ސަރުކާރުގެ ނިމުން އައިތަނެވެ. މިހާދިސާއިން ލިބުނު ތަޖުރިބާއަކީ ނުވަތަ ދަސްވި ފިލާވަޅަކީ ފަސްއަހަރުގެ ދައުރު ފުރިހަމަ ނުވަނީސް ވެރިކަމެއް ވެއްޓުނު ވާހަކައެއް ނުވަތަ ވެރިކަން ނިމުނު ވާހަކައެއްނޫނެވެ. ވެރިކަން ހޯދުމަށް ރައްޔިތުންގެ ގާތަށް ދިޔަ ވަރުގަދަ ބޮޑު ކޯލިޝަން ރޫޅި ވެރިކަން ނިމެން މެދުވެރިވި ހާދިސާ ތަކުގެ ތަޖުރިބާއާއި ފިލާވަޅެވެ. ފަސް އަހަރު ވާންދެން އެކުގައި އުޅެން އަހުދުނާމާތައް ހަދައިގެން އެއްބަސްވެގެން ވެރިކަމަށް އައި ކޯލިޝަންގެ ލީޑަރުން އަރައި ތިބި ބޮޑު ގާ ފުނޑުފުނޑުވެ ކޯލިޝަން ރޫޅެން މެދުވެރިވި ސަބަބުތަކެވެ. ލީޑަރުން ވެވަޑައިގެން އެއްބަސްވުމާއި އެއްގޮތަށް އެކުގައި އިނގިލީގައި ހިއްޕަވައިގެން ނޫޅެވުނު ސަބަބާއި އެކުގައި ގުޅިގެން ނޫޅެވުނީ ކީއްވެގެން ކޮން މައްސަލަތަކެއް ހުރެގެންކަން ދެނެގަތުމެވެ.\nކޯލިޝަނަކީ ޤާނޫނީ ސިފައެއް ޤާނޫނީ ހައިސިއްޔަތެއް ނެތް ވެރިކަމުގެ ނިޒާމެކެވެ. އެހެނަސް 2008 ގައި އާ ޤާނޫނު އަސާސީގެ ދަށުން ރާއްޖެއަށް ތަޢާރަފުކުރި ވެރިކަމުގެ ނިޒާމުގެ ތެރެއިން މިހާތަނަށް ބޭއްވި ހުރިހާ ރިޔާސީ އިންތިޚާބެއްވެސް ކާމިޔާބުކޮށްފައިވަނީ ކޯލިޝަނަކުންނެވެ. މިއިން ކޮންމެ ފަހަރަކު ރައްޔިތުން ވެރިކަން ހަވާލުކޮށްފައިވަނީ އެކި ސިޔާސީ ފިކުރުތަކުގެ ލީޑަރުން ގުޅިގެން ނުކުމެ އުފެއްދި ކޯލިޝަނާއެވެ. މިއީ 2008 ގައިވެސް 2013ގެ ވެސް ސިޔާސީ ހަގީގަތެވެ.\nމިހާރު އޮތް ސަރުކާރުގެ ވެސް މައި ޕާޓީ އަކީ 2008 ގައި ވެސް އެކަން އޮތް ގޮތަށް އެމްޑީޕީއެވެ. ރައީސުލްޖުމްހޫރިއްޔާގެ މަގާމުގައި ހުންނެވީ އެމްޑީޕީގެ ޓިކެޓްގައި ކޯލިޝަނާއެކު ނުކުމެވަޑައިގެންނެވި ބޭފުޅެކެވެ. 2008 ވަނަ އަހަރުގެ ކޯލިޝަންގެ ތަޖުރިބާއަކީ މާދުރު ނޫނަސް މާޒީއެވެ. އިސްކޮށް ތިއްބެވީ ތަފާތު ފިކުރުގެ ބޭފުޅުންނެވެ. މިފަހަރުވެސް ކޯލިޝަންގައި އިސްކޮށް ތިއްބެވީ ޖުމްހޫރީ ޕާޓީއާއި އަދާލަތު ޕާޓީއެވެ. 2008 ގައި ފެނިގެން ދިޔަ ޑޮކްޓަރ ހަސަން ސަޢީދުގެ ފިކުރުވެސް އޮތީ ކޯލިޝަނާއި ގުޅިފައެވެ. އެންމެ ބޮޑު ތަފާތަކީ މީގެކުރިން މިހުރިހާ ބޭފުޅުން އެބޭފުޅަކާއި ދެކޮޅަށް ނުކުމެ ވަޑައިގެންނެވި ރައީސް މައުމޫންވެސް މިފަހަރުގެ ކޯލިޝަންގައި ހިމެނިވަޑައިގެންނެވުމެވެ.\nމިފަހަރުގެ ކޯލިޝަންގެ ވާހަކަ ވަރަށް ތަފާތެވެ. މިހާތަނަށް ނަތީޖާ ފެނުނީ ގިނަ ބަޔަކު އުއްމީދު ކުރި ގޮތާއި މުޅިން ޚިލާފަށެވެ. އެންމެ ފުރަތަމަ ހީކުރެވުނީ ކޯލިޝަންގައި ރެނދުލާނީ ސަރުކާރުގެ ވަޒީފާތައް ބަހާލުމާއި ހަމައިން ކަމަށެވެ. ވަޒީރުން އައްޔަން ކުރާ ހިސާބުން ކޯލިޝަން ފަޅައިގެން ދާނެ ކަމަށް ގިނަ ބަޔަކަށް ގަބޫލުކުރެވުނެވެ. ނަމަވެސް ރައީސް އިބްރާހީމް މުޙައްމަދު ޞާލިޙުގެ ޙިކުމަތު ޢަމަލީ އަކީ ހަމަ އަޖައިބެކެވެ. ބޭރުން އިވޭ އަޑުތަކަށް ދެއްވީ ބީރު ކަންފަތްޕުޅެކެވެ. ކޯލިޝަންގެ ބައިވެރިންގެ މެދުގައި ސިޔާސީ މަޤާމުތަކާއި ބާރުތައް ބެހިގެންދާ ކޮންމެ ވަގުތަކު މީސް މީޑިޔާ ކެކި އަރައިގަނެއެވެ. ނަމަވެސް ކޯލިޝަނަށް ބުރޫއަރައި ކޯލިޝަންގެ ލީޑަރުން ތުންފިތޭނެ އެއްވެސް ބަހެއް ވިދާޅެއް ނުވެއެވެ.\nމިއަށްވުރެ ތަންކޮޅެއް ފަހަތަށް އަދި ޖެހިލާނަމެވެ. 2008 ގެ ކޯލިޝަން ރޫޅުމުން އެންމެ ގިނަ ބަޔަކު އިނގިލި ދިއްކުރީ ރައީސް ނަޝީދާއި ދިމާއަށެވެ. 2008 ގައި އެމްޑީޕީގެ ރިޔާސީ ޓިކެޓާއެކު ކޯލިޝަން ލީޑްކުރެއްވީ ރައީސް ނަޝީދެވެ. ރައީސް ނަޝީދަކީ ކޯލިޝަނެއްގެ ވެރިކަން ކާމިޔާބުވެދާނެ ކަމަށް މާބޮޑަށް ގަބޫލުފުޅު ކުރައްވާ ބޭފުޅަކަށް ނުވެފައި 2008ގެ ކޯލިޝަންގެ ހިތި ތަޖުރިބާގެ އަލީގައި ގިނަ ބަޔަކަށް ގަބޫލުކުރެވުނީ މިފަހަރުވެސް ކޯލިޝަނަށް ބުރޫއަރާނީ ރައީސް ނަޝީދުގެ ސަބަބުން ކަމަށެވެ. ނަމަވެސް މިހާތަނަށް ވެސް ރައީސް ނަޝީދުގެ ފަރާތްޕުޅުންވެސް ފެނިގެން ގޮސްފައިވަނީ ވަރަށް ވެސް އާދަޔާ ޚިލާފު ތަފާތު މަންޒަރެކެވެ.\nއެންމެ ގިނަ ބަޔަކު މިފަހަރުގެ ކޯލިޝަން ރޫޅޭނެ ކަމަށް ބެލި އެއް ހިސާބަކީ ނިމިދިޔަ ރައްޔިތުންގެ މަޖިލިސް އިންތިޚާބެވެ. އިންތިޚާބުގައި ވީހާވެސް ގިނަ ގޮނޑި އެމްޑީޕީއަށް ލިބޭނެ ގޮތަކަށް ކުޅިބައި އަތުރައިލެއްވުމަށް ރައީސް ނަޝީދު ކުރެއްވި މަސައްކަތްޕުޅު ތަކުގެ ތެރެއިން ޖުމްހޫރީ ޕާޓީއާއި ވަރަށް ބޮޑަށް ޚިޔާލު ތަފާތުވެގެން ދިޔައެވެ. ޖުމްހޫރީ ޕާޓީގެ ލީޑަރާއި ރައީސް ނަޝީދާއި ދެމެދު ވަރަށް ހޫނު ބަހުގެ ހަމަލާތައް ބަދަލުކުރެވިގެން ދިޔައެވެ. ނަމަވެސް މި އިންތިޚާބަށްފަހު ލިބިވަޑައިގެންނެވި ބޮޑު ކާމިޔާބީއާއެކު ރައީސް ނަޝީދު ވަރަށް މަޑުމައިތިރިކަމާއެކު ވެންނެވީ ރައްޔިތުންގެ މަޖިލީހަށެވެ. އެއްވެސް ދެކޮޅުވެރިކަމެއް ވާދަވެރިކަމެއް ނެތެވެ. މީގެކުރިން އެފަދަ ކަމެއް ހިނގާދިޔަ ކަމުގެ ނިޝާނެއްވެސް ނެތެވެ.\nރައީސް ޞާލިޙާއި ރައީސް ނަޝީދަށްވެސް މިހާ އޮމާންކޮށް ތަފާތު ފިކުރުގެ ބޭފުޅުންނާއިއެކު މިހާތަނަށް ވަޑައިގެންނެވުނު އެންމެ ބޮޑު ސަބަބަކީ 2008 ގެ ތަޖުރިބާއިން ދަސްކުރެއްވި މުހިންމު ފިލާވަޅުކަމުގައި ދެންނެވޭނެ ޖާގަ އެބައޮތެވެ. އިއްޔެ ދުޝްމަނުންގެ ގޮތުގައި ތިއްބެވި، އެހާމެ ޚިޔާލު ތަފާތު ބޭފުޅުންނާއެކު އެއް މަޖިލީހަކުން ބައްދަލު ކޮށްލައި ބަހުސް ކޮށްލައި ނިންމާލައްވަނީކީ އެކަންޏެއް ނޫނެވެ. އެފަދަ މަޖިލިސް ތަކުގައި އެބޭފުޅުންނާއި ދެކޮޅަށް އަންނަ ބަހުގެ ހަމަލާތައް ދިފާޢު ކުރައްވައި އެބޭފުޅުންގެ ދިފާޢުގައި ވާހަކަފުޅުވެސް ދައްކަވަނީއެވެ.\nރައީސް ޞާލިޙާއި ރައީސް ނަޝީދުގެ ފަރާތްޕުޅުން ވެސް މިހާތަނަށް ފެނިގެން ގޮސްފައިވަނީ ދޫދެއްވުމާއި ކެތްތެރި ކަމެވެ. އަޑުއެއްސެވުމާއި އިޙުތިރާމު ކުރެއްވުމެވެ. ޒާތީ ދުޝްމަން ކަމާއި ބަދަލު ހިއްޕެވުމުގެ ކުޑަވެސް ރޫޙެއް ނުފެނެއެވެ. މިހުރިހާ ކަމެއްގެ ނަތީޖާ ވަރަށް ވެސް ސާފެވެ. މި ފެންނަ ކަންކަމަށް ބަލާއިރު ދެންނެވޭނީ ކުރީގެ ތަޖުރިބާއިން އެމްޑީޕީ ހަމަ ރަނގަޅަށްވެސް ފިލާވަޅު ދަސްކޮށްފި ކަމުގައެވެ.\nއެމް.ޑީ.ޕީ "ރަށްވެހި ފަތިސް" ކެމްޕެއިން އިފްތިތާހު ކުރުމުގެ ޖަލްސާ ރާއްޖޭގެ ހުރިހާ ރަށެއްގައި ބާއްވައިފި.\nއެމްޑީޕީއަށް ވެރިކަން ހޯދައިދިނުމަށް މަސައްކަތްކުރި ހުރިހާ އެންމެންނަށް ވަޒީފާ ނުދެވޭނެ: ނަޝީދު\nމަޖިލީހުގެ ނައިބު ރައީސަކަށް އީވާ އިންތިހާބު ކޮށްފި


SunOnline:2meehun maruvi accidentvi vaguthu launch akun eheenuve dhiya kamuge thuhumathu!\nދެ މީހުން މަރުވި އެކްސިޑެންޓްވި ވަގުތު ލޯންޗަކުން އެހީނުވެ ދިޔަކަމުގެ ތުހުމަތު!\nއަހުމަދު ސާއިލް އަލީ 22 May 2022, 12:38\nރޭގެ އެކްސިޑެންޓްގައި ލޯންޗް ވިލިނގިލީ ނެރުމައްޗަށް އަރާފައި: އެ ހާދިސާގައި ދެ މީހަކު ވަނީ މަރުވެފައި-- ސަން ފޮޓޯ\nގއ. ވިލިނގިލީ ނެރަށް ލޯންޗެއް އަރައި ރޭ ހިނގި ނުރައްކާތެރި އެކްސިޑެންޓްގައި ދެ މީހަކު މަރުވެފައިވާއިރު، އެ އެކްސިޑެންޓް ހިނގި ވަގުތު އެހީނުވެ އެހެން ލޯންޗެއް ދިޔަ ކަމަށް، އެހީތެރިވާން އުޅުނު މީހުން ތުހުމަތުކޮށްފިއެވެ.\nރޭ ހިނގި އެ ހާދިސާގައި މަރުވީ ގއ. ވިލިނގިލި، ދޫރެސް، މިސްބާހު ޢަބްދުލްމުޙްސިން، 37، އާއި ނ. ލަންދޫ، އުރަހަ، މުޙައްމަދު ޝާފިއު، 27، އެވެ. އަދި އެ ލޯންޗްގައި ތިބި ތިން މީހުންނަށް ވަނީ ބޮޑެތި އަނިޔާތަކެއް ލިބިފައެވެ. އޭގެ ތެރެއިން އެކަކަށް ފަރުވާ ދެމުން އަންނަނީ ވެންޓިލޭޓަރުގައެވެ.\nއެ ހާދިސާ ހިނގިކަން އެނގިގެން އެހީތެރިވުމަށް އެހެން ލޯންޗެއްގައި ދިޔަ މީހަކު ނަން ނުޖަހަން ޝަރުތުކޮށް "ސަން"އަށް ބުނީ، އެ އެކްސިޑެންޓް ހިނގިކަން އޭނާއަށް އެނގުނީ އެކްސިޑެންޓްވި ލޯންޗްގައި ހުރި މީހަކު ރޭ 7:30ގައި ގުޅާފައި އެހީއަށް އެދުމުން ކަމަށެވެ. އޭނާ ވަގުތުން އެހީވާން ފުރަން ދިޔައިރު އެހެން ލޯންޗެއް ވެސް ކޫއްޑޫއަށް ދާން ފުރަން ތައްޔާރުވެފައި އޮތް ކަމަށާއި އެ މީހުންކައިރި ހާލުގައި ޖެހިފައި ތިބި މީހުންނަށް އެހީވާން ބައިވެރިވެ ދިނުމަށް އެދުމުން އެކަމަށް އިންކާރުކޮށް ފުރައިގެން ދިޔައީ ކަމަށް އޭނާ ބުންޏެވެ.\n"ވިލިނގިއްޔަށް ގުރުއާން މުބާރާތަށް އައި ޖަޖުން ފުރުވަން ކޫއްޑޫ އެއާޕޯޓަށް ލޯންޗެއްގައި ދާން ފުރަންވެގެން އެވަގުތު ވިލިނގިލީ ތެޔޮއަޅާ ޖެޓީގައި ހުރި މީހެއް ކައިރީ އަޅުގަނޑު ބުނިން ހިނގާށޭ އެހީވާންދާން. އެ ޖެޓީން ހާދިސާ ހިނގިތަނަށް ލޯންޗެއްގައި ދާން މިނިޓެއް ވެސް ނުނަގާނެ. ދެން އޭނާ ބުނީ ޗެކިން ފެށެނީޔޭ. މިގަޑީގަ ދެވޭކަށް ނެތޭ،" އެ މީހާ ކިޔައިދިނެވެ.\nއޭނާ ބުނިގޮތުގައި އިތުރު ލޯންޗެއްގައި އެކްސިޑެންޓްވި ނެރު ކައިރިއަށް ދިޔައިރު ވެސް މިސްބާހް ވަނީ ގެއްލިފައެވެ. ދެން އެ ހާދިސާގައި މަރުވި ޝާފިއު އޮތީ ލޯންޗްތެރޭގައި ކުރުގެޅިފައެވެ. އަދި ހާލު ސީރިއަސްވެފައިވާ ތިން މީހަކު ލޯންޗުގައި އޮތެވެ.\n"އަޅުގަނޑުމެން ބެލީ ވީހާވެސް އަވަހަށް އެ ހަތަރު މީހުން ހޮސްޕިޓަލަށް ގެންދެވޭތޯ. މިސްބާހް ހޯދާކަށް ނޫޅެވުނު. އެ ލޯންޗުން އެހީވާން އައިނަމަ ޝާފިއުގެ ފުރާނަ ސަލާމަތް ކުރުމުގެ ފުރުސަތު ވެސް އޮތީސް. އަދި ތަންކޮޅެއް އަވަހަށް މިސްބާހް ހޯދުމުގެ ފުރުސަތު ވެސް އޮތީސް،" އޭނާ ކިޔައިދިނެވެ.\nލޯންޗް އެކްސިޑެންޓްގައި މަރުވި އަހުމަދު ޝާފިއު އަދި މިސްބާހު ----\nއޭނާ ބުނިގޮތުގައި އެކްސިޑެންޓްވި ސަރަހައްދަށް ފުލުހުންނަށް ދެވުނީ ހާދިސާ ހިނގިތާ 35 ވަރަކަށް މިނެޓް ފަހުންނެވެ.\n"ފުލުހުން އައިސް ހަމަ އެއްފަހަރުން މިސްބާހް ނަގައިފި. އެހެންވީމަ ކުރިން ދެވުނު ނަމަ ދިރިހުއްޓާ މިސްބާހު ސަލާމަތް ކުރުމުގެ ފުރުސަތު އޮތްކަން އެނގޭ ނޫންތޯ މިކަމުން ވެސް،" އޭނާ ބުންޏެވެ.\nއެހީއަށް އެދުމުން އަޅައި ނުލައި ދިޔަ ކަމަށް ތުހުމަތު ކުރެވޭ ލޯންޗްގެ ކެޕްޓަންއަށް ވެސް މި ނޫހުން ގުޅާލީމެވެ. އޭނާ އެ ތުހުމަތުތަކަށް އިންކާރުކުރެއެވެ.\nއޭނާ ބުނީ އެ އެކްސިޑެންޓް ހިނގައިގެން މީހަކު އެހީތެރި ކަމަށް ނޭދޭ ކަމަށާއި އަދި އެ އެކްސިޑެންޓް ހިނގިތަން ވެސް ނުފެންނަ ކަމަށެވެ. ނަމަވެސް ބަޔަކު ގޮވައިގެން ކޫއްޑޫއަށް ދިޔައިރު ލޯންޗެއްގެ ނެވިގޭޝަން ފެނުނު ކަމަށާއި ނަމަވެސް އަނދިރިކަމުން އެއީ ކިހާވަރެއްގެ ހާދިސާއެއްކަން އޭރު ނޭނގޭ ކަމަށް އޭނާ ބުންޏެވެ.\n"ކޫއްޑޫއަށް ވެސް ދިޔަތާ ބައި ގަޑިއިރެއްހާއިރު ފަހުން އެނގުނީ،" އޭނާ ބުންޏެވެ.\nތަކުރާރުކޮށް ސުވާލު ކުރުމުން ވެސް އޭނާ ބުނީ އެކްސިޑެންޓް ވެގެން އޭނާގެ އެހީއަށް މީހަކަ ނޭދޭ ކަމަށެވެ.\nއިނގިލި ބުރިކޮށްލި މީހާ ޝަރީޢަތް ނިމެންދެއް ބަންދަށް\nއަންހެނެއްގެ އިނގިލި ބުރިކޮށްލި މީހާގެ މައްޗަށް ދައުވާކޮށްފ\nގއ. ވިލިނގިލީގައި 50 ހައުސިން ޔުނިޓު އަޅަނީ


Ehen meehun salaamai kuran mie namoonaa eh!\nއެހެން މީހުން ސަލާމަތްކުރަން މިއީ ނަމޫނާއެއް!\n15 ސެޕްޓެމްބަރ 2020 - 16:32:28\nރާއްޖޭގައި އެންމެ ހަލުވިކަމާ އެކު ކޮވިޑް-19 ފެތުރުނީ މިދިޔަ އޮގަސްޓްމަހުއެވެ. އެމަހު މާލެއިން ރާއްޖޭގެ އެހެން ރަށްތަކަށް ފުރަބަންދު ހޯމް ކަރަންޓީނަށް 2705 މީހުން ދިޔަ އެވެ. އޭގެ ތެރެއިން 121 މީހަކު ކޮވިޑަށް ފައްސިވި އެވެ. އެކަމަކު ޕޮޒިޓިވް ޚަބަރަކީ، މާލެ ފިޔަވައި އެހެން ރަށްރަށުގައި މި ބަލި ފެތުރިފައި ނުވުމެވެ. ހޯމް ކަރަންޓީނުގައި ތިބެ އެބަލިން ފަސޭހަވި ނަމަވެސް ވެސް ރާއްޖޭގައި ގިނައީ ކޮމިއުނިޓީ ސްޕްރެޑެއް ނެތް ރަށްތަކެވެ.\nހެލްތު އިމަޖެންސީ އޮޕަރޭޝަންސް ސެންޓަރުގައި ބޭއްވި މީޑިއާ ބްރީފިންގައި އެސެންޓަރުގެ ތަރުޖަމާނު ޑރ. ނަޒްލާ ރަފީގު ވިދާޅުވި ގޮތުގައި، އެހާ ގިނަ އަދަދެއްގެ މީހުން ހޯމް ކަރަންޓީނަށް ދިއުމާ އެކުގައިމެ، އެ މުޖުތަމައުތައް ބަލިން ރައްކާތެރިވެ އޮތީ އުސޫލުތަކާ އެއްގޮތަށް މީހުން އަމަލުކުރުމުންނެވެ.\n"އެހިސާބުން ބަލި ކޮންޓްރޯލްވެގެން ދިޔައީ ކަރަންޓީނަށް ވަޑައިގެންނެވި ފަރާތްތަކުން ކަރަންޓީނު ގައިޑްލައިންތަކާ އެއްގޮތަށް ގޭގައި ތިއްބެވީމާ،" ނަޒްލާ ވިދާޅުވެފައިވެ އެވެ.\nމުހައްމަދު އަހުމަދު، 40 (އަސްލު ނަމެއް ނޫން) އަކީ، ޑރ. ނަޒްލާ އެވިދާޅުވި ފަދައިން ފަރުދީ ޒިންމާ އަދާކުރި އެކެކެވެ. އޭނާ ހޯމް ކަރަންޓީނަށް ދިޔަ އިރު ވެސް ހިތުގެ އަޑިން ގަބޫލުކޮށްގެން ހުރީ ވައިރަސް އަރާފާނެ ހާލަތްތަކެއް މާލޭގައި އޭނާ ތަޖުރިބާކޮށްފައިވާނެ ކަމެވެ. އެހެންކަމުން، ހޯމް ކަރަންޓީނުގެ 14 ދުވަހަށް ފަހު ނަގާ ސާމްޕަލް އެބައްޔަށް ޕޮޒިޓިވް ވުމުގެ ހުރިހާ ފުރުސަތެއް އެބަ އޮތްކަން އޭނާއަށް އެނގެއެވެ.\nއެހެންވެ، އޭނާ އެންމެ ބޮޑު ސަމާލުކަމެއް ދިނީ ރަށުގެ އެހެން އެއްވެސް މީހަކާ ކޮންޓެކްޓްވުމުގެ އެއްވެސް ފުރުސަތެއް ނުބޭއްވުމަށެވެ. ރަށުގައި ތިބި އާއިލާގެ މީހުން އޭނާއާ މުއާމަލާތްކުރާނެ ގޮތުގެ ފުރިހަމަ އިރުޝާދުތަކެއް ދުރާލައި ދިނެވެ. މުހައްމަދާއި އޭނާގެ އާއިލާ ކަރަންޓީނުވާން، ގޭގެ އެހެން މީހުން ވަގުތީ ގޮތުން ބަދަލުވީ އާއިލާގެ އެހެން ބައެއްގެ ގާތަށެވެ.\n"އަޅުގަނޑު ބުނިން މަންމަ އާއި ކޮއްކޮމެންގެ ގާތުގައި ވެސް، ގެއަށް އެއްޗެއް ގެންނަންޏާ ގޯތިތެރެއަށް އެތެރެކޮށްލާފައި ދާށޭ. އެއްޗެއް ބެހެއްޓިކަން އަންގާނީ ދުރަށް ގޮސްފައޭ،" މުހައްމަދު ބުންޏެވެ.\nދުނިޔޭގެ ސިއްހަތު ޖަމިއްޔާ، ޑަބްލިއުއެޗްއޯއިން އިރުޝާދު ދެނީ ލެބޯޓްރީ ޓެސްޓަކުން ކޮވިޑަށް ޕޮޒިޓިވް އަދި ނުވިޔަސް، އެއްވެސް ވަރަކަށް އަލާމާތެއް ފެނިއްޖެ ނަމަ އެކަހެރި ވުމަށެވެ. ޑަބްލިއުއެޗްއޯގެ ވެބްސައިޓްގައި ޝާއިއުކޮށްފައިވާ އިރުޝާދުގައި ބުނެފައި ވަނީ،ރޯގާޖެހި، ކިނބި އަޅައި ނުވަތަ އެ ނޫން ވެސް ކޮވިޑްގެ އެއްވެސް އަލާމާތެއް ކަމަށް ޝައްކުވާ ފަދަ ކަމެއް ވިޔަސް، މަސައްކަތުގެ މާހައުލަށާއި އާއްމު ތަންތަނަށް ނުކުމެ އުޅުން ވަގުތުން ހުއްޓައިލުމަށެވެ.\nކޮވިޑް-19 އަށް ވަކި ހާއްސަ ބޭހެއް، ފަރުވާއެއް އަދި ނެތެވެ. އެބަލީގެ މީހުންނަށް ފަރުވާ ދިނުމަށް ކުރާ ކަމަކީ އެމީހުންގެ ގައިން ފެންނަ ވަކިވަކި އަލާމާތްތަކަށް ފަރުވާ ކުރުމެވެ. މިސާލަކަށް، މި ވައިރަސް ހަށިގަނޑުގައި ހުރުމުގެ ސަބަބުން ހުން އަންނަ ނަމަ، ހުން ތިރިކުރާށެވެ. އެކަމުގައި ހޮސްޕިޓަލްތަކާއި ކޮވިޑަށް ފަރުވާކުރާ ހާއްސަ ފެސިލިޓީތަކުގައި ވެސް ކުރާ ކަމަކީ އެހެން ބައްޔެއްގެ ސަބަބުން ހުން އައުމުން ވެސް ކުރާނެ ކަންތައްތަކެވެ. ކަރުތެރޭ ދަވަހެދި، ނޭވާލާން އުނދަގޫ ނަމަ އެކަމަށް ވެސް ފަރުވާކުރާނީ ހަމަ އެހެން ބައްޔެއްގެ ސަބަބުން ވެސް އެފަދަ ހާލަތެއް މެދުވެރި ވެއްޖެ ނަމަ އަމަލުކުރާނެ ގޮތަށެވެ.\nކޮވިޑަށް ޕޮޒިޓިވް ވުމުން އެބަލީގެ އަލާމާތްތަކަށް ސަމާލުވާން ޖެހެނީ އެހެންވެއެވެ. އެއީ އެފަދަ އަލާމާތެއް ކޮމްޕްލިކޭޓްވެ، ސީރިއަސް ހާލަތަކަށް ދިޔަ ނުދިނުމަށްޓަކައެވެ.\nއެމެރިކާގެ ސެންޓަ ފޯ ޑިޒީސް ކޮންޓްރޯލް އެންޑް ޕްރިވެންޝަން (ސީޑީސީ) އިން ލަފާދޭ ގޮތުގައި، ކޮވިޑަށް މިހާތަނަށް ފާހަގަވެފައިވާ އަލާމާތަކުގެ ތެރެއިން ވަކި ހާއްސަ އަލާމާތްތަކެއް ފެނިއްޖެ ނަމަ ލަސްނުކޮށް ސިއްހީ އެހީތެރިކަން ހޯދަން ޖެހޭނެއެވެ. އެގޮތުން، ސީޑީސީން ފާހަގަކޮށްފައިވާ އަލާމާތްތަކުގެ ތެރޭގައި:\nމޭގައި ނުފިލާ ރިހުމެއް ނުވަތަ ޕްރެޝަރެއް ހުރުން\nހޭލަން ނުވަތަ ހޭލާ ހުންނަން އުނދަގޫވުން\nތުންފަތް ނުވަތަ މޫނު ނޫފައިގަތުން\nސީޑީސީގެ އިރުޝާދުގައި ބުނެފައިވާ ގޮތުގައި، ކޮވިޑްގެ ސަބަބުން މިނޫން ވެސް އެތައް އަލާމާތްތަކެއް ފެނިދާނެއެވެ. ފަރުދީ ގޮތުން އެޅޭނެ އެންމެ މުހިއްމު ފިޔަވަޅަކީ، އެ އަލާމާތްތައް ފެނުމުން ވެސް ސިއްހީ އެހީތެރިކަން ލިބިގަތުމެވެ.\nހޯމް ކަރަންޓީނަށް ދިޔައިރު މުހައްމަދަށް މި މައުލޫމާތު އޮތީ ލިބިފަ އެވެ. އެހެންވެ، އޭނާ މިކަންކަމަށް ވަރަށް ބޮޑަށް ސަމާލުކަންދިނެވެ. އޭނާގެ އަމިއްލަ ހަށިގަނޑުން ފެނުނު އަލާމާތްތަކުގެ އިތުރުން، އާއިލާގެ މެމްބަރުންގެ ފަރާތުން ފެނުނު އަލާމާތްތަކަށް ވެސް ފަރުވާތެރިވެ ފާރަވެރިވި އެވެ. ރަށުގެ ހެލްތު ސެންޓަރުން އޭނާގެ ހާލު ބަލަން ގުޅާ ކޮންމެ ދުވަހަކު ވެސް ވަރަށް ތަފްސީލުކޮށް ހާލަތު ކިޔައިދިނެވެ.\n"ފުރަތަމަ ފެނުނު އަލާމާތަކީ ހުން ވައްތަރުވުން. އެހިސާބުން ހެލްތު ސެންޓަރަށް ގުޅާފައި ވަގުތުން އެވާހަކަ ބުނިން. އެހިސާބުން އެކަމަށް ބޭނުންވާ ބޭސް ހެލްތު ސެންޓަރުން ފޮނުވި،" މުހައްމަދު ބުންޏެވެ.\nރާއްޖޭގައި ކޮވިޑް-19 ފުރަތަމަ ފެތުރެން ފެށި ދުވަސްވަރު އެބަލި ޖެހުމުން އަމަލުކުރާނެ ގޮތުގެ މާގިނަ އިރުޝާދުތަކެއް ނުދެއެވެ. އެއީ، އޭރު ބަލިވާ އެންމެން ވެސް ފެސިލިޓީތަކަށް ގެންދާތީ އެވެ. އެ ހާލަތުގައި އެމީހުންނަށް ދޭންޖެހޭ ފަރުވާ އާއި އިރުޝާދު ދިނުމަށް ސިއްހީ ހިދުމަތްތެރިން ތިބޭތީ އެވެ. އެކަމަކު ރަށްރަށަށް ފުރަބަންދު ހޯމް ކަރަންޓީނަށް މީހުން ފޮނުވަން ފެށި ހިސާބުން، ކޮވިޑް ބަލިމީހުން އަމިއްލައަށް ކަންތައްތައް ކުރަންވީ ގޮތުގެ އިރުޝާދު ވަރަށް މުހިއްމެވެ.


Allah vaudhu kurahvva faivaa5kameh ﷲ ވަޢުދުކުރައްވާފައިވާ5ކަމެއް – Ilm Allah vaudhu kurahvva faivaa5kameh\nﷲ ވަޢުދުކުރައްވާފައިވާ5ކަމެއް\nޤުރުއާނަކީ މުސްލިމެއްގެ ޙަޔާތުގެ އެންމެ ބޮޑު އެއް ޙިއްސާ ކަމުގައި ވާން ޖެހޭ ފޮތެވެ. އެ ފޮތް ކިޔެވުމުން އަޅުގަނޑުމެންނަށް ގިނަގުނަ ޘަވާބު ލިބިގެންދެއެވެ. ހަމަ އެހެންމެ، އެ މޫރިތި އާޔަތްތަކުގެ މާނައަށް ވިސްނާ ފިކުރު ހިންގައިފިނަމަ ގުނާ ޢަދަދު ނުކުރެވޭވަރުގެ ފައިދާތައް ލިބިގެން ދެއެވެ. މި ލިޔުމުގައި މި ހިމަނާލަނީ ކީރިތި ޤުރުއާނުގައި ﷲ އެކަލާނގެ އަޅުތަކުންނަށް ކުރައްވާފައިވާ ބައެއް ވަޢުދުފުޅުތަކެވެ.\nيَا أَيُّهَا النَّاسُ إِنَّ وَعْدَ اللَّـهِ حَقٌّ ۖ فَلَا تَغُرَّنَّكُمُ الْحَيَاةُ الدُّنْيَا ۖ وَلَا يَغُرَّنَّكُم بِاللَّـهِ الْغَرُورُ ﴿٥﴾\n“އޭ މީސްތަކުންނޭވެ! ހަމަކަށަވަރުން، اللَّه ގެ وعد ފުޅަކީ حق ތެދެވެ. ފަހެ، ދުނިޔޭގެ ދިރިއުޅުން ތިޔަބައިމީހުން ހެއްލުންތެރިކުރިޔަ ނުދޭހުށިކަމެވެ! އަދި اللَّه އާމެދު شيطان އާ ތިޔަބައިމީހުން ހެއްލުންތެރިކުރިޔަ ނުދޭހުށިކަމެވެ!” (سورة فاطرގެ5ވަނަ އާޔަތް)\n1. އީމާންވެ ޞާލިޙް ޢަމަލުކުރާމީހުންނަށް ސުވަރުގެ ދެއްވުން\nوَالَّذِينَ آمَنُوا وَعَمِلُوا الصَّالِحَاتِ سَنُدْخِلُهُمْ جَنَّاتٍ تَجْرِي مِن تَحْتِهَا الْأَنْهَارُ خَالِدِينَ فِيهَا أَبَدًا ۖ وَعْدَ اللَّـهِ حَقًّا ۚ وَمَنْ أَصْدَقُ مِنَ اللَّـهِ قِيلًا ﴿١٢٢﴾\nއަދި، إيمان ވެ، صالح عمل ކުޅަމީހުން، އެ ސުވަރުގެތަކުގެ ދަށުން ފެންކޯރުތައް ހިނގަހިނގާ ހުންނަ ސުވަރުގެތަކަށް، ތިމަންރަސްކަލާނގެ އެއުރެން ވައްދަވާހުށީމެވެ. އެތާނގައި އަބަދަށް ދެމިތިބެނިވި ގޮތުގައެވެ. اللَّه، وعد ކުރައްވާފައިވަނީ حق ތެދެވެ. ބަސްބުނުމުގައި اللَّه އަށްވުރެ ތެދުވެރިކަންބޮޑީ ކާކުހެއްޔެވެ؟ (سورة النساء ގެ 122 ވަނަ އާޔަތް)\n2. ޝުކުރު ކޮށްފިނަމަ އިތުރު ކޮށްދެއްވުން\nއަދި ތިޔަބައިމީހުންގެ ވެރިރަސްކަލާނގެ އެންގެވިހިނދު ހަނދުމަކުރާށެވެ! ހަމަކަށަވަރުން، ތިޔަބައިމީހުން شكر ކޮށްފިނަމަ، ހަމަކަށަވަރުން، ތިމަންރަސްކަލާނގެ ތިޔަބައިމީހުންނަށް އިތުރުކޮށްދެއްވާހުށީމެވެ. އަދި ތިޔަބައިމީހުން (شكر ނުކޮށް) كافر ވެއްޖެނަމަ (ދަންނާށެވެ!) ހަމަކަށަވަރުން، ތިމަންރަސްކަލާނގެ عذاب ގަދަފަދަވެގެންވާކަން ކަށަވަރެވެ. (سورة ابراهيم ގެ7ވަނަ އާޔަތް)\n3. ދުޢާ ކޮށްފިނަމަ ދުޢާ އިޖާބަ ކުރެއްވުން\nއަދި ތިޔަބައިމީހުންގެ ވެރިރަސްކަލާނގެ وحى ކުރެއްވިއެވެ. ތިޔަބައިމީހުން ތިމަންރަސްކަލާނގެއަށް دعاء ކުރާށެވެ! ތިމަންރަސްކަލާނގެ ތިޔަބައިމީހުންގެ دعاء އިޖާބަކުރައްވާހުށީމެވެ. ހަމަކަށަވަރުން، ތިމަންރަސްކަލާނގެއަށް (دعاء ކޮށް) އަޅުކަން ކުރުމަށް ކިބުރުވެރިވެގަންނަ މީހުން (ދަންނާށެވެ!) ނިކަންހުރެ ނިކަމެތިވެގެންވާ حال، އެއުރެން ނަރަކަޔަށް ވަންނާނެތެވެ. (سورة غافر ގެ 60 ވަނަ އާޔަތް)\n4. އަޅުތަކުން އެކަލާނގެ ހަނދުމަކޮށްފިނަމަ، އެކަލާނގެ އަޅުތަކުން ހަނދުމަކުރެއްވުން\nފަހެ، ތިޔަބައިމީހުން ތިމަންރަސްކަލާނގެ ހަނދުމަ ކުރާށެވެ! އޭރުން ތިމަންރަސްކަލާނގެ ތިޔަބައިމީހުން ހަނދުމަކުރައްވާ ހުށީމެވެ. އަދި ތިމަންރަސްކަލާނގެއަށް ތިޔަބައިމީހުން شكر ކުރާށެވެ! އަދި ތިމަންރަސްކަލާނގެއަށް ތިޔަބައިމީހުން كافر ނުވާށެވެ! (سورة البقرة ގެ 152 ވަނަ އާޔަތް)\n5. އިސްތިޣުފާރު ކުރަމުންދާހާ ހިނދެއްގައި ޢަޛާބު ނުދެއްވުން\nއަދި ކަލޭގެފާނު އެއުރެންގެ މެދުގައި ހުންނަވަނިކޮށް، اللَّه، އެއުރެންނަކަށް عذاب އެއް ނުދެއްވާނެތެވެ. އަދި އެއުރެން استغفار ކޮށްކޮށް ތިއްބައި، اللَّه، އެއުރެންނަކަށް عذاب އެއް ނުދެއްވާނެތެވެ. (سورة الأنفال ގެ 33 ވަނަ އާޔަތް)


China beynunvanee amihla ah handheh ves ufahdhan\nޗައިނާގެ ޝެންގްޑޫ ސިޓީއަށް ހަނދު އަރާފައި. ފޮޓޯ: ގެޓީ އިމޭޖަސް\nމަގުތައް އަލިކުރުމަށް ކުރާ ހަރަދު ކުޑަކުރުމަށް ޓަކައި އާޓިފިޝަލް ހަނދެއް އުފައްދައި ޖައްވަށް ފޮނުވަން ރާވާފައިވާ ކަމަށް ޗައިިނާގެ ކުންފުންޏަކުން ބުނެފި އެވެ.\nޗައިނާ ސަރުކާރުގެ ޕީޕަލްސް ޑެއިލީ ނޫހުން ބުނީ ޖައްވީ މަސައްކަތްތައް ކުރާ އަމިއްލަ ކުންފުންޏަކުން ރާވާފައިވާ އެ ރޭވުމާ އެއްގޮތަށް އަމިއްލައަށް އުފައްދާ ހަނދެއް ނުވަތަ އަލިކުރާ ސެޓެލައިޓެއް 2020 ވަނަ އަހަރު ޖައްވަން ފޮނުވޭނެ ކަމަށް އެކުުންފުނިން ދެކެއެވެ. އަދި އެމީހުން ގަބޫލުކުރަނީ އިރުގެ އަލި ރިފްލެކްޓުކުރާ ގޮތަށް އުފައްދާ އެ ސެޓެލައިޓުން މަގުމަތީ ބައްތިތަކުން ލިބޭ މިންވަރުގެ އަލިކަން ހޯދިދާނެ ކަމަށެވެ.\nޗައިނާގެ ކުންފުނީގެ މިވާހަކައަށް ސައިންސްވެރިންގެ ފަރާތުުން ގިނަ ފާޑުކިއުންތަކަކާއި ސުވާލުތަކެއް ވަނީ އަމާޒުވެފައެވެ. ޗައިނާގެ ޝެންގްޑޫ އެރޯސްޕޭސް ސައިންސް އިންސްޓްޓިއުޓް މައިކްރޯއިލެކްޓްރޯނިކްސް ސިސްޓަމް ރިސާޗް އިންސްޓްޓިއުޓް ކޮމްޕެނީ ލިމިޓެޑްގެ ސައިންސްވެރިންނާ ހަވާލާދީ ނޫސްތަކުން ބުނީ އެ ކުންުނިން އުފައްދާ އަލިކުރާ ސެޓެލައިޓުން ބިމަށް އިރުގެ އަލި ފޮނުވާނީ އަސްލު ހަނދަށް ވުރެ އަށް ގުުނަ އިތުރަށް ކަމަށެވެ. އަދި އެ ސެޓެލައިޓް ދައުރުކުރަމުންދާނީ ހަނދަށް ވުރެ މާތިރިން އެންމެ 310 މޭލު މަތިން ކަމަށް ކަމަށް ވެސް އެކުންފުުނިން ވަނީ ހާމަކޮށްފައެވެ.\nއާޓިފިޝަލް ހަނދު އުފައްދަން މަސައްކަތްކުރާ ކުންފުނީގެ ސައިންސްވެރިއެއް ކަމަށް ޝުންފެންގް ޗައިނާ ޑެއިލީއަށް ވިދާޅުވެފައިވާ ގޮތުގައި އެކުންފުނިން އުފައްދާ ރިފްލެކްޓިވް ކޯޓިން އެއް ލާފައިވާ ސެޓެލައިޓްގެ އަލި މަގު ބައްތިތަކުގެ އަލީގެ ފަސްބައިކުޅަ އެއްބަޔާ އެއްވަރުގެ އަލިކަމެއް އުފައްދާނެއެވެ. އެހެންވެ ޝެންގްޑޫގެ މަގުބައްތިތައް ދިއްލަން ކަރަންޓަށް ހޭދަވާ ފައިސާގެ ތެރެއިން 1.2 ބިލިޔަން ޔުއާން ( 173 މިލިޔަން ޔުއާން) ސަލާމަތްކޮށްދެވޭނެއެވެ.\nސެޓެލައިޓެއް ބޭނުންކޮށްގެން ރޭގަނޑުގެ ވަގުތުގައި އިރުގެ އަލި ހޯދަން ޗައިނާގެ ކުންފުންޏަކުން މަސައްކަތް ފެށިޔަސް އެކުންފުނި ވެގެންދާނީ އެފަދަ ކަމެއް ކުރެވޭތޯ އުޅޭ ފުރަތަމަ ކުންފުންޏަކަށް ނޫނެވެ. ރަޝިޔާއިން ވެސް ވަނީ 1990 ގެ އަހަރުތަކުގައި އެފަދަ މަސައްކަތެއް ކޮށް ނާކާމިޔާބު ވެފައެވެ. އެގޮތުން އެގައުމުން އުފެއްދި ސެޓެލައިޓްގައިވާ މޫނުބަލާ ލޯގަނޑު ނުހުޅުވި، ޖައްވުގެ ތެރޭގައި އަނދާ ހުލިވީއެެވެ. އެހެންވީމާ ޗައިނާއިން ކުރާ މަސައްކަތް ވެސް ނާކާމިޔާބުވުން ކައިރިއެެވެ.


PPM ge ticket dhookohlehvumahfahu MP IB, amillagothun Feydhoo dhaairaa ah! - vNews.mv\nޕީޕީއެމް ޓިކެޓް ދޫކޮށްލެއްވުމަށްފަހު، އައިބީ އަމިއްލަގޮތުން ފޭދޫ ދާއިރާއަށް!\nސުވައިދާ ޙުސައިން 12 February 2019, 13:20\nކުރިއަށްއޮތް ރައްޔިތުންގެ މަޖިލީހުގައި ސ. ފޭދޫ ދާއިރާއަށް އަމިއްލަގޮތުން ކުރިމަތިލެއްވުމަށް މަޖިލީހުގެ ފޭދޫ ދާއިރާގެ މިހާރުގެ މެންބަރު އިބްރާހިމް ދީދީ (އައިބީ) އިލެކްޝަންސް ކޮމިޝަނަށް މިއަދު ފޯމު ހުށަހަޅުއްވައިފި އެވެ.\nޕީޕީއެމްގެ މެންބަރެއްގެ ގޮތުގައި ހުންނެވި މެންބަރު އައިބީ އަމިއްލަގޮތުން މަޖިލީހަށް ވާދަކުރެއްވުމަށް ނިންމެވިއިރު މީގެ ކުރިން ޕީޕިއެމް އިން ވަނީ އައިބީއަށް އެ ދާއިރާގެ ޓިކެޓް އަރުވާފަ އެވެ. ނަމަވެސް މިއަދު އައިބީ ވަނީ އަމިއްލަގޮތުން އެ ދާއިރާއަށް ކުރިމަތިލެއްވުމަށް ނިންމަވައި އިލެކްޝަންސް ކޮމިޝަނަށް ކެންޑިޑޭސީ ފޯމް ހުށަހަޅުއްވާފަ އެވެ.\nވީނިއުސްއަށް މައުލޫމާތުދެއްވަމުން ވިދާޅުވީ، ދާއިރާގެ ތަރައްގީ އާއި ކުރިއެރުން ގެނެވޭނީ އެއިރެއްގައި އޮންނަ ވެރިކަމަކަށް އެއްބާރުލުން ދީގެން ކަމަށް ޤަބޫލުކުރައްވާ ކަމަށެވެ. އަދި ދާއިރާގެ ތަރަށްޤީއަށްޓަކައި ސަރުކާރާއި ގުޅިގެން މަސައްކަތް ކުރުން މުހިންމު ކަމަށްވެސް ފޭދޫ ދާއިރާގެ މެންބަރު އައިބީ ވިދާޅުވި އެވެ.\nމެންބަރު އައިބީ ވިދާޅުވީ މި ސަރުކާރަކީ ކޯލިޝަނަކުން އުފެދިގެން އައި ސަރުކާރެއް ކަމަށާއި، އެހެންކަމުން ހުރިހާ ސިޔާސީ ލީޑަރުންނާއި ގުޅިގެން މަސައްކަތްކޮށްގެން ނޫނީ ފޭދޫ ދާއިރާއަށް ކުރިއެރުމާއި ތަރައްގީ ގެނެސް ނުދެވޭނެ ކަމަށެވެ. އަދި ނިމިދިޔަ ސަރުކާރުގައި ވެސް މަސައްކަތް ކުރީ ސަރުކާރާއި ގުޅިގެންކަމަށާއި ރައްޔިތުން ހޮއްވެވި ގޮތުގައި މި އަދާއި ހަމަޔަށް ވެސް ހުންނެވި ކަމަށްވެސް ވިދާޅުވި އެވެ.\n"މިދިޔަ ދައުރުގަ އަޅުގަޑަށް އިޙްތިޔާރުކުރެވުނީ އޭރުގެ ސަރުކާރުގެ ޕާޓީ ޕީޕީއެމްއާ ގުޅިގެން، އޭރު ރައީސް ޔާމީނަށް ކޮމިޓްމެންޓް ދިންގޮތައް އަޅުގަނޑު ހުރީ. އަދި މިއަދު ރައްޔިތުންނަށް ކޮމިޓްމެންޓް މި ދެނީ އަޅުގަނޑު މިނިވަން ކެންޑިޑޭޓެއްގެ ގޮތުގައި ދާނަމޭ. އަދި އެދާ ދިއުމުގަ ސަރުކާރާ ގުޅިގެން މަސައްކަތް ކުރުމުގެ ފުރިހަމަ ޔަގީންކަމާ އެއްބާރުލުން ދޭނަމޭ. އަދި ސަރުކާރު ކޯލިޝަންގަ ހިމެނޭ ޕާޓީ ތަކާ ވެސް މަޝްވަރާކޮށް އެބޭފުޅުންގެ ވިސްނުމާ ފިކުރާާ އެކު ދިވެހި ގައުމަށް ފައިދާވާނެ ގޮތުގައި މަސައްކަތް ކުރާނަން." އައިބީ ވިދާޅޫވި އެވެ.\nޕީޕީއެމް އަދި ޕީއެންސީ ގުޅިގެން މަޖިލީހަށް ވާދަކުރުމަށް ކެންޑުޑޭޓުން ނެރޭއިރު އެއިން އެއްވެސް ޕާޓީއެއް އިޙްތިޔާރު ނުކުރެއްވީ ކީތްވެތޯ ވީނިއުސްއިން ސުވާލު ދެންނެވުމުން މެންބަރު އައިބީ ވިދާޅުވީ މިހާރުގެ ސަރުކާރު ވެރިކަމަށް އައުމުގައި ވަރަށްގިނަ ރައްޔިތުންގެ ހިއްސާވާ ކަމަށެވެ. އެހެންކަމުން އެހުރިހާ ރައްޔިތުންގެ ވިންދާ އިޙްސާސްތަކަށް އިޙްތިރާމްކުރުމުގެ ގޮތުންނާއި ދާއިރާގެ ކުރިއެރުމަށް ވިސްނަވާ އަމިއްލަގޮތުން ކުރިމަތިލައްވަން ނިންމެވީކަމަށެވެ. އަދި އެގޮތަށް ނިންމެވިއ ިރު ޕީޕީއެމް އާއި ޕީއެންސީގެ މެންބަރުންނާއި މެދު ދެބަސްވުމެއް ނެތްކަމަށްވެސް ވިދާޅުވި އެވެ.\nމެންބަރު އިބްރާހިމް ދީދީ (އައިބީ) އަކީ ރައްޔިތުންގެ މަޖިލީހުގައި ޕީޕީއެމް ތަމްސީލު ކުރައްވަމުންގެންދަވާ މެންބަރެކެވެ. އަދި ދީދީ ފާހަގަކުރެވިގެން ގޮސްފައިވަނީ ޕީޕީއެމްގައި ހިންގުންތެރި އަދި އަބަދުވެސް ކުރީގެ ރައީސް ޔާމީނުގެ ދިފާއުގައި މަޖިލީހުގައި އަބަދުވެސް ވަކާލާތުކުރައްވާ މެންބަރެއްގެ ގޮތުގައެވެ.